20 ސެޕްޓެންބަރު 2017، ރިފަރެންސް: -\nހިޖުރީ އާ އަހަރެއް ފެށުމާ ގުޅިގެން، މި އުފާވެރި މުނާސަބަތުގައި ދިވެހިރާއްޖޭގެ ލޮބުވެތި އުޚުތުންނަށާއި އަޚުންނަށް، ތަހުނިޔާ ދަންނަވައި ހެޔޮއެދުންތައް ފޮނުވުމަކީ، އަޅުގަނޑަށް ލިބޭ ވަރަށް ބޮޑު އުފަލެކެވެ. ހަމައެއާއެކު، އިސްލާމީ ޤައުމުތަކުގެ ވެރިންނަށާއި ރައްޔިތުންނަށް، އަދި ބައިނަލްއަޤްވާމީ އިސްލާމީ ޖަމާޢަތްތަކުގެ ވެރިންނަށްވެސް މި މުނާސަބަތުގެ ތަހުނިޔާ ދަންނަވަމެވެ.\nހިޖުރައަކީ، އިސްލާމީ ތާރީޚުގައި ވަރަށް މަތިވެރި ޤަދަރެއް ދެވިފައިވާ ހާދިސާއެކެވެ. ހިޖުރަ ގުޅިފައިވަނީ، މާތްﷲ ބާވައިލެއްވި އެންމެ މާތް ދީން ކަމުގައިވާ، މާތްވެގެންވާ އިސްލާމްދީން މީސްތަކުންނަށް ގެނެސްދެއްވި، ކީރިތި ރަސޫލު مُحَمَّـد صـلّى الله علـيـه وسـلّم، އެކަލޭގެފާނުގެ އެންމެ ލޯބިފުޅުވާ ވަޒަން ކަމުގައިވާ، މައްކާ ދޫކުރައްވައި މަދީނާއަށް ވަޑައިގެންނެވި ވަޑައިގަތުމާއެވެ. އެހެންކަމުން، ހިޖުރައިގެ މަތިވެރި މި ހާދިސާއަކީ، ޢިބްރަތުން ފުރިގެންވާ އަގުހުރި ފިލާވަޅުތަކެއް މުސްލިމުންނަށް ލިއްބައިދިން ތާރީޚީ ހާދިސާއެކެވެ.\nހިޖުރައިގެ އަގުހުރި ފިލާވަޅުތަކުން އަޅުގަނޑުމެން މުސްލިމުން އަބަދުމެ ޢިބްރަތް ލިބިގަންނަން ޖެހެއެވެ. އެ ފިލާވަޅުތައް އަޅުގަނޑުމެންނަށް ދަސްކޮށްދެނީ މާތްﷲ، އެކަލާނގެ ރަސޫލާއާ މަތިކުރެއްވި އަމާނާތް އަދާކުރެއްވުމަށް ދެއްވި އިސްކަމެވެ. މާތްވެގެންވާ އިސްލާމްދީން ފުރިހަމަ ކުރެއްވުމަށްޓަކައި ވެވަޑައިގެންނެވި މަތިވެރި ޤުރްބާނީއެވެ.\nހިޖުރީ އާ އަހަރަކާ އަޅުގަނޑުމެން ކުރިމަތިލާއިރު، މިއަދުވެސް އިސްލާމީ އުންމަތާ ކުރިމަތިވެފައި މިވަނީ، އިސްލާމްދީނަށް ނަފުރަތުކުރާ އިސްލާމްދީނާ ދެކޮޅު ޢަދުއްވުންގެ އަނިޔާވެރި ޢަމަލުތަކާއި ދުއްތުރާތަކެއްކަން އަޅުގަނޑުމެންގެ ހަނދާނަށް ގެންނަންޖެހެއެވެ. މި ޢަމަލުތަކުގެ ސަބަބުން، އަޅުގަނޑުމެންގެ މުސްލިމް އުޚުތުންނާއި އަޚުން މިއަދު ކުރިމަތިލާން ޖެހިފައިވަނީ، ލިބެމުންދާ ވޭނީ ހިތާމަތަކަށް ކެތްނުކުރެވޭފަދަ ނާމާންކަމާއި ބިރުވެރިކަމާއެވެ. ޚާއްޞަކޮށް، މިޔަންމާގެ ރޮހިންޔާ ދަރިކޮޅުގެ މުސްލިމް އުޚުތުންނާއި އަޚުންނާއި އަދި ކުޑަކުދިންނާމެދު އަނިޔާވެރި ލާއިންސާނީ ޢަމަލުތައް ހިންގަމުންދާއިރު އަދި ކުޑަކުދިންނާއި އެތައްބަޔަކު މަރަމުން ގެންދާއިރު މިކަމާމެދު އަޅާނުލައި، ބައިނަލްއަޤްވާމީ މުޖުތަމަޢު އޮތުމަކީ އަޅުގަނޑުމެން އެކަމާމެދު ވަރަށްބޮޑަށް ހިތާމަކޮށް، ކަންބޮޑުވާ މައްސަލައެކެވެ. މި މައްސަލައަށް ބައިނަލްއަޤްވާމީ ގޮތުން މިއަދު ޙައްލެއް ހޯދައިދޭން އެބަޖެހެއެވެ.\nމިފުރުޞަތުގައި، މަތިވެރި ހިޖުރައިގެ ޢިބްރަތުން ޢިބްރަތް ލިބިގަނެ، އަޅުގަނޑުމެންގެ ދީނާއި ޤައުމުގެ ދިފާޢުގައި ކުރިޔަށް ދިއުމުގެ ރޫޙު އާކޮށް އާލާކުރެއްވުމަށް ދިވެހި ހުރިހާ އުޚުތުންނަށާއި އަޚުންނަށް މިއަދުގެ މުނާސަބަތުގައި އަޅުގަނޑު ގޮވާލަމެވެ. އަދި އަޅުގަނޑުމެންގެ ދަރިންގެ ހިތްތަކުގައި އިސްލާމްދީނަށް އޮންނަ ޝައުޤުވެރިކަން އިތުރުކުރުމަށްޓަކައި އާ ހިތްވަރަކާއެކު ޚާއްޞަ މަސައްކަތްތަކެއް ކުރެއްވުމަށްވެސް މި ތާރީޚީ ދުވަހު ދިވެހި ލޮބުވެތި ރައްޔިތުންނަށް އަޅުގަނޑު އިލްތިމާސް ކުރަމެވެ.\nމި ފެށުނު 1439 ވަނަ އަހަރަކީ، ދިވެހިރާއްޖެއަށާއި، ދިވެހިރާއްޖޭގެ ލޮބުވެތި އެންމެހައި ރައްޔިތުންނަށް ބާއްޖަވެރި އުފާވެރި އަހަރެއް ކަމުގައި މާތްﷲ ލައްވާށިއެވެ! ދުނިޔޭގެ ކަންކޮޅުތަކުގައި ދިރިއުޅެމުންދާ އެންމެހައި މުސްލިމުންނަށް ހެޔޮ ނަޞީބާއި ނަޞްރުގެ އަހަރެއް ކަމުގައި ލައްވާށިއެވެ!\nއިސްލާމްދީނުގެ މަތިވެރި ހިދާޔަތުގައި އަޅުގަނޑުމެން ސާބިތުވެ ތިބުމުގެ ހެޔޮ ތައުފީޤު އެކަލާނގެ އަޅުގަނޑުމެންނަށް ދެއްވާށިއެވެ! އަޅުގަނޑުމެންގެ މެދުގައި އޮތް އެއްބަނޑު އެއްބަފާކަމާއި އެކުވެރި އުޚުއްވަތްތެރި ކަމުގެ ގުޅުން އިތުރަށް ބަދަހިކުރައްވައި، އިސްލާމީ ޤައުމުތަކުގެ މެދުގައި ޞުލްޙައާއި އަމާންކަން ޤާއިމު ކުރައްވާށިއެވެ! ދިވެހި ޤައުމު ސިލްމާ ސަލާމަތުގައި އަބަދުގެ އަބަދަށް ލަހައްޓަވާށިއެވެ!


STO Year end sale Mifaharu Bodethi Inamuthakeh\nއެސްޓީއޯ އިޔަރ އެންޑް ސޭލް، މިފަހަރުވެސް ބޮޑެތި އިނާމުތަކެއް\nސްޓޭޓް ޓްރޭޑިންގ އޯގަނައިޒޭޝަން(އެސްޓީއޯ)ގެ އިޔަރ އެންޑް ސޭލް އާދީއްތަ ދުވަހު އިފްތިތާހު ކޮށްފިއެވެ.\nއެސްޓީއޯގެ ހުރިހާ ފިހާރަތަކެއް ހިމެނޭގޮތަށް ކުރިޔަށްގެންދާ މި ސޭލް އިފްތިތާހުކޮށްދެއްވީ އެސްޓީއޯގެ ރިސްކް ޑިޕާޓްމަންޓްގެ ޖެނެރަލް މެނޭޖަރ މުހައްމަދު މުރާދުއެވެ.\nނޮވެމްބަރު މަހުގެ 17 ން ޑިސެމްބަރުމަހުގެ 31 ގެ ނިޔަލަށް ކުރިޔަށްގެންދާ މި ސޭލްގައި 50 އިންސައްތައާ ހަމައަށް ޑިސްކައުންޓް ލިބުމުގެ އިތުރުން ބޮޑެތި އިނާމުތަކެއް ލިބުމުގެ ފުރުސަތު ލިބެއެވެ.\nއެސްޓީއޯއިން ކޮންމެ އަހަރަކުވެސް ކުރިޔަށްގެންދާ މި ސޭލްގައި އެއްވަނަ އިނާމަކަށް މި އަހަރު ހުށަހަޅާފައިވަނީ ދެ މީހަކަށް ހުރުމާއިއެކު ޗެއްނާއީ ދެކޮޅު ޓިކެޓެވެ. ދެވަނަ އިނާމަކަށް ފުވައްމުލަކު ދެކޮޅު ޓިކެޓް ދެ މީހަކަށް ހުރުމާއެކު ލިބިގެންދާއިރު ތިންވަނަ އިނާމަކީ އައިފޯން 11އެކެވެ.\nމި އަހަރުގެ އިޔަރ އެންޑް ސޭލްގެ ޕާޓްނަރަކީ މޯލްޑީވިއަންއެވެ.


Super Cup Ge Final Ah Barca Dhathuru Kohfi – adduLIVE\nސުޕަރ ކަޕްގެ ފައިނަލަށް ބާސާ ދަތުރުކޮށްފި\nJan 14, 2021, 09:38 ހަސަން ރަޝީދު\nޕެނަލްޓީގައި 3-2 އިން ރެއާލް ސޮސިއެޑާޑް ބަލިކޮށް ސްޕެނިޝް ސުޕަރ ކަޕްގެ ފައިނަލަށް ބާސެލޯނާ ދަތުރުކޮށްފިއެވެ.\nރޭގެ މެޗުގެ ފުރިހަމަ ވަގުތު ހަމަވިއިރު ދެ ޓީމު ވެސް އޮތީ 1-1 އިން އެއްވަރުވެފައެވެ.\nރޭގެ މެޗުގައި އަނިޔާގެ ސަބަބުން ބާސާގެ ކެޕްޓަން ލިއޮނަލް މެސީ ކުޅެފައިނުވާއިރު މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ ބާސާ އިންނެވެ. އެގޮތުން މެޗުގެ 39 ވަނަ މިނެޓްގައި މި ގޯލު ބާސާ އަށް ކާމިޔާބުކޮށްދިނީ ފްރެންކީ ޑޮ ޔޮންގްއެވެ.\nބާސާ ލީޑުގައި އޮވެ ފުރަތަމަ ހާފް ނިމުނުއިރު މެޗުގެ 51 ވަނަ މިނެޓްގައި ލިބުނު ޕެނަލްޓީ އަކުން އޮޔާޒަބަލް ވަނީ ސޮސިއެޑާޑަށް ނަތީޖާ އެއްވަރުކޮށްދީފައެވެ. މެޗުގެ 90 މިނެޓް ކުޅެ ނިމުނުއިރު ދެ ޓީމު ވެސް އެއްވަރުވެފައި އޮތުމުން ދެން ކުޅުނީ 15 މިނެޓްގެ ދެ ހާފްގެ ކުޅުމެވެ.\nއެގޮތުން 15 މިނެޓްގެ ދެވަނަ ހާފްގައި ސޮސިއެޑާޑަށް ވަނީ މެޗުން މޮޅުވާން ރަނގަޅު ފުރުސަތުތަކެއް ލިބިގެން ގޮސްފައެވެ. ނަމަވެސް އެ ފުރުސަތުތަކުގެ ހުރަހަކަށްވީ ރޭގެ މެޗުގައި މޮޅު ކުޅުމެއް ދެއްކި ބާސާގެ ކީޕަރު ސްޓޭގަންއެވެ.\n15 މިނެޓްގެ ދެ ހާފް ކުޅެ ނިމުނުއިރު ވެސް ނަތީޖާ އެއްވަރުވެފައި އޮތުމުން ދެން ނަތީޖާ ދެން ނެރުނީ ޕެނަލްޓީންނެވެ. ބާސާގެ ގްރިޒްމަން އަދި ޑި ޔޮންގް ފޮނުވާލި ޕެނަލްޓީތައް ބޭރަށް ދިޔައިރު، މެޗުން މޮޅުވި ޕެނަލްޓީ ބާސާ އަށް ކާމިޔާބުކޮށްދިނީ 21 އަހަރުގެ ރިކީ ޕޫޖްއެވެ.\nފައިނަލްގައި ބާސާ ބައްދަލުކުރާނީ ރެއާލް މެޑްރިޑާއި އެތްލެޓިކޯ ބިލްބާއޯ ބައްދަލުކުރާ މެޗުން މޮޅުވާ ޓީމަކާއެވެ. މުބާރާތުގެ ފައިނަލް އޮންނާނީ އަންނަ އާދީއްތަ ދުވަހުގެ ރެއެވެ.


-/2,259 ރުފިޔާ (އަސާސީ މުސާރައިގެ %45)\n- އޮފީހުން ޚިދުމަތް ހޯދުމަށާއި، އެކިއެކި ކަންކަމަށް އޮފީހަށް ވަޑައިގަންނަވާ ބޭފުޅުންނާ ގުޅޭގޮތުން ކުރަންޖެހޭ ކަންތައްތަކާއި، އިދާރީގޮތުން ކުރަންޖެހޭ މަސައްކަތްތައްކުރުން.\n- އޮފީހުގެ ރިސެޕްޝަން ކައުންޓަރަށް ލިބޭ ތަކެތި ބަލައިގަތުމާއި، އެކަމާގުޅޭގޮތުން ކުރަންޖެހޭ މަސައްކަތްތައް ކުރުން.\n1,561/5 ރުފިޔާ (އަސާސީ މުސާރައިގެ %45)\n-/1,395 ރުފިޔާ (އަސާސީ މުސާރައިގެ %45)\n- ޢުމުރުން 45 އަހަރުން ދަށުގެ މީހެއް ކަމުގައި ވުން.\nރިހިޖެހިކޮށީގެ ސެކިއުރިޓީ ބެލެހެއްޓުން.\n"ރައީސުލްޖުމްހޫރިއްޔާގެ އޮފީހުގެ ވަޒީފާއަށް އެދޭ މީހުން ފުރިހަމަކުރާ މަޢުލޫމާތު ފޯމު".\nތަޢުލީމީ ސެޓްފިކެޓްތަކާއި ޓްރާންސްކްރިޕްޓްތަކުގެ ކޮޕީ.\nމި މަގާމަށް ޝަރުޠު ފުރިހަމަވާ މީހުން، މަތީގައި ބަޔާންކޮށްފައިވާ ލިޔުންތައް ރައީސުލްޖުމްހޫރިއްޔާގެ އޮފީހުގެ ވަޒީފާއަށް އެދޭ މީހުން ފުރިހަމަކުރާ މަޢުލޫމާތު ފޯމާއެކު، 23 2019 ވާ އަންގާރަ ދުވަހުގެ 14:00 ގެ ކުރިން، މި އޮފީހުގެ ރިސެޕްޝަން ކައުންޓަރަށް ހުށަހެޅުން އެދެމެވެ. މި މަގާމަށް އިންޓަރވިއު ކުރެވޭނީ، މަގާމުގެ ޝަރުޠު ހަމަވެ، ޝޯޓް ލިސްޓް ކުރެވޭ ފަރާތްތަކާއެވެ. އަދި އިންޓަރވިއުއަށް ޝޯޓް ލިސްޓު ކުރެވޭ ފަރާތްތައް ފިޔަވައި އެހެން ފަރާތްތަކަށް، މަގާމަށް ހޮވިފައިނުވާކަމުގެ ސިޓީ ނުފޮނުވޭނެކަމުގައިވެސް ދެންނެވީމެވެ. ވަޒީފާއަށް އެދި ފޯމު ހުށަހަޅާއިރު އެދުނު މަގާމުގެ ނަމާއި އޮފީސް/ ސެކްރެޓޭރިއެޓް/ ޔުނިޓް ސާފުކޮށް އެނގޭގޮތަށް ޖެއްސެވުން އެދެމެވެ. "ރައީސުލްޖުމްހޫރިއްޔާގެ އޮފީހުގެ ވަޒީފާއަށް އެދޭ މީހުން ފުރިހަމަކުރާ މަޢުލޫމާތު ފޯމު" މި އޮފީހުގެ ވެބްސައިޓުން ޑައުންލޯޑް ކުރެވޭނެއެވެ. އަދި މިއޮފީހުގެ ރިސެޕްޝަން ކައުންޓަރުންވެސް ފޯމު ލިބެންހުންނާނެއެވެ. މި އޮފީހުގެ ވެބްސައިޓުގެ އެޑްރެހަކީ www.presidencymaldives.gov.mv އެވެ.\nޕަބްލިޝްކުރި ގަޑި: 1658\nސުންގަޑި: 23 އޭޕްރިލް 2019 1400


ނަންބަރު: MTCC-HRD /IU/2020/291\nޕަބްލިޝްކުރި ތާރީޚް: 21 ނޮވެންބަރު 2020\nސުންގަޑި: 23 ނޮވެންބަރު 2020 2359\nވަޒީފާގެ ފުރުސަތު - ގއ. ވިލިނގިލި\nމިކުންފުނީގެ ކޮންސްޓްރަކްޝަން އެންޑް ޑްރެޖިންގ ޑިވިޜަންގެ ޕްރޮޖެކްޓްތަކުގެ މަޤާމްތަކަށް، ދުވަހު މުސާރައަށް ގއ.ވިލިނގިލި ސައިޓުގައި މަސައްކަތްކުރާނެ ހީވާގި، މަސައްކަތަށް ޝައުޤުވެރިކަން ހުންނަ ދިވެހި މުވައްޒަފުން ބޭނުންވެއެވެ.\nސައިޓުން އަންގާ ގޮތުގެ މަތިން ޕްރޮޖެކްޓް މަސައްކަތުގެ އެކިއެކި މަސައްކަތްކުރުން.\nC0 ލައިސަންސް ލިބިފައިވުން.\nގިނަވަގުތު މަސައްކަތް ކުރެވޭނެ ފަރާތެއްކަމުގައިވުން.\nޕްރޮޖެކްޓްސައިޓްތަކަށް ބޭނުންވާ ތަކެތި ސުޕަވައިޒަރގެ އިރުޝާދުގެދަށުން ޑެލިވަރކުރުން.\nތެދުއުއި ވަޑާމުގެ3އަހަރު ދުވަހުގެ ތަޖުރިބާ ލިބިފައިވުން.\nރަނގަޅު ފެންވަރެއްގައި ތެދުއުއި ވަޑާމުގެމަސައްކަތް ކުރުން އަދި ދެވިފައިވާ ގަޑިއަށް އެ މަސައްކަތްތަށް ނިންމުން.\nރޭނުމާއި ތަށިމުށި ޖެހުން އަދި ޕްލާސްޓަރިނގ އާއި ޕްލަމްބިންގ ކުރުމުގެ ތަޖުރިބާއާއި ހުނަރު ލިބިފައިވުން.\nމި ދާއިރާއާއިގުޅޭގޮތުން ތަޖުރިބާ ލިބިފައިވުން\nރަނގަޅު ފެންވަރެއްގައި ރޭނުމާއި ތަށިމުށިޖެހުން އަދި ޕްލާސްޓަރިންގ އާއި ޕްލަމްބިންގ މަސައްކަތް ކުރުން އަދި ދެވިފައިވާ ގަޑިއަށް އެ މަސައްކަތްތަށް ނިންމުން.\nވަޒީފާގެ ބާވަތް: ކޮންޓްރެކްޓް –15 ދުވަސް\nޑިވިޜަން: ކޮންސްޓްރަކްޝަން އެންޑް ޑްރެޖިންގ ޑިވިޜަން\nމަސައްކަތް ކުރަންޖެހޭ ތަން: ކުންފުނިން ހިންގާ އެކި ޕްރޮޖެކްޓް ސައިޓްތަކުގައި / ގއ. ވިލިނގިލި ސައިޓުގައި\nވީމާ, މިމަޤާމްތަކަށް ޝައުޤުވެރިވެލައްވާ ފަރާތްތަކުން އެމް.ޓީ.ސީ.ސީ.ގެ އޮންލައިން ޖޮބް އެޕްލިކޭޝަން ޕޯޓަލް މެދުވެރިކޮށް ނުވަތަ "ޖޮބް އެޕްލިކޭޝަން ފޯރމް" ފުރިހަމަކުރެއްވުމަށްފަހު، ފޯރމާއިއެކު ލިބިވަޑައިގެންފައިވާ ތަޢުލީމީ ސަނަދުތަކުގެ އަސްލާއި އެއްގޮތް ކޮޕީ، ދިވެހި ރައްޔިތެއްކަން އަންގައިދޭ ކާޑުގެ ކޮޕީ އަދި ޕާސްޕޯރޓް ސައިޒްގެ ފޮޓޯ “[email protected]” އަށް 04 ނޮވެމްބަރ 2020 ވަނަ ދުވަހުގެ 12:00 އެޕްލިކޭޝަން ހުށަހަޅަންވާނެއެވެ.\n21 ނޮވެންބަރ 2020


Fuluhunnah Chutty Dhey Usoolah Badhalu Genesfi - Vaguthu\nފުލުހުންނަށް ޗުއްޓީ ދޭ އުޞޫލަށް ބަދަލު ގެނެސްފި\nފުލުހުންތަކެއް ރަސްމިއްޔާތެއްގައި ބައިވެރިވަނީ – ފޮޓޯ: ޕޮލިސް މީޑިއާ\nފުލުހުންގެ ވަޒީފާއާބެހޭ ގަވާއިދާއި، ސަލާމް ބުނުމާއި ޗުއްޓީ ނެގުމުގެ ގަވާއިދަށް ބަދަލު ގެންނަވައި ފުލުހުންނަށް އަހަރީ ޗުއްޓީ ދޭ އުޞޫލަށް ބަދަލުތަކެއް ގެނެސްފިއެވެ.\nމިއަދު ގެންނެވި މި ބަދަލުތަކާއެކު ފުލުހުންނަށް އަހަރީ ޗުއްޓީގެ ގޮތުގައި ލިބޭނީ ބަންދު ދުވަސްތައް ހިމަނައިގެން 38 ދުވަހެވެ. ނަމަވެސް މީގެ ކުރިން ފުލުހުންނަށް އަހަރީ ޗުއްޓީގެ ގޮތުގައި ދެމުން އައީ ބަންދު ދުވަސްތައް ނުހިމަނާ 30 ދުވަހެވެ.\nމީގެ ކުރިން ފުލުހުންގެ އަހަރީ ޗުއްޓީ ޖަމާކުރެވެނީ3އަހަރު ދުވަހު ކަމަށްވާއިރު، ޗުއްޓީގެ ގޮތުގައި އެ ތިން އަހަރަށް ޖަމާވާ 114 ދުވަހުގެ އިތުރަށް ޗުއްޓީގެ ދުވަސްތައް ޖަމާ ނުކުރެވޭއިރު ބަދަލުގެ ގޮތުގައި އެ ދުވަސްތަކަށް ފައިސާއެއްވެސް ނުލިބެއެވެ. ނަމަވެސް މިއަދު ގެންނެވި ބަދަލާއެކު ޗުއްޓީގެ 114 ދުވަހުގެ އިތުރަށް ޖަމާވާ ދުވަސްތަކަށް މުސާރައިން ދުވާލަކަށް ޖެހޭމިންވަރު ފައިސާ ދޭންޖެހެއެވެ.\nމީގެ އިތުރުން ވަޒީފާ އަދާކުރާ ފުލުހަށް ނުވަތަ އާއިލާއަށް ދިމާވާ ޚާއްޞަ ބޮޑެތި ކަންކަމަށް "ޗުއްޓީ ބޭންކް" ގެ ގޮތުގައި މުވައްޒަފުންގެ އަދަދަށް ޗުއްޓީ ޖަމާވެފައި ހުންނާނެކަމަށް ގަވާއިދަށް ގެނެވުނު އިސްލާހުގައި ބުނެފައިވެއެވެ. މީގެ ކުރިން މިފަދަ ހާލަތްތަކުގައި ލިބެނީ 10 ދުވަހުގެ ޗުއްޓީއެކެވެ.\nމީގެ އިތުރުންވެސް އެހެނިހެން ބައެއް ކަންކަމަށް މި ގެނެވުނު އިސްލާހުގެ ތެރެއިން ބަދަލު ގެންނަވާފައިވެއެވެ.\nޖޫން 4, 2018 14:20\nބަލަ ފުލުހުންގެ އެއް ނޫން.. ފުލުހުންގެ އާއްމު މުވައްޒަފުން އެއީ.. ބީތާސް..\nޖޫން 4, 2018 14:44\nގެޒެޓް ކުރި އިސްލާހު އިންގޮތަކަށް ނޫން ވަގުތުގައި ޖަހާފައި އިނީ އެހެން ވީމާ ފެނޭ މިއާޓިކަލް ލިޔުނު ނޫސްވެރިޔާ ގެޒެޓް ބަލާފަ ޚަބަރު އިސްލާހުކުރަން\nޖޫން 4, 2018 17:24\nތި ބައިގަޑަށް ރަގަޅުކުރީމާ ވެރިކަން ދިފާއުކުރެވޭނީ ޔާނު ބޯބޮޑު އިންގޭ\nޖޫން 4, 2018 17:54\nރަނގަޅު މައުލޫމާތު ގެނެސްދީބަލަ\nޖޫން 4, 2018 18:07\nފުލުހުންގެ ބަނޑުތައް އެބަޖެހޭ ހިންދާ ފިޓް ބަޔަކަށްވާން.\nޖޫން 4, 2018 19:01\nމީގެ ކުރިން ފުލުހުންނަށް3އަހަރަށް 114 ދުވަސް ލިބޭ ވާހަކަ އެބައިން.. އެއީ އަހަރަކަށް 38 ދުވަސް.. ހަބަރުގައި އިނީ ފުލުހުންނަށް ކުރިން 30 ދުވަސް ލިބޭ ކަމަށް.. ކުދި ކުދި ކުށް އެބަހުރި


SunOnline: Anna mahun feshigen internet ge agah badhalu gennan ninmaifi\nއަންނަ މަހުން ފެށިގެން އިންޓަނެޓުގެ އަގަށް ބަދަލު ގެންނަން ނިންމައިފި\nމުހައްމަދު މުޒައްޔިން ނާޒިމް 30 Mar 2020, 21:18\nއަންނަ މަހުން އެކަކުން ފެށިގެން އިންޓަނެޓުގެ އަގަށް ބަދަލު ގެންނަން ނިންމައިފައިވާ ކަމަށް ސަރުކާރުން ބުނެފިއެވެ.\nމިދިޔަ ބުދަ ދުވަހު ނޫސްވެރިންނާ ބައްދަލުކުރައްވައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވީ، މިދުވަސްވަރު އިންޓަނެޓް ބޭނުން ކުރާ އަދަދު އިތުރުވެފައިވާ ކަމަށާއި އެކަމުގައި ލުއިތަކެއް ލިބެންޖެހޭ ކަމަށް ގަބޫލު ކުރައްވާ ކަމަށެވެ. އަދި އެކަމުގެ މައުލޫމާތު ވަރަށް އަވަހަށް ރައްޔިތުންނާ ހިއްސާކުރާނެ ކަމަށް ރައީސް ވިދާޅުވިއެވެ.\nމިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ރައީސް އޮފީހުގެ އަންޑާ ސެކްރެޓަރީ މުހައްމަދު މަބްރޫކު އަޒީޒު ވިދާޅުވީ، އިންޓަނެޓަށް ގެންނަ ބަދަލުތަކާ ގުޅޭގޮތުން ސަރުކާރުން މުއާސަލާތީ ކުންފުނިތަކާ މިހާރު މަޝްވަރާކޮށް ގޮތެއް ނިންމާފައިވާ ކަމަށެވެ. އަދި އެ ކުންފުނިތަކުން އެ މައުލޫމާތު ވަރަށް އަވަހަށް ހިއްސާކުރާނެ ކަމަށް އޭނާ ވިދާޅުވިއެވެ.\n"މިއާއެކު އަގުތަކަށް އަންނަ ބަދަލުތައް ފެށޭނީ އެޕްރީލް އެކަކުން ފެށިގެން. މިކަމާ ގުޅިގެން ޓެލެކޮމް ކުންފުނިތަކުން މާދަމާއާއި މާދަމާ ނޫން އަނެއް ދުވަހުގެ ތެރޭގައި ގެންނަ ބަދަލުތަކަކީ ކޮބައިކަން ހާމަކޮށްދޭނެ،" މަބްރޫކު ވިދާޅުވިއެވެ.\nމިކަމާ ގުޅޭ އިތުރު ތަފްސީލެއް މަބްރޫކު ހާމައެއް ނުކުރައްވައެވެ.\nމިފަދަ ދަނޑިވަޅުގައި އިންޓަނެޓުގެ ލުއިތަކެއް ނުލިބޭތީ، ބައެއް އާންމުން ދަނީ ކަންބޮޑުވުން ފާޅުކުރަމުންނެވެ. ރައްޔިތުންގެ އެ ކަންބޮޑުވުމާ ގުޅޭގޮތުން ކޮމިއުނިކޭޝަންސް އޮތޯރިޓީއާ ސުވާލުކުރަން، އެ އޮތޯރިޓީގެ އިސްވެރިންް މަޖިލީހުގެ ގައުމީ ތަރައްގީއާ ތަރިކައިގެ ކޮމިޓީއަށް ހާޒިރުކޮށްދޭންވެސް މި ފަހުން ވަނީ އެދިފައެވެ.\nރާއްޖޭގައި އިންޓަނެޓުގެ އަގުބޮޑުވާތީ އާންމުން މިހާރު ވަކިން ބޮޑަށް ކަންބޮޑުވުން ފާޅުކުރަމުންދާއިރު ބައެއް އިންޓަނެޓު އޮޕަރޭޓަރުން ވަނީ ބައެއް ހާއްސަ ލުއިތަކެއް ދީފަ އެވެ.\nކޮރޯނާވައިރަސްއާ ގުޅިގެން މަލޭޝިއާގައި ވަނީ އެގައުމު ލޮކްޑައުންކޮށްފައި އޮންނަ މުއްދަތުގައި، އަންނަ މަހު 1 ވަނަ ދުވަހުން ފެށިގެން، ސަރުކާރާއި ޓެލެކޮމް ކުންފުނިތައް ގުޅިގެން ހިލޭ އިންޓަނެޓް ފޯރުކޮށްދިނުމަށް ނިންމާފައެވެ.


BREAKING: Dingee Banndun Jahaali Haadhisaa: Eh Aailaaehgge4Meehaku Niyaavi - Vaguthu\nލޯންޗް ބަންޑުން ޖަހާލި ހާދިސާ: އެއް އާއިލާއެއްގެ ހަތަރު މީހަކު ނިޔާވި\nހދ. ނޮޅިވަރަންފަރުން ހަނިމާދޫއަށް ދަތުރުކުރަމުން ދަނިކޮށް ބަންޑުން ޖަހާލި ލޯންޗުން ދަތުރުކުރަނިކޮށް ނިޔާވި މީހުންގެ ތެރޭގައި އެއް އާއިލާއެއްގެ ހަތަރު މީހުން ހިމެނޭކަމަށް މައުލޫމާތު ލިބިއްޖެއެވެ.\n"ވަގުތު"އަށް އެނގިފައިވާގޮތުން ބަންޑުން ޖަހާލި ލޯންޗްގައި އެއް އާއިލާއެއްގައި ފަސް މީހުން ދަތުރުކުރިއެވެ. އޭގެ ތެރެއިން ސަލާމަތްވެފައި ވަނީ އެންމެ މީހެކެވެ. އޭނާއަކީ ބަންޑުން ޖަހާލި ލޯންޗްގެ ކެޕްޓަންއެވެ.\nލޯންޗް ބަންޑުން ޖަހާލުމުން އޭނާ ވަަނީ ފަތާފައި ގޮސް ހަނިމާދޫއަށް އަރާފައެވެ.\nލޯންޗު ބަންޑުން ޖަހާލައިގެން ނިޔާވި އެއް އާއިލާއެއްގެ ނަތަރު މީހުންގެ ތެރޭގައި ހިމެނެނީ ހުސެއިން އަބްދުﷲ، އަދި އޭނާގެ އަންހެނުން މަރިޔަމް މަނިކެ އާއި އެ ދެމަފިރިންގެ ދަރިފުޅު ގުރައިޝާ އަބްދުﷲ އާއި އޭނާގެ ތިން އަހަރުގެ ދަރިފުޅެވެ.\nމިއަދު މެންދުރު 12:00 ހާއިރު މި ހާދިސާގައި ހިނގިއިރު، ބަންޑުންޖަހާލާފައި ވަނީ ހދ. ނޮޅިވަރަންފަރުން އެ އަތޮޅު ހަނިމާދޫއަށް ދަތުރުކުރަމުންދިޔަ ލޯންޗެކެވެ. މި ލޯންޗު ބަންޑުން ޖަހާލާފައި ވަނީ ހަނިމާދޫ ކަންމަތިން ކަމަށް އެމްއެންޑީއެފް އިން ވިދާޅުވެއެވެ.\nކެޕްޓަން ތީ ވަރަށް ގޯސްމީހެއް އެއެންމެން ދޫކޮށް ފަތާފަ ރަށަށް އަރާކަށްނުވާނެއެއްނު ރަނގަޅުވިސްތާ އެމީހުންނަށް ލައިފް ޖެކެޓް އަޅުވަދިންނަމަ\nއޮގަސްޓް 29, 2019 15:18\nއެއީ ކާރިޘާ އަކަށް ވީމަ އަޅަން ހުންނަ އެއްޗެއް ނޫން!\nއެންމެންވެސް ބޭރުގައުމަކަށް ދާއިރު ދޯންޏެއްގައި ކޯރަކަށް ، ޕޫލް އަކަށް ނުކުތަސް އުޅޭނެ ދައްކަން ޖެކެޓް އަޅައިގެން! ރާއްޖެ އައީ އެކަމެއް ހަނދާނެއް ނުހުންނާނެ.\nއޮގަސްޓް 29, 2019 15:34\nކެޕްޓަން ކުއްވެރިކުރުމުގެ ބަދަލުގައި، ކަން ހިނގި ހާލަތާމެދު ވިސްނާލަމާތޯ؟ ޏިޔާވެ އެދިޔައީ އެ ކެޕްޓަންގެ މަންމަ އާއި ބައްޕަ އަދި ކޮއްކޮއިން! އިހުމާލުތަކެއްވެސް އެބަވޭ!\n* އެހާ ކަނޑު ގަދަ އިރު ދަތުރު ކުރުން އެއީ ބުއްދިވެރި ކަމެއް ނޫން! ނަމަވެސް މިފަދަ ކަނޑުގަދަ ދުވަސް ދުވަހު މިފަދަ 10 މިނެޓުންގެ ދަތުރު ކުރުމަކީ ރާއްޖޭގެ ހުރިހާ ހިސާބެއްގައިވެސް ދިވެހިން ކޮށްއުޅޭ ކަމެއް!\nތިގޮތައް ކެޕްޓަނަކީ ގޯސް މީހެކޭ ބުނުން ބަލައެއް ނުގަނެވޭ!\nއޮގަސްޓް 29, 2019 15:21\nދަތުރުކުރާއިރު ކަނޑު މަޑަސް ގަދަޔަސް ލައިފް ޖެކެޓް އަޅަން މަޖުބޫރުކުރުވަން ފެނޭ، ނޫނީ ރައްޔިތުން ފޮށިތައްމަތި ގެއިން ހިފައިގެން ދާއިރު އަމިއްލަ ޖެކެޓެއް ގެންދަން ފެނޭ. އެއިރުން މިފަދަ ހިތާމަވެރި ހާދިސާތަކުން ސަލާމަތްވުން ގާތް.\nއޮގަސްޓް 29, 2019 15:33\nނިޔާވި މީހުނަށް ފާފަފުއްސަވާ ރަޙުމަތް ލައްވަވައި ޝަހީދުންގެ ދަރަޖަ މިންވަރުކުރައްވާށި. އާއިލާތަކަށް ކެެއްތެރިކަން މިންވަރުކުރައްވާށި.އާމީން.\nއޮގަސްޓް 29, 2019 16:11\nއެކަކުވެސް ކުއްވެރިކޮއްފަ މިވަގުތު ނުލިޔުން އެދެން!\nއެމީހުންގެ ހިތަށް ކޮއްފަވާ އަސަރު އިހުސާސް ކުރައްވާ!\nތިފަދަ ހާދިސާ ހިގުމުގެ ކުރިން ވިސްނަވާ ކަންކަމުން ރައްކާތެރިވެލައްވާނެ ގޮތްތައް އަބަދުވެސް އެކަން ރަގަޅުކުރެވޭތޯ މަސައްކަތް ކުރުން ރަގަޅު ވާނީ!\nއާއިލާ ތަކަށްކެއްތެރިކަން މިންވަރުކޮއް ދެވުން އެދި ދުއާކުރަން. އާމީން.\nއޮގަސްޓް 29, 2019 18:17\nކޮންމެ ކަމެއްވެސް ވީމަ މިކިޔަނީ ލައިފް ޖެކެޓޭ ލޯންޗު ކުޑައީއޭ. ދިވެހިން ވެއްޖެ ލައިފް ޖެކެޓް އަޅައިގެން ދަތުރުކުރަން އާދަކުރަން، މިހާރު މީހުން އެއްޗިސް ކިޔާފައި ސަރުކާރުން އެލްމެޓް އަޅަން މަޖުބޫރު ކުރީމަ އެލްމެޓް އަޅިގޮތަށް، ކަނޑު ދަތުރުކުރާ އުޅަދުފަހަރު ދަތުރު ކުރާއިރު ލައިފް ޖެކެޓް އަޅަން މަޖުބޫރު ކުރަންވީ. ކަމެއްވީމަ މީހުންގެ ހިތުގައި ހުރި އެއްޗިސް ކިޔުމަކުން ހުރިހާކަމެއް ވީކީ އެއްނޫން، ވަރަށް ވެސް ހިތާމަވެރި ކަމެއް މިއަދު މިދިމާވީ، އަހަރުމެންގެ ހިތަށް އަންދާޒާވެސް ކުރަން ނޭންގޭ ވަރަށް މި ޢާއިލާ އަތުކުގެ މީހުންނާއި ގާތްމީހުން އަވަށްޓެރިން ހިތާމަ ކުރާނެ..\nއޮގަސްޓް 29, 2019 20:04\nދުވަހަކުވެސް މިއިންޒަމާނަކު އަޑުއެހިއްތަ ކޯސްޓްގާޑު ބަންޑުންޖަހައިލައިގެން އެތައްބައެއްމަރުވިޙަބަރު، ރާއްޖެއިން! ނީވޭނެ، އެވެރިންނުކުންނާނީ ފުރާނައަތައްލައިގެންވެސް ހުސިޔާރުކަމާއެކު އެހެންމީހުންގެ ސަލާމަތައް!


Vuzaaraathah ufahdhaa uvaalanee siyaasatheh ovegen noon: Jameel\nވުޒާރާތައް އުފައްދައި އުވާލަނީ ސިޔާސަތެއް އޮވެގެނެއް ނޫން: ޖަމީލް\nކުރީގެ ނާއިބު ރައީސް އަދި އިދިކޮޅު ކޯލިޝަންގެ އެޑްވައިޒަރު ޑރ. މުހައްމަދު ޖަމީލް އަހުމަދު -- އަހުމަދު އަޝްހާދު އަބްދުﷲ (ޖެރީ) | އަވަސް\nމި ސަރުކާރުން މިނިސްޓްރީތައް އުފައްދާ އުވާލަނީ އެއްވެސް ސިޔާސަތެއް އޮވެގެން ނޫންކަން ހާމެވެފައިވާ ކަމަށް ވިދާޅުވެ ކުރީގެ ނާއިބު ރައީސް އަދި އިދިކޮޅު ކޯލިޝަންގެ އެޑްވައިޒަރު ޑރ. މުހައްމަދު ޖަމީލް އަހުމަދު، ސަރުކާރުގެ ނިންމުންތަކަށް ފާޑުވިދާޅުވެއްޖެ އެވެ.\nސަރުކާރު ހިންގުމަށް ގެންނަވާ ބަދަލުތަކުގެ ތެރެއިން ބައެއް މިނިސްޓްރީތަކުގެ ވެރިން އަދި ސްޓޭޓް މިނިސްޓަރުންނާއި ޑެޕިއުޓީ މިނިސްޓަރުން ވަނީ އެއް މިނިސްޓްރީން އަނެއް މިނިސްޓްރީއަށް ބަދަލު ކުރައްވާފައެވެ. އަދި ސައިންސް މިނިސްޓްރީ އުވާލައްވާ އެންވަޔަރަންމަންޓް މިނިސްޓްރީގެ ނަން މިނިސްޓްރީ އޮފް އެންވަޔަރަންމަންޓް ކްލައިމެޓް ޗޭންޖް އެންޑް ޓެކްނޯލޮޖީގެ ނަމަށް ވަނީ ބަދަލު ކުރައްވާފައެވެ.\nމި ސަރުކާރުން ސައިންސް މިނިސްޓްރީ އެއް އުފެއްދެވި އެންމެ ބޮޑު އެއް ބޭނުމަކީ އެ ދާއިރާ ކުރިއަރުވާ އަދި އިންޓަނެޓްގެ އަގު ހެޔޮ ކުރުމަށް ސަރުކާރުން ވެފައިވާ ވައުދު ފުއްދެވުމެވެ. ނަމަވެސް އެ ވައުދު ނުފުއްދި ވަނިިކޮށް އެ މިނިސްޓްރީ މިވަނީ އުވާލާފައެވެ. މީގެ ކުރިން ހައުސިން މިނިސްޓަރުގެ މަގާމުގައި ހުންނެވި އައިމިނަތު އާތިފާ ޝަކޫރު މަގާމުން އިސްތިއުފާ ދެއްވުމުން އެ މިނިސްޓްރީވެސް އުވާލައްވާ ޕްލޭނިން މިނިސްޓްރީގެ ތެރެއަށް މިނިސްޓްރީގެ މެންޑޭޓް ވަނީ ގެންދަވާފައެވެ.\nއެކަމަށް އިޝާރާތް ކުރައްވާ ޖަމީލް ވިދާޅުވީ ކެބިނެޓަށް އާ ވިސްނުމެއް ނުގެނެވުނު ކަމަށާ މިނިސްޓަރުން ބަދަލު ކުރެއްވުމުން ފެނިގެން ދަނީ މިނިސްޓްރީތައް އުފައްދައި އުވާލަނީ އެއްވެސް ސިޔާސަތެއް އޮވެގެން ނޫން ކަމެވެ.\n"ސްލޯވާތީ އިގްތިސާދަށް އަންނާނެ ކަމަށް ވިދާޅުވި 'ބޫމް' އަދި އިންޓަނެޓުގެ އަގަށް ގެންނަ ބަދަލު މި ފެނުނީބާ," ކެބިނެޓަށް މިއަދު ގެނައި ބަދަލަށް އިޝާރާތް ކުރައްވާ ޖަމީލް ވިދާޅުވިއެވެ.\nރައީސް އިބްރާހިމް މުހައްމަދު ސޯލިހު ޑރ. މުހައްމަދު ޖަމީލް އަހުމަދު ކެބިނެޓް + ހައުސިން މިނިސްޓްރީ\nސައިންސް މިނިސްޓަރު ކަމަށް ދެ ނަން ފޮނުވައިފި\n"މި ހިނގަނީ ގައުމު ދެކޭނެ ވީރާނާ ފަސް އަަހަރު"


Meehaku raheenukoh faisaa feyrunu massala eh balanee\nމީހަކު ރަހީނުކޮށް ފައިސާ ފޭރުނު މައްސަލަ ބަލަނީ\nސްޓޭޓް ބޭންކް އޮފް އިންޑިއާ ހުންނަ އިމާރާތް -- ފޮޓޯ: އަވަސް އާކައިވް\nސްޓޭޓް ބޭންކް އޮފް އިންޑިއާ (އެސްބީއައި) އިން ޗެކްތަކަކަށް ފައިސާ ނަގައިގެން ދިޔަ މީހަކު ރަހީނުކޮށް އެ ފައިސާ ފޭރުނު މައްސަލައެއް ފުލުހުން ބަލަން ފަށައިފި އެވެ.\nފުލުހުން ބުނީ ކުންފުންޏެއްގެ ޗެކްތަކަކަށް ފައިސާ ނަގައިގެން ދިޔަ މީހަކު ރަހީނު ކޮށް، އޭނާއަށް ބިރުދައްކައި އެ ފައިސާތައް ފޭރުނު މައްސަލައެއް ފުލުހުންނަށް ހުށަހަޅާފައިވާ ކަމަށާއި އެކަން ބަލައި ތަހުގީގު ފަށާފައިވާ ކަމަށެވެ. ނަމަވެސް މި މައްސަލައާއި ގުޅޭ އިތުރު އެއްވެސް ތަފުސީލެއް ނުދިނެވެ.\nއެނގިފައިވާ ގޮތުގައި ފޭރިފައި ވަނީ ޓުއަރިޒަމް އޮޕަރޭޓްކުރާ ވިޔަފާރި ކުންފުންޏެއްގެ ފައިސާތަކެކެވެ. އަދި އެ ފައިސާ ފޭރުނީ އެ ކުންފުނީގެ ބިދޭސީ މުވައްޒަފަކު އެސްބީއައި އިން ފައިސާ ނަގައިގެން ނުކުތްތަނުން ކާރެއްގައި ކައިރި ކުރި ބަޔަކު ގަދަކަމުން އެ މީހާ ކާރަށް އަރުވައި ރަހީނުކޮށް ތޫނު ހަތިޔާރުން ބިރުދައްކައިގެނެވެ.\nރަހީނު ކުރުމުގެ މި ހާދިސާ ހިނގާފައި ވަނީ) މިދިޔަ ބުރާސްފަތި ދުވަހު އެވެ. އެ މީހާގެ އަތުން ވަނީ 130،000 ރުފިޔާ ފޭރުނެވެ.\nމާލޭގައި ވައްކަމާއި ފޭރުން އިތުރުވެފައިވާއިރު، މިއަހަރުގެ ކުރީކޮޅު ވަނީ މިފްކޯގެ ވޭނެއް ހުއްޓުވައި ދެ މިލިއަނަށްވުރެއް ގިނަ ރުފިޔާ ފޭރިގެންފަ އެވެ. އަދި ބީއެޗްއެމް ޓްރޭޑާސްގެ 2.3 މިލިއަންރުފިޔާ ވެސް ވަނީ އެސްބީއައި ކައިރިން ފޭރުނެވެ. އެވެ. އެ ފައިސާތައް ހޯދުނު ކަމެއް އެނގިފައެއް ނުވެއެވެ.\nމޯލްޑިވްސް ޕޮލިސް ސާވިސް ސްޓޭޓް ބޭންކް އޮފް އިންޑިއާ ފޭރުން + ރަހީނު ކުރުން\nމީހަކު ރަހީނުކޮށް ފައިސާއަށް އެދުނު މީހަކު ހައްޔަރުކޮށްފި


Khashoggi ge hashiganduge baithakeh fenihje kamah bunefi\nނޫސްވެރިޔާ ޖަަމާލް ޚާޝުގްޖީގެ ހަށިގަަނޑުގެ ބައިތައް ފެނުނީ ސައުދީ ކޮންސުލް ޖެނެރަލް ދިރިއުޅުއްވާ ގޭގެ ބަގީޗާއިން. ފޮޓޯ: ސްކައިނިއުސް\nތުރުކީގެ އިސްތަންބޫލުގައި ހުންނަ ސައުދީ ކޮންސިއުލޭޓްގެ ތެރޭގައި މަރާލާފައިވާ ނޫސްވެރިޔާ ޖަމާލް ޚާޝުގްޖީގެ ހަށިގަނޑުގެ ބައިތައް ފެނިފަައިވާ ކަމަށް ދެ މަސްދަރަކާ ހަވާލާދީ ސްކައިނިއުސް އިން ބުނެފި އެވެ.\nސްކައި ނިއުސް ބުނީ ޚާޝުގްޖީގެ ހަށިގަނޑުގެ ބައިތައް ފެނުނު އިރު އޮތީ ކޮށާލާފައި ކަމަށާއި އޭނާގެ މޫނުވެސް ސިފަގެއްލުވާލާފައިވާ ކަމަށް އެ އެޖެންސީއަށް މައުލޫމާތު ދިން މަސްދަރުތަކުން ބުނެފައިވާ ކަމަށެވެ. އެ މަސްދަރުތަކާ ހަވާލާދީ އެ އެޖެންސީން ބުނީ ޚާޝުގްޖީގެ ހަށިގަނޑުގެ ބައިތައް ފެނުނީ ސައުދީ ކޮންސުލް ޖެނެރަލް ދިރިއުޅުއްވާ ގޭގެ ބަގީޗާ ތެރެއިން ކަމަށެވެ. އެގެއަކީ ސައުދީ ކޮންސިއުލޭޓާ 500 އެއްހާ މީޓަރު ދުރުގައި ހުންނަ ގެއެކެވެ.\nސައުދީ ސަރުކާރަށް ފަހަކަށް އައިސް ވަރަށް ބޮޑަށް ފާޑުކިޔަމުން ދިޔަ ނޫސްވެރިޔާ ޚާޝުގްޖީ ކޮންސިއުލޭޓްގެ ތެރޭގައި މަރާލާފައިވާ ކަަމަށް ސައުދީ ސަރުކާރުން އެއްބަސްވީ އޭގެ ކުރިންް ދެގޮތަކަށް ވާހަކަދެއްކުމަށް ފަހުގައެވެ. އެގޮތުން ސައުދީ ކޮންސިއުލޭޓަށް ވަނުމަށް ފަހު ޚާޝުގްޖީ ގެއްލުނު ކަމަށް ތުރުކީގެ ނޫސްތަކާއި ބައިނަލް އަގުވާމީ ނޫސްތަކުން ބުނުމުން ސައުދީން ފުރަތަމަ އެކަން ދޮގުކުރިއެވެ. އަދި އެއަށް ފަހު އެހާދިސާއާ ބެހޭ ތަފުސީލުތައް ތުރުކީގެ އޮފިޝަލުން ނުރަސްމީކޮށް ދޭން ފެށުމުން ފަހުން އެއްބަސްވީ ކޮންސިއުލޭޓްގެ ތެރޭގައި އޭނާ މަރުވެފައިވާ ކަމަށެވެ. އަދި އޭގެ ފަހުން އެއްބަސްވީ ކޮންސިއުލޭޓްގެ ތެރޭގައި ޚާޝުގްޖީ މަރާލީ ރާވައިގެން ކަމަށެވެ. ނަމަވެސް އޭރުވެސް އޭނާގެ ހަށިގަނޑަށް ވީގޮތެއް ނުބުނެއެވެ.\nސައުދީ އޮފިޝަލުން ފަހުން ނުރަސްމީކޮށް ބުނެގަައި ވަނީ ޚާޝުގްޖީގެ ހަށިގަނޑު ހަވާލުކުރީ ތުރުކީން އެކަމަށް އެއްބާރުލުން ދިން މީހާކާ ކަމަށެވެ. އެވާހަކައާ މެދު ތުރުކީގެ ރައީސް ރަޖަބް ތައްޔިބު އުރުދުޣާން މިއަދު ވަނީ ވަރަށް ބޮޑަށް ނުރުހުން ފާޅުކުރައްވާފައެވެ. ތުރުކީ ޕާލަމެންޓުގައި ޚާޝުގްޖީގެ ގަތުލާ ބެހޭ ގޮތުން ވާހަކަފުޅު ދައްްކަވަމުން އުރުދުޣާން ސުވާލުކުރެއްވީ ހަށިގަނޑު އިސްތަންބޫލްގެ މީހަކާ ހަވާލުކުރި ނަމަ އެމީހެއްގެ ނަމަކީ ކޮބައިތޯއެވެ.


ފުޓްސަލް ފިއެސްޓާއާ ދިމާކޮށް ފެސާއާއި ޝެޓްސް ގުޅިގެން ފުޑް ފިއެސްޓާގެ ނަމުގައި ހަރަކާތެއް ބާއްވައިފި! – MNUSU\nފުޓްސަލް ފިއެސްޓާއާ ދިމާކޮށް ފެސާއާއި ޝެޓްސް ގުޅިގެން ފުޑް ފިއެސްޓާގެ ނަމުގައި ހަރަކާތެއް ބާއްވައިފި!\nއެމްޑަބްލިއުއެސްސީ އެމްއެންޔޫއެސްޔޫ ފުޓްސަލް ފިއެސްޓާ 2019އާ ދިމާކޮށް ފެކަލްޓީ އޮފް އެޑިއުކޭޝަން ސްޓޫޑެންޓްސް އެސޯސިއޭޝަން (ފެސާ)އާއި ސޮސައިޓީ ފޯރ ހޮސްޕިޓާލިޓީ އެންޑް ޓޫރިޒަމް ސްޓަޑީޒް (ޝެޓްސް) ގުޅިގެން ”ފުޑް ފިއެސްޓާ“ގެ ނަމުގައި ފަންޑް ރެއިޒިންގ ހަރަކާތެއް ބާއްވައިފިއެވެ.\nސެޕްޓެމްބަރު މަހުގެ 14 ވަނަ ދުވަހު ފެށި މިހަރަކާތް ވަނީ މުބާރާތުގެ ކުއާޓަރ ފައިނަލްގެ މެޗުތައް ނިމުމާ ހަމައަށް ކުރިއަށް ގެންގޮސްފައެވެ. ސެމީފައިނަލާއި ފައިނަލްގައި ހަރަކާތް ކުރިއަށް ގެންގޮސްފައި ނުވަނީ އެމްއެންޔޫގެ ޓީމުތަކަށް ސަޕޯޓު ކުރުމަށްޓަކައި ވަގުތު ހުސްކުރުމުގެ ގޮތުންނެވެ.\nކާމިޔާބުކަމާއެކު ފުޑް ފިއެސްޓާ ނިމްމާލާފައިވާއިރު މި ފުޑް ފިއެސްޓާއަށް ބޮޑު ތަރުހީބެއް ލިބުނެވެ. ފުޑް ފިއެސްޓާއިން ގަންނަން ލިބުނު ބައެއް ތަކެތީގެ ތެރޭގައި ސޮސެޖް، ކޯރން، ޕޮޕްކޯރން އަދި ތަފާތު ވައްތަރުގެ ބުއިންތައްވެސް ހިމެނެއެވެ.\nމި ހަރަކާތަކީ ފެސާއާއި ޝެޓްސް ގުޅިގެން ބޭއްވި މިފަދަ ފުރަތަމަ ހަރަކާތެވެ. ފެސާގެ އުންމީދަކީ މިފަދަ ގިނަ ހަރަކާތްތައް ޝެޓްސްއާއެކު ހިންގުމެވެ. މި ހަރަކާތް ފުރިހަމަކޮށްދިނުމަށް ޝެޓްސްގެ ފަރާތުން ލިބުނު އެހީތެރިކަމަށް މިފުރުސަތުގައި ޝުކުރު ދަންނަވަމެވެ.


UK Ge Raih List Gai Rajje Othee Test Eh Nahadhaathee- HPA - Vaguthu\n2 މަސް ކުރިން ( އޮގަސްޓް 21, 2021 )\nއިނގިރޭސިވިލާތުގެ ރަތް ލިސްޓް ނުވަތަ ދަތުރު ކުރުން މަނާ ގައުމުތަކުގެ ތެރޭގައި ރާއްޖެ އޮތީ ޓެސްޓެއް ނަހަދާތީ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ވިދާޅުވެއްޖެއެވެ.\nއެޗްޕީއޭގެ އޮފިޝަލަކު "ވަގުތު" އަށް ވިދާޅުވީ، އިނގިރޭސިވިލާތުގެ ރަތް ލިސްޓުގައި ރާއްޖެ އޮތީ ޖިނޯމިކް ސީކުއެންސިން ޓެސްޓް ނަހަދައިގެން ކަމަށެވެ.\nރާއްޖެއިން މިހާރު އަންނަނީ އެ ޓެސްޓު ހެދުމުގެ މަސައްކަތް ކުރަމުން ކަމަށް އޮފިޝަލް ވިދާޅުވިއެވެ.\nރާއްޖެ އަށް އެންމެ ގިނަ އިން ފަތުރުވެރިން އަންނަ އެއް ގައުމު ކަމަށްވާ އިނގިރޭސި ވިލާތު ރަތް ލިސްޓަށް ރާއްޖެ އިތުރުކޮށްފައިވަނީ މެއި މަހުގައެވެ. ދެކުނު އޭޝިއާގެ ގައުމުތަކުގެ ތެރެއިން "ރަތް ލިސްޓު" ގައި ނެތް ހަމައެކަނި ގައުމަކީ ބޫޓާނެވެ.\nއިނގިރޭސި ވިލާތުގެ ސަރުކާރުން މި ފަހަރުގެ "ޓްރެފިކް ލައިޓް ސިސްޓަމް ރިވިއު" އާއްމުކޮށްފައެވެ. ރަތް ލިސްޓަށް ހަތަރު ގައުމެއް އިތުރުކޮށްފައިވާ އިރު ހަތް ގައުމެއް ވަނީ ގްރީން ލިސްޓަށް އިތުރުކޮށްފައެވެ. އެ ގައުމުތަކަކީ އޮސްޓްރިއާ، ޖަރުމަނު ވިލާތް، ސްލޮވޭނިއާ، ސްލޮވާކިއާ، ލެޓްވިއާ އަދި ރޮމޭނިއާގެ އިތުރުން ނޯވޭއެވެ.\nޔޫކޭގެ ޓްރެވެލް އެކްސްޕާޓުން ކުރިން ލަފާކުރި ގޮތުގައި މި ފަހަރުގެ ރަތް ލިސްޓުން ރާއްޖެ އުނިވާނެއެވެ.\nގްރީން ލިސްޓަށް ރާއްޖެ އިތުރުވެއްޖެ ނަމަ ފައްސި ވެފައިވާ މިހަކާއެކު ދަތުރުނުކުރާހާ ހިނދަކު ކަރަންޓީނު ވާން ނުޖެހޭނެއެވެ. ނަމަވެސް އިނގިރޭސި ވިލާތަށް އެތެރެވުމުގެ ދެ ދުވަސް ކުރިން ކޮވިޑަށް ޓެސްޓު ކުރަން ޖެހޭނެއެވެ.\nއޮގަސްޓް 21, 2021 17:16\nބަޔަކު މީހުން ބުނާހާ ޓެސްޓެއް ހަދައިގެން އަޅުވެތިވާކަށެއް ނުޖެހޭ ތިހާވަރަށް، އިގިރޭސިން އުޅެނީ ފާޑުފާޑުގެ ނަން ކިޔާއިގެން ކުދި ޤައުމުތަށް އަޅުވެތިކުރަން އަދިވެސް !\nއޮގަސްޓް 21, 2021 17:37\nތި ޓެސްޓު ނަހަދަނީ މިހާރު ރާއްޖޭގަ އުޅެނީ އިންޑިޔާ ކޮވިޑުކަން ހާމަކުރަން ޖެހޭނެތީވެ.\nއޮގަސްޓް 21, 2021 23:17\nތަންކޮޅެއް ކުރިން އިނގިރޭސިވިލާތުގަ ފުއްޕިޔަކަސް މިހާރު ހާލަތު ބަދަލުވެއްޖެކަން ޤަބޫލުކޮށްބަލަ. މިހާރުގެ ބޮޑުވަޒީރު ނޫޅޭ އެމްޑީޕީއަކާހެދިއެއް. މިހާރު މުޅިދުނިޔެއަށްވެސް ބާކީވެފައޮތް ވޭރިއެންޓެއްތީ.


LIVE: Male' Furabandhah Dholhumas, Fassivaa Meehunge Adhadhu Madheh Nuvey - Vaguthu\nމާލޭގެ ފުރަބަންދަށް ދޮޅުމަސް، ފައްސިވާ މީހުންގެ އަދަދު މަދެއްނުވޭ!\nއައިޖީއެމްއެޗްގެ ފުއްޕާމޭގެ ހާއްސަ ޑޮކްޓަރު ޑރ. މޫސާ ހުސައިންއަށް ކޮވިޑް-19 ޖެހި، ރަނގަޅުވެފައިވާ ކަމަށް ދެކެމުންދާ ވާހަކަތައް ނެޝެނަލް އިމަރޖެންސީ އޮޕަރޭޝަން ސެންޓަރ (އެންއީއޯސީ)ން ދޮގުކޮށްފި.\nDr. Moosa Ah Covid-19 Jehunu Kamah Dhekevemundhaa Vaahaka NEOC In Dhogu Kohffihttps://t.co/BJdIQU7Lxf\nޑރ. އިބްރާހިމް އަފްޒަލް: އުމުރުން ދުވަސްވީ މީހުން ކަސްރަތު ކުރަން ފަށާ ހިސާބުން މާސްކް ނަގަން ވާނީ. ކަސްރަތު ކުރާ ހިސާބަކަށް ދަންދެން މާސްކް އަޅައިގެން ހުންނަން ވާނީ.\nއެންއީއޯސީގެ ތަރުޖަމާނު މުހައްމަދު މަބްރޫކް: ޑރ. މޫސަ އަށް ކޮވިޑް-19 ޖެހުނު ވާހަކައަކީ ދޮގެއް.\nކުލި ނުދެއްކިގެން ޖެންޑާ މިނިސްޓްރީގެ އެހީތެރިކަމަށް އެދުނު މީހުންގެ އަދަދު 220 އަށް އަރާފައިވާކަމަށް ޖެންޑަ މިނިސްޓްރީން ވިދާޅުވެއްޖެ.\nކުލި ނުދެއްކިގެން ޖެންޑާ މިނިސްޓްރީގެ އެހީތެރިކަމަށް އެދުނު މީހުންގެ އަދަދު 220 އަށް އަރާފައިވާކަމަށް އެ މިނިސްޓްރީން ވިދާޅުވެއްޖެ.\nBREAKING: Kuli Nudhekkigen Eheetherikamah Edhunu Meehunge Adhadhu 220 Ahhttps://t.co/vixTeFB0NA\nޑރ. އިބްރާހިމް އަފްޒަލް: ބޭރުގައި އުޅޭ އިރު، އައިޑީ ކާޑު ހިފައިގެން އުޅެން ވާނީ. ގެއަކަށް ސުންކު ނަގަން ދާއިރުގައި ތިރިއަށް ފައިބަން ވާނީ މާސްކް އަޅައިގެން. އަދި ސައި ބޯނި ލައިގެން ފަހުން އަތް ދޮންނަން ވާނެ.\nޑރ. އިބްރާހިމް އަފްޒަލް: އެމީހެއްގެ ފޯނު އެމީހެއްގެ އަތުގައި ގެންގުޅެން ވާނީ.\nޑރ. އިބްރާހިމް އަފްޒަލް: ގޭތެރޭގައި އުޅޭ އިރު، އާދައަކަށް ހަދަން ޖެހޭ ބްލީޗް ސޮލިއުޝަން ތައްޔާރު ކުރަން. ގޮނބު ފަދަ ތަންތަން ސާފު ކުރަން ވާނެ.\nޑރ. އިބްރާހިމް އަފްޒަލް: މިހާރު ގޭގެއަށް ޒިޔާރަތް އެބަ ކުރޭ. ފޭސް އެކެއްގައި އަޅުގަނޑުމެން ގޭގެއަށް ޒިޔާރަތް ކުރަން ހުއްދައެއް ނުދެން.\nޑރ. އިބްރާހިމް އަފްޒަލް: އުމުރުން ދުވަސްވީ މީހުން މަގުމަތީގައި އުޅޭ އިރު، އެކަކު އަނެކަކާ ތިން ފޫޓު ދުރުމިނުގައި ތިބެން ވާނީ. ބައި ހަދައިގެން އުޅެގެން ނުވާނެ. ކަސްރަތު ކުރަންވީމަ، މާސްކް ނެގިޔަސް މައްސަލައެއް ނެތް. ކަސްރަތަށް ނުކުންނަ އިރު، އެކުގައި އެހެން މީހުން ގެންގޮސްގެން ނުވާނެ. ހާއްސަކޮށް ކުޑަކުދިން ގެންގޮސްފައި ނުވާނެ.\nޑރ. އިބްރާހިމް އަފްޒަލް: ދަރުމަވަންތަ ހޮސްޕިޓަލްގައި އެކަކު ވެސް ނެތް. ޓްރީ ޓޮޕްގައި ތިބި 13 މީހުންގެ ތެރެއިން އެކަކު ވަނީ ނިޔާވެފައި. އެކަކު އޮތީ އައިސީޔޫގައި. ބާކީ ތިބި މީހުން ތިބީ ވޯޑުގައި.\nޑރ. އިބްރާހިމް އަފްޒަލް: 54 އިންސައްތަ މީހުންގެ ގައިން ވަނީ އަލާމާތްތައް ފެނިފައި ވަނީ. 46 އިންސައްތަ މީހުންގެ ގައިން އަލާމާތްތައް ނުފެނޭ.\nއެންއީއޯސީގެ ތަރުޖަމާނު މުހައްމަދު މަބްރޫކް: ރާއްޖެ އިން އިތުރު 56 މީހަކު ވަނީ ފައްސިވެފައި. އަދި ރާއްޖެ އިން ބަލި ޖެހިގެން ރަނގަޅުވި މީހުންގެ އަދަދު ވަނީ 488 އަށް އަރާފައި.\nCOVID-19 : India Gai Miskeenu Vi Kuda Kujjeh Ah Shah Rukh Khan Ehee Vanee!https://t.co/GOWzi0Myq8\nCovid-19: Iran in 107 Aharuge Anhenaku Rangalhu Vejjehttps://t.co/eMPHGzXbtM\nCyprus Ah Chuttee Ah Dhaa Meehaku Covid-19 Ah Fassivehjje Nama Hirihaa Haradheh Hiley!https://t.co/lTewYsAZFN\nހެލްތް ޕްރޮޓެކްޝަން އެޖެންސީ (އެޗްޕީއޭ)އިން ކުރި ޓްވީޓެއްގައި ވިދާޅުވެފައި ވަނީ، ކޮވިޑް-19 ޖެހިގެންޓްރީޓޮޕް ހޮސްޕިޓަލްގައި އެޑްމިޓްކޮށްގެން ފަރުވާދެމުން ދިޔަ އުމުރުން 54 އަހަރުގެ ބަންގްލަދޭޝް މީހަކު ނިޔާވެފައިވާ ކަމަށް.\nކޮވިޑް-19 މީގެ ކުރިން ޖެހިފައި ހުރިކަން ދެނެގަނެވޭނެ އެންޓިބޮޑީ ޓެސްޓް ކުރެވޭނެ އިންތިޒާމް ވެސް އޭޑީކޭ ހޮސްޕިޓަލްގައި ގާއިމު ކޮށްފި.\nKurin Covid-19 Jehunukan 18 Minute Thereygai Dheneganeveyne Testeh ADK Gai Hedheyne https://t.co/NLLDxvX14t\nދުނިޔެ ހުއްޓުމަކަށް ގެނެސްފައިވާ ކޮވިޑް-19 އަށް ވެކްސިނެއް އުފައްދާނީ ޔަމަނުން ކަމަށް ޔަމަންގައި ވަކި ދައުލަތެއް ގާއިމު ކޮށްގެން އުޅޭ ހޫތީ ހަނގުރާމަވެރިން ބުނެފި.\nCovid-19 Ah Vaccine Eh Ufahdhaanee Yemen In Kamah Houthi In Bunefi https://t.co/gHQuCYit9s\nރާއްޖޭގައި ކޮވިޑް-19 ޖެހުނު މީހުންގެ އަދަދުތައް އިއްޔެ އެހާ ގިނަވީ މާލެ ސަރަހައްދުގެ ފުރަބަންދަށް ލުއި ދިނީމަ ނޫން ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ)ގެ އެޕިޑަމޮއޮލޮޖިސްޓް. ޑރ. އިބްރާހިމް އަފްޒަލް ވިދާޅުވެއްޖެ. ރާއްޖެ އިން އިއްޔެ އެކަނި ވެސް 101 މީހަކު ފައްސިވި، ރާއްޖޭގައި ބަލި ޖެހުނު މީހުންގެ އަދަދު މިހާރު ވަނީ 1،700 އަށް ވުރެ މައްޗަށް އަރާފައި.\nBali Jehunu Meehun Ehaa Ginavee Furabandhah Lui Dhineema Eh Noon: Afzal https://t.co/7UlR69Aq7U\nކޮވިޑް-19 އާއި ގުޅިގެން ދިމާވެފައިވާ އިޤުތިޞާދީ މައްސަލަތަކުގެ ސަބަބުން މިއަހަރު އެމެރިކާގެ 54 މިލިއަން މީހުންނަށް ކާބޯތަކެތި ލިބުމުގައި ދަތިތައް ކުރިމަތިވެ، ބަނޑަށް ޖެހިދާނެ ކަމަށް ކަމާއިގުޅޭ ރިޕޯޓެއްގައި ބުނެފި.\nCovid-19: America Ge 54 Million Meehun Miaharu Bandah Jehidhaane https://t.co/cQgtFCtglL\nފ. މަގޫދޫގައި ސެނިޓައިޒާ އުފެއްދުމުގެ މަސައްކަތް ކުރަމުން ދަނީ އެ ރަށުގައި ހުންނަ އިޓަލީގެ ބިކާކޯ ޔުނިވަސިޓީގެ ގޮފިން އިސް ނަގައިގެން.\nF.Magoodhoo Ga Sanitizer Ufahdhanee https://t.co/rULFhJRH7q\nކޮވިޑް-19 ވައިރަސްގެ ބާރު މިހާރު އަންނަނީ ދެރަވެ، ބަލިކަށިވަމުން ކަމަށް އިޓަލީވިލާތުގެ އެންމެ ތަޖުރިބާކާރު އެއް ޑޮކްޓަރު ވިދާޅުވެއްޖެ.\nCovid-19 Ge Baaru Ahnanee Dheravamun - Report https://t.co/s4UVsdLiK2\nކޮވިޑް-19 އާ ގުޅިގެން ކ. މާފުށި ޖަލާއި ކ. ހިންމަފުށި އައްސޭރި ޖަލު އެލާޓްކޮށްފައި އޮތް އޮތުން ނިމުމަކަށް ގެނެސް، އަޅާފައިވާ ފިޔަވަޅުތަކަށް ލުއި ދިނުމާ ގުޅޭ އުސޫލެއް މޯލްޑިވްސް ކަރެކްޝަނަލް ސާވިސް އިން އާންމުކޮށްފި. އެ އުސޫލުގައި ތިން މަރުހަލާއަކަށް ވަނީ ބަހާލާފައި.\nMaafuhtaa Asseyri Jaluge Alert Nimumakah Genes, Baeh Luithah Dheefi https://t.co/VANEGubORy\nކޮވިޑް-19 އާއި އެކު މުޅި ދުނިޔެ ހުއްޓުމަކަށް އައިސް، އެތައް ބައެއްގެ ވިޔަފާރިއަށް ގެއްލުން ވަމުން ދިޔަ ނަމަވެސް މިހާރު ވެސް ވިޔަފާރީގައި ފައިދާ ނެރެމުންދާ ވިޔަފާރިވެރިން އެބަތި. އޭގެ ތެރެއިން އެކަކީ ޗައިނާގެ ބިލިއަނަރު ގިން ޔިންގްލިން.\nBodethi Roagaathakaai Eku Billion Dollar Ge Faidhaa Hoadha Mahujaneh https://t.co/JdH2Vp3ZyM\nކޮވިޑް-19 އަށް އިއްޔެ މާލެ އިން ފައްސިވި މީހުންގެ ތެރޭގައި އެއް އަހަރުގެ ކުއްޖަކު ހިމެނޭ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އާއްމު ކުރި މައުލޫމާތުތަކުން ދައްކައިފި.\nCovid-19: Iyye Fassivi Meehunge Thereygai 01 Aharuge Kujjeh https://t.co/7688skKuiM\nކޮވިޑް-19 ޖެހިގެން އިއްޔެ އެމެރިކާ އިން މަރުވެފައި ވަނީ 638 މީހުން ކަމަށް ތަފާސް ހިސާބުތަކުން ދައްކައިފި. އިއްޔެ އަކީ ފާއިތުވި ހަދުވަސް ތެރޭގައި އެމެރިކާ އިން އެންމެ މަދުން މީހުން މަރުވި ދުވަސް.\nCovid-19: America In Maruvaa Meehunge Adhadhu Madhuvejje https://t.co/43BKC6Tlf2\nCovid Jehigen Bollywood Ge Musician, Wajid Khan Maruvehjehttps://t.co/IDcuLjxNx5\nCovid-19: Pakistan Gai Moonu Nivaakurun Majubooru Kohfihttps://t.co/jWURIaAqtZ\nBREAKING | Covid-19: Manadhoo Quarantine Ge Haalathu Uvaalaifihttps://t.co/V01CAEcFDZ\nމިހާރު ފެންނަ މަންޒަރަކުން ފުރަބަންދަށް ދެވިފައިވާ ލުއިތަކުގެ ހާލަތު އަނބުރާ ގެންނަން ޖެހޭ ހާލަތު އަދި ނުފެނޭޭ - ޑރ. އަފްޒަލް\nDhin Luithah Anburaa Nagan Jehey Haalatheh Adhi Nufeney - Dr. Afzalhttps://t.co/qnkObDXyB1\nސޫދާނުން ކޮވިޑް-19 ޖެހިގެން އިތުރު 24 މީހަކު މަރުވެ، އެގައުމުން މަރުވި މީހުންގެ އަދަދު 286 އަށް އަރައިފި. އެގައުމުން އިތުރު 226 މީހަކު ފައްސިވެ، ފައްސިވި މީހުންގެ އަދަދު ވަނީ 5026 އަށް އަރާފަ.\nސާބިއާއިން ކޮވިޑް-19 ޖެހިގެން އިތުރު މީހަކު މަރުވެ، އެގައުމުން މަރުވި މީހުންގެ އަދަދު 243 އަށް އަރައިފި. އެގައުމުން އިތުރު 31 މީހަކު ފައްސިވެ، ފައްސިވި މީހުންގެ އަދަދު ވަނީ 11414 އަށް އަރާފަ.\nއޮމާނުން ކޮވިޑް-19 ޖެހިގެން އިތުރު5މީހަކު މަރުވެ، އެގައުމުން މަރުވި މީހުންގެ އަދަދު 47 އަށް އަރައިފި. އެގައުމުން އިތުރު 1014 މީހަކު ފައްސިވެ، ފައްސިވި މީހުންގެ އަދަދު ވަނީ 11437 އަށް އަރާފަ.\nދެކުނު ކޮރެއާއިން ކޮވިޑް-19 ޖެހިގެން އިތުރު މީހަކު މަރުވެ، އެގައުމުން މަރުވި މީހުންގެ އަދަދު 270 އަށް އަރައިފި. އެގައުމުން އިތުރު 24 މީހަކު ފައްސިވެ، ފައްސިވި މީހުންގެ އަދަދު ވަނީ 11468 އަށް އަރާފަ.\nޑެންމާކުން ކޮވިޑް-19 ޖެހިގެން އިތުރު3މީހަކު މަރުވެ، އެގައުމުން މަރުވި މީހުންގެ އަދަދު 574 އަށް އަރައިފި. އެގައުމުން އިތުރު 36 މީހަކު ފައްސިވެ، ފައްސިވި މީހުންގެ އަދަދު ވަނީ 11669 އަށް އަރާފަ.\nއާޖެންޓީނާއިން ކޮވިޑް-19 ޖެހިގެން އިތުރު2މީހަކު މަރުވެ، އެގައުމުން މަރުވި މީހުންގެ އަދަދު 50 އަށް އަރައިފި. އެގައުމުން ފައްސިވި މީހުންގެ އަދަދު މިވަނީ 16214 އަށް އަރާފަ.\nއިޒްރޭލުން ކޮވިޑް-19 ޖެހިގެން އިތުރު މީހަކު މަރުވެ، އެގައުމުން މަރުވި މީހުންގެ އަދަދު 285 އަށް އަރައިފި. އެގައުމުން އިތުރު 59 މީހަކު ފައްސިވެ، ފައްސިވި މީހުންގެ އަދަދު ވަނީ 17071 އަށް އަރާފަ.\nޑޮމެނިކަން ރިޕަބްލިކުން ކޮވިޑް-19 ޖެހިގެން އިތުރު4މީހަކު މަރުވެ، އެގައުމުން މަރުވި މީހުންގެ އަދަދު 502 އަށް އަރައިފި. އެގައުމުން އިތުރު 377 މީހަކު ފައްސިވެ، ފައްސިވި މީހުންގެ އަދަދު ވަނީ 17285 އަށް އަރާފަ.\nރޯމޭނިއާއިން ކޮވިޑް-19 ޖެހިގެން އިތުރު7މީހަކު މަރުވެ، އެގައުމުން މަރުވި މީހުންގެ އަދަދު 1266 އަށް އަރައިފި. އެގައުމުން އިތުރު 124 މީހަކު ފައްސިވެ، ފައްސިވި މީހުންގެ އަދަދު ވަނީ 19257 އަށް އަރާފަ.\nޕޮލޭންޑުން ކޮވިޑް-19 ޖެހިގެން އިތުރު3މީހަކު މަރުވެ، އެގައުމުން މަރުވި މީހުންގެ އަދަދު 1064 އަށް އަރައިފި. އެގައުމުން އިތުރު 215 މީހަކު ފައްސިވެ، ފައްސިވި މީހުންގެ އަދަދު ވަނީ 23786 އަށް އަރާފަ.\nމިސްރުން ކޮވިޑް-19 ޖެހިގެން އިތުރު 46 މީހަކު މަރުވެ، އެގައުމުން މަރުވި މީހުންގެ އަދަދު 959 އަށް އަރައިފި. އެގައުމުން އިތުރު 1536 މީހަކު ފައްސިވެ، ފައްސިވި މީހުންގެ އަދަދު ވަނީ 24985 އަށް އަރާފަ.\nއައިލޭންޑުން ކޮވިޑް-19 ޖެހިގެން އިތުރު މީހަކު މަރުވެ، އެގައުމުން މަރުވި މީހުންގެ އަދަދު 1652 އަށް އަރައިފި. އެގައުމުން އިތުރު 61 މީހަކު ފައްސިވެ، ފައްސިވި މީހުންގެ އަދަދު ވަނީ 24990 އަށް އަރާފަ.\nޕޯޖުގަލްއިން ކޮވިޑް-19 ޖެހިގެން އިތުރު 14 މީހަކު މަރުވެ، އެގައުމުން މަރުވި މީހުންގެ އަދަދު 1410 އަށް އަރައިފި. އެގައުމުން އިތުރު 297 މީހަކު ފައްސިވެ، ފައްސިވި މީހުންގެ އަދަދު ވަނީ 32500 އަށް އަރާފަ.\nދެކުނު އެފްރިކާއިން ކޮވިޑް-19 ޖެހިގެން އިތުރު 40 މީހަކު މަރުވެ، އެގައުމުން މަރުވި މީހުންގެ އަދަދު 683 އަށް އަރައިފި. އެގައުމުން އިތުރު 1716 މީހަކު ފައްސިވެ، ފައްސިވި މީހުންގެ އަދަދު ވަނީ 32683 އަށް އަރާފަ.\nޗިލީން ކޮވިޑް-19 ޖެހިގެން އިތުރު 57 މީހަކު މަރުވެ، އެގައުމުން މަރުވި މީހުންގެ އަދަދު 1054 އަށް އަރައިފި. އެގައުމުން އިތުރު 4830 މީހަކު ފައްސިވެ، ފައްސިވި މީހުންގެ އަދަދު ވަނީ 99688 އަށް އަރާފަ.\nތުރުކީން ކޮވިޑް-19 ޖެހިގެން އިތުރު 25 މީހަކު މަރުވެ، އެގައުމުން މަރުވި މީހުންގެ އަދަދު 4540 އަށް އަރައިފި. އެގައުމުން އިތުރު 839 މީހަކު ފައްސިވެ، ފައްސިވި މީހުންގެ އަދަދު ވަނީ 163942 އަށް އަރާފަ.\nފްރާންސްއިން ކޮވިޑް-19 ޖެހިގެން އިތުރު 31 މީހަކު މަރުވެ، އެގައުމުން މަރުވި މީހުންގެ އަދަދު 28802 އަށް އަރައިފި. އެގައުމުން އިތުރު 257 މީހަކު ފައްސިވެ، ފައްސިވި މީހުންގެ އަދަދު ވަނީ 18888 އަށް އަރާފަ.\nއެމެރިކާއިން ކޮވިޑް-19 ޖެހިގެން އިތުރު 369 މީހަކު މަރުވެ، އެގައުމުން މަރުވި މީހުންގެ އަދަދު 105926 އަށް އަރައިފި. އެގައުމުން އިތުރު 11964 މީހަކު ފައްސިވެ، ފައްސިވި މީހުންގެ އަދަދު ވަނީ 1828784 އަށް އަރާފަ.\nމާލެ އިން ކޮވިޑް-19 ފެނުނުތާ ދޮޅުމަސް ދުވަސް ވެގެން ދިޔައިރު ފާއިތުވި ދޮޅުމަސް ދުވަހު، މާލޭގައި ގެއިން ބޭރަށް މީހުން ނިކުތުން އޮތީ ވަރަށް ބޮޑަށް ކޮންޓްރޯލް ކޮށްފައެވެ. ނަމަވެސް ރާއްޖެ އިން ފައްސިވާ މީހުންގެ އަދަދު ދުވަހުން ދުވަހަށް މަދުވުމުގެ ބަދަލުގައި އަންނަނީ އިތުރު ވަމުންނެވެ. މިއަދު ވެސް 101 މީހަކު ވަނީ ފައްސިވެފައެވެ.\nމިއަދު ފައްސިވި މީހުންގެ އަދަދު އިތުރުވި ނަމަވެސް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވިދާޅުވީ އަދި ކަންބޮޑުވާން ޖެހޭ ފަދަ ހާލަތެއް ނެތް ކަމަށެވެ.\nކޮވިޑް-19 އާއި ގުޅިގެން މާލެ ފުރަބަންދު ކުރިތާ ދެމަސް ދުވަސް ވެގެން ދިޔައިރު ވެސް ބަލި ޖެހޭ މީހުންގެ އަދަދު މަދުވަމުން ނުދާތީ ގިނަ ބަޔަކު އަންނަނީ ސުވާލު އުފައްދަމުންނެވެ.\nKasrathah Nukunna Umurun Dhuvasvee Meehun Mask Elhun Rangalheh Noon - Dr. Afzalhttps://t.co/API0IXXSVK\nBREAKING NEWS: Covid-19: Miadhu Fassivi Gina Meehunnakee Ehthanehgai Thibi Meehun https://t.co/IvtnJGIkUR\nUmurun Dhuvasvee Meehunnaaekee Ehen Meehun Beyrah Dhiyun Huttaalan Edhijjehttps://t.co/NEN9STA61M\nMale Gai Thaashivefai Thibi 360 Meehaku Quarantine Muhdhathu Hama Kurumahfahu Rashahhttps://t.co/llhL4shooO\nBREAKING: Raajje In Ithuru 101 Meehaku Covid-19 Ah Fassi Vehjje https://t.co/iHMuwFdW3Z


2020 Gai Ufanvi Kujjeh, Heekuranee Hurihaa Ehchakee Sanitizer Kamah! - Vaguthu\n2020ގައި އުފަންވި ކުއްޖެއް، ހީކުރަނީ ހުރިހާ އެއްޗަކީ ސެނިޓައިޒަރ ކަމަށް\nކުޑަކުދިން ކަންކަން ދަސްކުރަނީ އެކުދިންގެ ވަށައިގެންވާ މާހައުލުން ފެންނަ ކަންކަމުގެ އެހީގައެވެ. އަދި އެއްޗެހި ދެނެގަންނަނީ އެ ކުދިންނަށް ފެންނަ ކަންކަމުގެ އަލީގައެވެ. އެހެންކަމުން ކުދިން އުފަންވާ ދުވަސްވަރާއި އެ ކުދިން ދުވަސްވާ އިރު ދުނިޔެ އާއި ގައުމުގެ ހާލަތު އޮންނަ ގޮތަށް އެކުދިންގެ އާދަތައް ވަރަށް ބޮޑަށް ބިނާވެއެވެ.\nމިހާރު މީސްމީޑިއާގައި ވަރަށް ބާރަށް ދައުރުވަމުންދާ ކުޑަކުއްޖެއްގެ ވީޑިއޯ އަކީ މިފަދަ ކަންކަމުގެ ހެއްކަކަށް ފުދޭ ވީޑިއޯއެކެވެ. އެ ވީޑިއޯ އިން ފެންނަނީ 2020 ވަނަ އަހަރު އުފަންވި ކުއްޖަކު އޭނާ އަށް ފެންނަ ކޮންމެ އެއްޗަކީ ސެނިޓައިޒަރ އެއްކަމަށް ހީކުރާ ވީޑިއޯއެކެވެ. އެގޮތުން މަގުމަތީގައި ހުރި ބައްތިއާއި ކަރަންޓު ސްވިޗް ކަހަލަ އެއްޗެހީގައި އަތްލަމުން އެ ކުއްޖާ ހޯދަނީ ސެނިޓައިޒަރ ސްޓޭންޑެކެވެ.\nއަދި ސެނިޓައިޒަރ ކަމަށް ހީވާ ތަންތަނަށް ފިއްތާލުމަށް ފަހު އަތް އުނގުޅާ ސާފު ކުރާ މަންޒަރު އެ ވީޑިއޯ އިން ފެނެއެވެ. އެ ވީޑިއޯ ބެލި ގިނަ މީހުން ވަނީ އެ ވީޑިއޯ އިން ފެންނަނީ މިއަދުގެ އާ އާއްމު ހާލަތުގެ އަސަރު ކުރިއަށް އޮތް ޖީލަށް ކުރާނެ ގޮތް ކަމަށް ބުނެ ހައިރާން ކަމާއި އެކު ކޮމެންޓްކޮށްފައެވެ. މީސްމީޑިއާގެ އެކި ޕްލެޓްފޯމްތަކުގައި މިލިއަނެއްހާ މީހުން ވަނީ އެ ކުއްޖާގެ ވީޑިއޯތައް ބަލާފައެވެ.\nމިއީ ކޮވިޑް-19ގެ އާލަމީ ވަބާއާއި އެކު އިންސާނުންގެ ދިރިއުޅުމަށް އައި ބަދަލުތައް ވަރަށް ރަނގަޅަށް ދައްކުވާދޭ ކަމެކެވެ. އަދި އެކަމުގެ އަސަރު ކުޑަކުދިންނަށް ކުރާނެ ގޮތް ވަރަށް ރަނގަޅަށް މިކަމުން ތަސައްވުރުވެއެވެ. މިހާރު ގޭގައި އުޅުނަސް ސެނިޓައިޒް ކުރަން ވަރަށް ބޮޑަށް އިސްކަން ދެއެވެ. އަދި ދާކޮންމެ ތަނަކުން ސެނިޓައިޒަ ބަހައްޓާފައި ހުންނަ ސްޓޭންޑްތައް ފަދަ އެއްޗެހި ފެނެއެވެ.\nއަދި މި ދުވަސްވަރާއި ދިމާކޮށް އުފަންވި ކުދިންނަށް ފެންނަނީ މި ފާހަގަކުރާ ފަދަ މަންޒަރުތަކެވެ. އެހެންކަމުން ކުދިންނަށް ވެސް ދާ ތަންތަނުން ސެނިޓައިޒަރ ހޯދުމަށް މިވަނީ އާދަވެފައެވެ. ޕޭންޑެމިކްގައި އުފަންވާ ކުދިންނަށް މިއީ އާއްމު އުސޫލު ނޫންކަމާއި މިއީ ބައްޔެއްގެ ސަބަބުން އަޅަން މަޖުބޫރުވި ފިޔަވަޅެއް ކަން ނޭނގިދާނެއެވެ.\nޖުލައި 18, 2021 22:00\nމަށައް މާސްކު ނާޅަ މަގުމައްޗަ ނުކުމެވިއްޖެޔާ މިހާރު ހީވަނީ އޮރިޔާމުން ނުކުމެވޭހެން\nޖުލައި 19, 2021 09:09\nޔޭސް! މާސްކް ނާޅާ އޮޅިގެން ވެސް ނުކުމެވިއްޖިޔާ ހީވަނީ ލައިގެން ހުންނަ ގަމީސް ނޫނީ ޖިންސް ގެ ގޮށް ނާޅުވާ ނުކުމެވޭ ހެން! އަވަހަށް އަނެއްކާ ގެއަށް ވަދެ މާސްކު އަޅާގެން ނުކުމެވުނީ މަ ހިތަށް ހަމަޖެހުން މި ލިބެނީ! އެކަމަކު މާސްކު އެޅުމާ އަޅާގެން އުޅުމަކީ ފަސޭހަކަމެއް ނުން އެކަމަކު ވެސް ނުކޮށް ހޮތްހަމަނުޖެހޭ ކަމެއް މިހާރު!


SunOnline: #VAAHAKA: #Thafaathuloaibeh - ep32\nތަފާތު ލޯތްބެއް (32)\nއައިޝާ ނަސީމް 26 Aug 2018, 11:06\n"ތޭންކްސް ކެމް ސިސް. ލަވް ޔޫ...." މާކަސްގެ އެ ޖުމްލައިން ސިހިފައި ކެމީލާއަށް އިދެވުނެވެ. މައުސޫމްކަމާ އެކު ހެޔޮ ނިޔަތެއްގައި ކުރި ކަމެއް މާކަސް އެގޮތަށް ބަލައިގެން ލޯބިވާ ވާހަކަ ބުނެގެން ނުވާނެ އެވެ. ފިރިހެނުންގެ ފާޑެވެ. ތިމާގެ ހަލާލު ފިރިމީހާ ހުއްޓާ އެއްވެސް ނިޔަތެއްގައި އެއްވެސް ފިރިހެނަކާއި ވާހަކަ ދެއްކުން ހެޔޮނުވާނެ އެވެ. އެއީ ދީނީ ކަމެއްގައި ވިނަމަވެސް ހެވެވެ. މާކަސްގެ ނިޔަތް ނުބައިވިޔަސް ހެޔޮ ވިޔަސް ހިލޭ އަންހެންކުއްޖަކަށް ލޯބިވެއޭ ބުނެވިގެން ނުވާނެ އެވެ. އެކަމާ މެދު ވިސްނާފައި އެންމެފަހުން ނިންމީ އޭނަ އެފަދަ މެސެޖެއް ފޮނުވަންޏާ ނާޔަލްގެ ފޯނުން ފޮނުވުމަށެވެ. އެހެންނޫނަސް މާކަސް އޭނައަށް ފޮނުވި މެސެޖް ފެނިއްޖެއްޔާ ނަތާލީ ހަސަދައިން ރޯވެގެން އޭނަގެ ދިރިއުޅުމަށް ދެން ކުރިމަތިކުރުވާނެ އުދަގުލެއް އެނގެނީއެއް ނޫނެވެ.\nއިރުއޮއްސުމާ އެކު ކެމީލާ ޖޫލް ގޮވައިގެން ނަމާދުކުރާ ބަޔަށް ގޮސް ދޮޅި ލައްވާދިނެވެ. ސޯފިއާވެސް ޖަމާއަތުގައި ނަމާދުކުރަން އެބަޔަށް އައުމުން ކެމީލާ އިމާމުވެގެން މަޣުރިބު ނަމާދުކޮށްލި އެވެ. ގުރުއާން ކިޔަވަން އިރުކޮޅެއްވާންދެން އިންއިރު ސޯފިއާ ދީނީ ފޮތެއްނަގައިގެން ބަލައިލަން އިނީ ޝައުގުވެރިކަމާއިއެކުގަ އެވެ. ކެމީލާ ޖޫލްއަށް އަކުރުތައް އުގަންނާދީ ދުޢާތައް ކޮންމެވެސް ވަރަކަށް ދަސްކޮށްދިނެވެ. ޖޫލް ބުރުގާ އަޅަން ވެސް އެހާ ބޭނުންވެ އެވެ. ކުޑަކުދިންނަށް ފެންނާނީ ބޮޑެތިމީހުން އުޅޭގޮތެވެ. މާހައުލުގައި އެމީހުން އުޅޭގޮތް ޅަ ސިކުނޑިތަކަށް ވަންނާނެ އެވެ. ކިތަންމެ ގިނައިން ނަމާދުކުރުވާފައި ގުރުއާން ކިޔަވާދިނަސް އެހެންމީހުން ޓީވީ ބަލާ ލަވަ ޖަހަންޏާ އެކުދިންގެ ގައިގާ ނުބައި އާދަތައް ހަރުލާނެއެވެ. މިގޭތެރެއިން ޖޫލްއަށް ފެންނަނީ ރަގަޅުކަންތަކެވެ. ޓީވީއިން އިވޭނީ ގުރުއާނެވެ. ކެމީލާގެ ފޯނުން ވެސް އިވޭނީ ގުރުއާނާއި މަދަހައެވެ. ޖޫލް އެންމެ އަޑުއަހާ ހިތްވާ މަދަހައަކީ "މައުލާ ޔަ ސައްލި ވަސައްލަމް"އެވެ. އެމަދަހަ ވީޑިއޯތައް ޖައްސައިގެން އަޑުއަހާ އެ މަދަހަ ކިޔަން ދަސްކުރިއެވެ. ކުޑަ ކުއްޖަކަށްވިޔަސް ތޫނުފިލި ބަސްއަހާ ކުއްޖެކެވެ. އިޝާކޮށްގެން ނިދަން އެނދަށް އަރުވާފައި ކެމީލާ ކިޔައިދެނީ އިބުރަތްތެރި ކުޑަކުދިންގެ ވާހަކަތަކެވެ. ދުއާތަކެވެ. މޫތަސިމް އަލް ހަމީދީގެ ފުރުގާން ސޫރަތް އަޑުއަހައިގެން އޮވެ ނިދަން ޖޫލް އާދަކުރި އެވެ.\nމެންދުރު ކައިގެން ޖޫލް ނިންދަވާލާފައި ކެމީލާ އިސްތަށިގަނޑު ވޫލްކޮޅަކުން އައްސާލައިފި އެވެ. ގެތެރޭގައި ޝޯލް އަޅައިގެން އުޅޭކަށް ކެމީލާ މިހާރު އެވަރުން ނޫޅެ އެވެ. ސްކިނީއަކާ އެކު އަތްދިގު އައިސްބްލޫ ސްވެޓަރުފޮތީގެ ހެދުމެއްލި އެވެ. ސިޓިން ރޫމަށް ނުކުތްއިރު ވެސް ފުރުގާން ސޫރަތުގެ ހިތްގައިމު އަޑު މަޑުމަޑުން ގޭތެރޭގައި ހިފާލާފައިވި އެވެ. ނާޔަލް އޮތީ ސޯފާއެއްގައި އޮށޯވެލައިގެން ދެލޯ މަރާލައިގެންނެވެ. އިރުކޮޅެއްވާންދެން އެމޫނަށް ބަލަން ކެމީލާއަށް އިނދެވުނެވެ. ކުރިން ނާޔަލްއަށް ބަދު ދުޢާތައް ކުރެވި މަރުވުމަށް އެދުނު ދުވަސްތައް ހަނދާންވެ ދެރަވިއެވެ. ނާޔަލްގެ ކުރެހުންތައް ހަލާކުކޮށް އެހާ ބޮޑު ގެއްލުމެއް ދިނުމުން ނާޔަލްގެ ފަރާތުން ބަދަލު ހިފަން އެއްވެސް ކަމެއް ނުކުރި ހަދާންވެސްވި އެވެ. ނާޔަލްގެ ސީރިޔަސް ހަރުކަށިކަމުގެ ތެރެއިން އެހިތް ކަފަކޮޅެއްހާ މަޑުކަން އޭނައަށް ވަނީ އެނގިފަ އެވެ. ނާޔަލް ލައިގެން ހުރި މަޑު ވައިލެޓާއި ކަޅުކުލައިގެ ޓީޝާޓުގެ މަތިން ފެންނަން އޮތް ރިހިފަށަށް ކެމީލާގެ ނަޒަރު ހުއްޓުނެވެ.\n"ހާދަ ވަރަކަށް ތިބަލަނީ؟" އެއޮތްގޮތަށް އޮވެ ހިތްގައިމު ނަޒަރަކުން ބަލައިލަމުން ނާޔަލް ހީލި އެވެ.\n"ފިރިހެންކުދިން ރިހި އަނގޮޓިއެއްގެ އިތުރުން އެހެން ގަހަނާއެއް ބޭނުންކުރުން ހަރާމެއް ނު......" ކެމީލާ އޭނަ ވިސްނަން އިނީ އެކަމާއިކަމަށް އަންގަން އަވަހަށް ބުނެލި އެވެ.\n"އޯ.....ވީމަ މިފަށް ކެމް އަޅާ......." ނާޔަލް ތެދުވެގެން އައިސް ކެމީލާގެ ކައިރީ އިށީދެ އޭނަގެ ކަރުގައި އޮތް ފަށް ނެގި އެވެ.\n"ނޫނޭ ކޮންމެހެން ތިޔަ ބޭނުންވެގެނެއް ބުނި އެއްޗެއް ނޫން. އެކަމާ ބެހޭގޮތުން ދީނުގެ ހުކުމް ދައްކަންތަ؟ "ކެމީލާ ގޫގުލް ކުރަން ފެށުމުން ނާޔަލް ބުނީ އޭނަ ކެމީލާގެ ވާހަކައަށް އިތުބާރުކުރާކަމުގަ އެވެ. އޭނަގެ ހުރިހާ އެއްޗެއްގެ މިލްކުވެރިޔަކީ ކެމިލާކަމުގައި ބުނެލަމުން ކެމީލާގެ ކަނދުރާގައި އެފަށް އަޅުވާދިނެވެ. އޭނައަކީ ވެސް އޭނަގެ ހުރިހާ ތަކެއްޗަކީ ވެސް ކެމީލާގެ ކަމުގައި ބުނުމުން ތަފާތު އިހުސާސެއްކުރެވުނެވެ. ނާޔަލްގެ އެ ލޯބި ގަބޫލުކުރަން ފަސްޖެހުނަސް ނާޔަލް އޭނަދެކެ ލޯބިވާވަރު އެއިން ކޮންމެފަހަރަކު ގަބޫލުކުރެވެ އެވެ. ހަމައެކަނި އެއިޝްގީ ނަޒަރު ވެސް އެކަން ސާބިތުކޮށްދެ އެވެ.\n"ބިއުޓިފުލް...." ނާޔަލް ކެމީލާގެ ކަންފަތް ކައިރީ މަޑުމަޑުން ބުނެލިގޮތުން ކަންފަތަށް ހީލިކެރުވި އެވެ. ނާޔަލް އެކަހަލަ ކުދި ގޯނާތައް ނިކަން ކުރާނެ އެވެ. އިނގިލީގައި ނޫނީ ކަންފަތް ކަހަލަ ތަނެއްގައި ދަތް އަޅާލަފާނެ އެވެ. ތަދުވާގޮތަކަށް ނޫނެވެ. ނޫނީ ނޭފަތުގައި ކޮލުގައި ނޫނީ ބަނޑު ކަހަލަތަނެއްގައި ހިފާލަފާނެ އެވެ. ނާޔަލްއަށް އޭނައާއި ކައިރީގައި ހުރެވިއްޖެއްޔާ އެއްފަހަރު ވެސް އަތް ދުރަށް ލައިގެން ނުހުރެވެ އެވެ. ނާޔަލް ތެދުވުނީ މީހަކު ބެލް އަޅާލުމުންނެވެ. ހުޅުވައިލި ދޮރުން އެތެރެއަށް ވަނީ ނޯޔާ އެވެ. ނޯޔާ ހުރީ ރޮއިރޮއި ދެލޯ ދުޅަވެފަ އެވެ. ނޭފަތާއި އެއްކޮށް ރަތް އަރާފަ އެވެ.\n"ހިތަށް އެރި ސުއިސައިޑްކުރާނީއޭ...." ނޯޔާ ސޯފާއަށް ވެއްޓިގަތެވެ. ޓިޝޫއަކުން ނޭފަތް ފޮޅައިލި އެވެ.\n"ހަމަޖެހިބަލަ. ސްވީޓްހާޓް ވަޓްސްރޯންގް. ދޮންބެ ކައިރީ ބުނެބަލަ. ވަޓް އިޒް އިޓް؟" ނާޔަލް ނޯޔާ ގާތު އިށީނެވެ.\n"މަންމައާއި މާކަސް ހަވާއީގައި. މަންމަ އިންސްޓަގްރާމްގައި ދެމީހުންގެ ފޮޓޯތައް...." ނޯޔާ ތުން ފިތައިލި އެވެ. ލޮލުން ކަރުނަތައް އޮހެންފެށި އެވެ.\n"ލިސެން ނޯ...އެއީ މަންމަގެ ދިރިއުޅުން. މަންމަ ބޭނުމީ އެގޮތް ކަމަށް ވާނަމަ އެކަންތަކާއި ބެހުމުގެ ހައްގެއް އަހަންނަށް އަދި ނާއީ ނޫނީ ނޯއަކަށް ވެސް ނޯންނާނެ. މަންމަގެ އުފާވެރިކަން ނޯ ބޭނުމެއްނުވޭތަ؟ އިޓްސް ހާ ލައިފް. މަންމަ ވެސް އުފަލުގައި އުޅުނަދޭންވީ. މާކަސް މަންމައާއި ގުޅިގެން އުޅެން ބޭނުމިއްޔާ އެކަމާއި އަހަރެމެން ކަންބޮޑުވާނެ ކަމެއްނެތް ދޯ ޕަމްޕްކިން. ދޮންބެއަށް ވެސް އެނގޭ. މަންމައާއި މާކަސްގެ އޭޖް ގެޕް ބޮޑު. މަންމައަކާއި ދަރިއެއްފަދަ ދެމީހުން. އެކަމަކު އެކަމާއި ވިސްނާ ބޯ ގޮއްވިޔަސް މަންމަ ކުރާކަމެއް ހުއްޓައެއްނުލާނެ......." ނާޔަލް ވިސްނައިދޭން މަސައްކަތްކުރި އެވެ.\n"މަންމަ އުފަލުން އުޅުނަސް އޯކޭ. މާކަސްއާއި ރައްޓެހިވިޔަސް އެންމެ ރަގަޅު. އެއީ ނޫން އަޕްސެޓް ވާކަމަކީ. ދެރަވަނީ ބައްޕަގެ ހިތާމަތައް ދެކެން ކުޅަދާނަނުވާތީ. މަންމަ ބިޓްރޭއި ކުރީމަ. މަންމައަށް ބައްޕަ ވެދިން އިހުސާންތެރިކަމަކީ ކޮބާކަން ނޭގުނަސް އެކަން މަންމަ ހަދާންނައްތާލާފައި އިންސްޓަގްރާމަށް އެ ފޮޓޯތައް ލީމަ ވަރަށް އުދަގޫވޭ. ދެރަވޭ. މަންމަ އެހެން އުޅެފާ އަދި ހިތާމަކުރާނެ. މާކަސް ގެ ބިޓުން ތިބޭކަން އަހަންނަށް އެނގޭ. މާކަސް އަކީ ރަގަޅު މީހެއްނޫން.............." ނޯޔާ ގަދަޔަށް ރޯންފެށި އެވެ. ކެމީލާ ހަނދާންވީ ކުރީ ދުވަހެއްގައި ވެސް ނޯޔާ އޭނަގެ ބޭބެ ކައިރީ ހިތް ބަންޑުންކޮށްލިގޮތެވެ. ނޯޔާ މަންމައެކެ އެއްފަދައިން ބައްޕަދެކެ އެހާ ލޯބިވެ އެވެ. މައިންބަފައިން ވަކިވުމުން އޭގެ އަސަރުކުރާނީ ހަމައެކަނި ޅަ ދަރިންނަކަށް ނޫނެވެ. ބޮޑެތި ކުދިންނަށް ވެސް ނަފްސާނީ މައްސަލަތައް ޖެހުމުގެ އަސްލަކަށް އެކަން ވެދެ އެވެ. ނޯޔާއަށްވެގެން އުޅެނީ އެގޮތެވެ. އޭނަ ބޭނުމީ މަންމައާއި ބައްޕަ އެކީގައި ދިރިއުޅުމެވެ.\nނާޔަލް އެކިގޮތްގޮތަށް ވާހަކަދައްކައިގެން ނޯޔާ ރުއިން ހުއްޓުވި އެވެ. އޭނަ ގެއަށް ވަދެފައި އައީ އައިސްކްރީމް ދެ ބޯތަށި ހިފައިގެންނެވެ. ދެކުދިންގެ އަތަށް އައިސްކްރީމް ދީފައި ނާޔަލް ފޯނެއްގައި ހުރެ ނުކުތީ ބޭރަށެވެ.\nނޯޔާއާއި ކެމީލާ އެކަނިވުމުން ނޯޔާ ކޮންމެވެސް ވަރަކަށް މާކަސްއާއި ލީސާގެ ވާހަކަތައް ކިޔައިދިނެވެ. އެދެމީހުން ރައްޓެހިވެގެން އުޅޭކަން އޭނައަށް ޔަގީނެވެ. މާކަސްގެ ސިއްރުތައް ހުންނަކަން އޭނަ ދަނެއެވެ. ބައެއްފަހަރު ކައިޒާންއަށް ވަފާތެރި މީހެއްބާވައޭ ވެސް ހިތަށް އަރައެވެ. ކޮންމެވެސް ކަންތައް ގަނޑެއް ހުންނަކަން ނޯޔާއަށް އެނގެއެވެ. ނޯޔާ ބުނީ ދޮންބެއާއި އެއްއުމުރެއްގެ މީހަކު ދޮންބައްޕައަކަށް ހުރުމުން ވަރަށް ބޮޑު ޖޯކެއް ކަމުގައެވެ. ދޮންބެ ހަމަޖެހިގެން ހުންނަކަމަށް ދެއްކިޔަސް އެކަން ބަލައިގަންނާކަށް ފަސޭހައެއް ނުވާނެއެވެ.\n"ސީރިއަސްކޮށް އަހަރެން ހިތަށް އަރާ މަރުވެދާނަމޭ. އޭރުން މަންމައަށް އެއްޗެއް ވިސްނޭނެއްނު....." ނޯޔާ ސަމުސަލުން އައިސްކްރީމް އެތިކޮޅެއް ކާލިއެވެ.\n"ތިއީ ވަރަށް ނުބައި ވިސްނުމެއް ނަންނި. ފުރާނައަކީ މާތް ﷲގެ ހައްގަކަށް ވާ ހިނދު އެހައްގަށް އަރައިގަތުމަކީ ކޮންފަދަ ބޮޑު ފާފައެއްކަމާއިމެދު ނަންނި އެންމެ ފަހަރަކުވެސް ވިސްނާލިންތަ؟ އަމިއްލައަށް މަރުވީމަ މަންމަ އެކަމާއި ރިގްރެޓްކޮށް ރޮއިފަ އެހިސާބުން އެނިމުނީ. ދުވަސްކޮޅަކުން އެންމެން ނަންނި މަތިން ހަދާންނެތި ދިރިއުޅުން ކުރިއަށްގެންދާނެ. އެކަމަކު ނަންނިއަށްވާނީ ކިހިނެއްތަ؟ ނަންނިގެ ކްރިއޭޓާއާއި ބައްދަލުކުރަން ނަންނި ބޭނުންވަނީ އެފަދަ ގޮތަކަށްތަ. ކަނޑައެޅިގެން ބޮޑު ފާފައެއްކުރާއިރު ތައުބާވާނެ ވަގުތެއް ވެސް ނުވާނެ. މަރުވީމަ އެހިސާބުން އަހަރެމެންގެ ލައިފް އެންޑްވާ ނަމަ އެކަހަލަ މަގެއް ޚިޔާކުރުން އޯކެ ނަމަވެސް އެހިސާބުން އަދި އަސްލު ލައިފް ފެށެނީ ދޯ. ޕާމަނެންޓް ހޯމްއަށް އެދެވެނީ މަރުވީމަ. މި ލައިފް އިޒް ޝޯޓް. އަހަރެމެން ދުނިޔެއަށް ފޮނުއްވީ ދުނިޔޭގެ ކަންތައްތަކާއި ހިތާމަކޮށް ދުވަސްތައް ބެކާރުކޮށް އައިޑްލް ކޮށް ހޭދަކުރާކަށް ނޫނެއްނު ނަންނި. އަޅުކަން ކުރަން. ޕްލީޒް ނަންނި. ޓްރަސްޓްމީ. ނަންނި ޗޭންޖުވީމަ ނަންނި ސްޕިރިޗުއަލީ ކަނެކްޓްވީމަ ތިހުރިހާ މޮޅިވެރިކަމެއް ފިލާފާނެ. ގިނައިން ނަމާދުކޮށް ދުޢާކުރީމަ ސްޓްރެސްފިލާނެ. ގިނައިން ދުޢާކުރީމަ ހިތްހަމަޖެހުން ލިބޭނެ. ނަންނި. ޓްރައި ޓު ބީ ކްލޯޒް ޓު ގޯޑް. އޭރުން ނަންނިއަށް އިހުސާސްކުރެވެނީ ރޫހާނީ ހިތްހަމަޖެހުމަކީ ކޮބާކަން. އަހަންނަށް އެ އުފާވެރިކަން އެންމެ ލިބެނީ ރަމަޟާންމަހު އަދި ހައްޖު ދުވަސްފަދަ ދުވަހު. ސަބަބަކީ ގިނަގިނައިން އަޅުކަންކޮށް ފާފަ ފުއްސެވުން އެދޭތީ......." ކެމީލާ ފުރަތަމަ ފަހަރަށް އެހާ ފާޅުކަން ބޮޑު ގޮތެއްގައި އޭނަގެ އެކުވެރިޔާއާއި ދީނީ ވާހަކަތައް ދެއްކި އެވެ.\nނޯޔާއަށް އެ ވާހަކަތަކުން އަސަރުކުރިއެވެ. އަމިއްލައަށް މަރުވާން ހިތަށްއެރީތީ ބިރުގަތެވެ.\n"ނަންނި. ހިތަށް އަރާފާނެ ޕާޓީކޮށް ބޯއިސްއާ އެކު އުޅެ ރާ ބޮއި އެކީ ސްލީޕްކޮށް ހުރިހާ ފާފަތަކަށް އަރާ ސަކަރާތްޖެހީމައޭ އުފަލަކީ. އެކަމަކު އެކަމުން ލިބޭނެ ގެއްލުމާއި ނުރައްކާތައް ގިނަ. އަބަދު ނަމާދުކޮށް ގުރުއާން ކިޔެވީމަ ދިރިއުޅުން ހާދަ ފޫހިވާނެއޭ ނަންނި ހިތަށް އަރާފާނެ. ނަމަވެސް އަހަންނަށް އެންމެ އުފާލިބެނީ އަޅުކަން ކުރާއިރު. އެންމެ ބޮޑެތި ހިތާމަތައްވެސް ނަމާދުކުރާއިރު ހަނދާންނެތޭ. އެއީ ހެޕިނެސްއަކީ. އަހަރެން ޕާފެކްޓްއޭ ބުނަނީއެއް ނޫން ނަންނި. އައި ހޭވް ފްލޯސް. ނަންނިއަށް އެންމެ ރަގަޅަށް އެނގޭނީ. އަހަރެން ލޯބިވީ އެހެންމީހެއްދެކެ. މަޖުބޫރުވެގެން މެރީކުރީ އެހެން މީހަކާ. އެކަމަކު އަމިއްލަ ނަފުސަށް ވިސްނައިދެމުންގޮސް އަދި ކިރިޔާ ގަބޫލުކުރެވުނީ އަހަންނަށް ދުޢާކުރެވުނީ އެކަމަށް ދުޢާކުރަންވީ ގޮތަށް ނޫންކަން. މިހާރު ބޭނުންވަނީ ނާޔަލްއާއި ވަކިވުން ނޫނީ އެކީ ރަގަޅަށް އުޅުން. އެކީ އުޅެންޏާ ފިރިމީހާގެ ވާޖިބު ފުރިހަމައަށް އަދާކުރަންޖެހޭނެ. ނޫނީ ދެންޖެހޭނީ ވަކިވާން.........."\n"ނަންނި އަށް އަހަރެން ފޮނުވާނަން ވީޑިއޯތައް. ލެކްޗަރުތަކާއި ގުރުއާންގެ ތަފްސީރު ބަލަންފަށާ. ލަވަ އަހަން ވެއްޖެއްޔާ މަދަހައެއް އަޑުއަހާ. ނޫނީ ގުރުއާންގެ ހުންނާނެ އެކި ގާރީން އަސަރުގަދަކޮށް ކިޔަވާފައި ހުންނަ ގުރުއާން. އަޑުއަހާ ފޫއްސެއްނުވާނެ. ނަމާދުގެ ވަގުތަށް ބަލަ ބަލާ ނަމާދު ގަޑިން ކުރާމީހުންނަކީ ނަމާދު ގާއިމުކުރާ މީހުން. އެފަދަ މީހުންނަށް މާތް ﷲ ތައުރީފުގެ ބަސްވަހީ ކުރައްވާފައިވޭ. ނަންނިވެސް ގަޑިން ނަމާދުކޮށް އަޅުކަން ކުރަން ފަށައިފިއްޔާ ހިތްހަމަޖެހުމާއި އުފާވެރިކަން ލިބޭނެ. ހެދުން އަޅަންވީގޮތް ވެސް ގުރުއާނުގައިވޭ. ނަންނި ކިހާ ކުރު ހެދުންތައް ލައި އުޅެނީ. ފްރެންޑެއްގެ ގޮތުގައި ދުވަހަކު ނުބުނަން ހެދުން ބަދަލުކުރާށޭ. އެކަމަކު އޭޒް އެ ސިސް އިން ލޯ މިހާރު ބުނެދޭން ބޭނުން. ހިތަށް އަރާ ނަންނި ބުރުގާ އަޅާނެނަމައެ......" ކެމީލާ ވާހަކަދައްކާ ނިމުމުން ނޯޔާ ހީލަމުން ކެމީލާގެ ގައިގާ ބައްދާލިއިރު ދެލޯ ކަރުނުން ފުރިއްޖެ އެވެ.\n"ޔޫ އާ ދަ ބެސްޓް ސިސް އިން ލޯ. އެކަމަކު ދޮންބެއާއި ވަކިނުވައްޗޭ. އައި ބެގް ޔޫ. ދޮންބެ ދެރަނުކުރައްޗޭ ހީ ލަވްސް ޔޫ އެލޮޓް....އަހަރެން ރަގަޅުކުއްޖަކަށްވާން މަސައްކަތްކުރާނަން. ކައްމި ފޮނުވާހާ ވީޑިއޯތައް ބަލާނަން. ވަގުތުން ނަމާދުވެސް ކުރާނަން....." ނޯޔާ ޔަގީންކަން ދިނެވެ.\nއެވާހަކަތައް އަހަން ދޮރުކައިރީ ލެނގިލައިގެން ހުރި ނާޔަލްގެ ލޯ ވެސް ފެންކަޅިވި އެވެ. ގައިން ހީބިހި ހަލުވާފަދަ ވާހަކަކޮޅެކެވެ. ކެމީލާ އެހާ ޅައިރުވެސް ހާދަ ވިސްނެއޭ ހިތަށް އެރިއެވެ. ޔަގީނުންވެސް ނޯޔާއަށް އެވާހަކައިން ކޮންމެވެސް އަސަރެއްކުރުވާނެ އެވެ. އޭނަގެ ހިތަށްވެސް އަސަރުކޮށްފި އެވެ. ކެމީލާ އަމިއްލައަށް ގަބޫލުކުރަނީ އެހާ ފުރިހަމަ ނޫންކަމުގަ އެވެ. ނަމަވެސް މި ޒަމާނުގައި އެހާވަރުވަންޏާ ވެސް ބުނެވޭނީ ރަނގަޅު ކުއްޖެއްކަމުގަ އެވެ. މިފަދަ ވިޔާނުދާ މުޖުތަމައުގައި އެފަދަ ކުދިން ތިބޭކަމީ ރަހުމަތެކެވެ. ނާޔަލް ދެލޯ މަރާ ބާރުކޮށްލިއެވެ.\nނާޔަލް ދިން ލެވެންޑާކުލައިގެ ޕާރުސަލް އޭނަ ކެނޑީ އެ ދިންތާ އެތައް ދުވަހެއްފަހުންނެވެ. ކްލޯޒެޓަށް އެއްލައިލިގޮތަށް އޭގައި އޮތީ ކޯންޗެއްތޯ ބަލާލާކަށްވެސް އޭނަ ކުރިން ބޭނުމެއްނުވި އެވެ. ނަމަވެސް މިހާރު ޝައުގުވެރިވެއްޖެ އެވެ. ކްލޯޒެޓް ތެރޭގައި ހުރި މަޑު ގޮދަޑިޖަހާފައި ހުރި ތިރި ގޮނޑިމަތީގައި އިށީދެފައި އެ ޕާރުސަލް ހުޅުވާލުމާ އެކު ލޯ ތަރަތަރަޖަހައިގެން ދިޔަ އެވެ. އެ ފޮށި ފުރެންދެން ހުރީ ވިދާ ޖަވާހިރު އަނގޮޓިތަކެވެ. އެކި ޑިޒައިންތަކަށެވެ. ކަނޑު ނީލަމް ޔާގޫތު ޖަވާހިރު އެމެރަލްޑް މުތީފަދަ އެތައް އަގުބޮޑު ސްޓޯންތަކުން ރީތި ޑިޒައިންތަކަށް ހަދާފައިވާ އަނގޮޓިތަކެވެ. ކޮންމެ އަންހެންކުއްޖަކު އެންމެ އެދޭނެ ފަދަ އެއް ހަދިޔާ އެވެ. އޭނަގެ އިނގިލިތަކަށް އެހާ ހެޔޮވަރުކޮށް ނާޔަލް އެ އަނގޮޓިތައް ހެއްދީ ކިހިނެއްކަމެއް ވެސް ނޭގެ އެވެ. އޭނަގެ އިނިގިލިތަކާއި އެ އަނގޮޓިތައް ނިކަން ގުޅެއެވެ. އުނގަށް ލައިގެން މިއިދެވުނީ ކިހާ އަގުބޮޑު އެއްޗެއްކަން ވިސްނުމާ އެކު ކެމީލާގެ ހިތްވެސް ބާރުބާރަށް ތެޅިގަތެވެ.\n"ނާޔަލް ކީއްވެ މިހެން ހަދަނީ؟ ގިފްޓްތަކުން ވެސް ލޯތްބެއް ނުގަނެވޭނެ. އަހަންނަށް އެނގޭ ނާޔަލްގެ މުއްސަދިވަރު. އެތައް ގެތަކާއި އަގުބޮޑު ކާރުތަކާއި އެތައް ކުންފުނިތައް ހުރިކަން އެނގޭ. އެކަމަކު އަހަރެންގެ ހިތަކީ މީހެއްގެ އެއްޗެއް..." ކެމީލާ އެ އަނގޮޓިތައް ހުރި ފޮށި ލައްޕާލާފައި ހުރިތަނުގައި ބެހެއްޓިއެވެ. ނާޔަލްގެ ހިތާމަވެރި ހިނިތުންވުން ހިތަށް ސިފަވިއެވެ. ނާޔަލް ދެރަކޮށްލަން ހެޔޮނުވާނެއެވެ. މީހަކާއި އިނދެގެން ހުރެ އެހެން މީހެއްގެ ޚިޔާލު ކުރަންޏާ ފާފަވެރިވާނެކަން ނޭގެ އެވެ. ޔަގީނުން ވެސް މިއީ ރަނގަޅުކަމެއް ކަމަށް އޭނަ ގަބޫލެއްނުކުރެ އެވެ. އަމިއްލައަށް ކުށްވެރި އިހުސާސްތައް ކުރެވެނީ އެހެންވެ އެވެ.\nކެމީލާ ރީތިވާ މޭޒުމަތީ ހުރި ދަބަސް ހުޅުވާލާފައި ބޭސްކާޑް ނެގި އެވެ. ފެންތަށްޓަކާ އެކު އެ ގުޅަ ދިރުވައިލި އެވެ. މޭޒުމަތީ އޮތް ކާޑު ނަގަން އަތް ދިއްކޮށްލިތަނާ ނާޔަލް އެ އަތުގައި ހިފަހައްޓައިލި އެވެ. ނާޔަލް އެބޭސްކާޑަށް ބަލައިލުމާ އެކު މޫނަށް ވެރިވި ކުލަތައް ކިޔަން ނޭގުނަސް ހިތްހަމަނުޖެހުނުކަން ކެމިލާއަށް އެނގުނެވެ. ނާޔަލްގެ އަތުގެ ތެރޭ ހައްޔަރުވެފައި އޮތް އަތް މިނިވަންކުރާކަށް އޭނަ ނޫޅުނެވެ.\n"އެނގޭތަ؟ އަހަރެމެންނަށް ނޭގުނަސް މަންމަމެންނަށް އެނގެނީކަން ނޭގޭ އަހަރެމެން ދެމީހުންގެ ކުއްޖެއް ހުރިއްޔާ އެކުއްޖަކަށް ބައްޕައެއްގެ ލޯބި ނުލިބޭނެއޭ. އެގޮތަށް މަންމަމެންނަށް ފަހުން ވާން ހުރިކަންތައް އެނގޭ އެނގުމަށް ކިޔަނީ އިލްހާމްވުން ތަ؟ " ނާޔަލް ހީލީ ހިތާމަވެރިކޮށެވެ. ނާޔަލްގެ ޖުމްލައިގާ އެވީ މާނައެއް ކެމިލާއަކަށް ނޭގުނެވެ. ކެމީލާ ހީކުރީ އެދެމީހުން ވަރިވީމަ އެކުއްޖަކަށް ލޯބި ނުލިބިދާނެތީ ބުނި އެއްޗެއްކަމަށެވެ. ނާޔަލް ކެންސަރު ޖެހިފައިކަން އެނގޭނަމަ އޭނައަށް ޝޮކެއް ލިބުނީހެވެ. ނާޔަލް މިދައްކަނީ ވަކިވުމުގެ ވާހަކަކަން އެނގުނުނަމަ އެވެ.\nކެމީލާ އާއެކޭ ބުނުމުގެ ގޮތުން ނިތްކުރި އަރުވައިލި އެވެ.\n"ނާޔަލް ބުނެބަލަ އަހަރެން ބޭސް ނުކާންވީތަ؟" ކެމީލާ ކުއްލިއަކަށް އަހާލައިފި އެވެ. ނާޔަލް ތުންފަތުގައި ދަތް އަޅާލިގޮތާއި އެ ނަޒަރުން ކެމީލާއަށް އެހެންކަހަލަ އަސަރުތަކެއްކުރި އެވެ. އޭނައަށް މިހެދެނީ ގޯހެކޭ އެވަގުތު ހިތަށް އަރަންވީ ސަބަބެއް ނޭގުނެވެ. ނާޔަލްއާއިމެދު މިހެން ވިސްނެނީ ކީއްވެހެއްޔެވެ.\n"ކެމް އަމިއްލައަށް ބޭސްކާން ފެށީ. ޕްރެގްވުމުން ހުރިހާ އުނދަގޫތަކާއި ވޭނެއް އުފުލާނީ ކެމްދޯ. އަހަންނެއް ނޫން. ވީމަ ކެމް އެކަމަށް ރެޑީ ވި ދުވަހަކުން ބޭސް ކެއުން ހުއްޓާލާނީ...." ނާޔަލް ކެމީލާގެ ކޯތާފަތުގައި އަތް ބީއްސާލިއެވެ. އެހާ ރީތިކޮށް ބުނުމުން ކެމީލާ ބޭސް ހުއްޓާލަންވެސް ހިތަށް އެރިއެވެ. ނަމަވެސް ބޭސް ހުއްޓާލުމުން ދަރިއަކު ލިބިއްޖެއްޔާ ނާޔަލްއާއި ވަކިވާކަށް ފަސޭހައެއްނުވާނެއެވެ.\nއެތަނުން ނުކުމެގެންގޮސް ނާޔަލްގެ ސްޓޫޑިއޯއަށް ވަންގޮތަށް އެތާ އެތެރޭ ހުރި ސްޓޫލެއްގައި އިށީދެގެން މޮޅިވެރިކަމާ އެކު އިރުކޮޅެއްވާންދެން އޭނަ އިނެވެ. އުމުރުގައި އޭނަ ކުރި އެންމެ ނުބައި ކަމަކީ މިއީކަން ނޭގެ އެވެ. މީހުންނަށް ލަނޑު ދިނުމާއި ބަދަލު ނުހިފަންވީ ސަބަބަކީ މިއީއެވެ. އެކަމާއި ފަހުން ހިތާމަކޮށް ކަރުނަ އޮއްސަންޖެހިދާނެ ދުވަހެއް އައިސްދާނެއެވެ. ނާޔަލްއަށް ލަނޑުދޭންވެގެން ކުރިކަމަކުން އޭނަ މިހިރީ އަރައި ނުގަނެވިފަ އެވެ.\n"ފޮގިވް މީ ނާޔަލް..." ކެމީލާ ދެލޯ މަރާ ތަގުޅިކޮށްލައިގެން އިންއިރު އެސްފިޔަތައް ތެމުނެވެ. "އަހަންނަށް މި ރޮވެނީ ކީއްވެބާ. ނާޔަލްއަށް ދެރައެއް ދެވުނީމަ ރޯކަށް ނުވެސް ޖެހޭ. ނާޔަލް ދެރަކޮށްލާކަށްނު ބޭނުމީ. އެކަމަކު މިހާވަރުގެ ގެއްލުމެއް........ސުބުހާނަﷲ. ދީނަށް އުޅެން މަސައްކަތްކުރާ އިރު މިކުރެވެނީ ކޮންފަދަ ނުބައި އަމަލުތައް........" ކެމިލާއަށް ރޮވެމުން ދިޔައެވެ. ފާފަތައް ފުއްސަވާދެއްވުމަށް އެދި ދުޢާކުރި އެވެ. އޭނަ ދުވަހަކު ދެން އެއްވެސް އިންސާނެއްގެ ފަރާތުން ބަދަލު ނުހިފާނެއެވެ. އެހެން އިންސާނުންގެ އިހުސާސްތައްވާނެއެވެ. މީހަކަށް ގެއްލުމެއް ދީފި މީހަކަށް އެމީހަކު ކުރިކަމެއްގެ ޖަޒާ ލިބޭނެ ދުވަހެއް އަންނާނެއެވެ. މާތް ﷲ އާއި ވަކީލުކުރުމަށްވުރެ ރަގަޅުގޮތެއް ނެތެވެ. އެތައް އިރެއްވާންދެން އެތަނުގައި އެކަނިމާ އެކަނި އިދެފައި ޖޫލްގެ ކޮޓަރިއާއި ދިމާލަށް ހިނގައިގަތެވެ. ޖޫލް ހޭލަފާނެކަން ނޭގެ އެވެ. އެކުއްޖާދެކެ ވެސް ހިތުގައި މިވާ ލޯބި ބަޔާން ކޮށެއް ނުދެވޭނެ އެވެ. ކައިޒާންގެ ދަރިއަކަށްވުމުން ބާވަ އެވެ.\nސޯފިއާއަށް ގޮވަމުން އެކޮޓަރިއަށް ވަންއިރު ސޯފިއާ ފެންނާކަށް ނެތެވެ. އެތެރެއަށް ވަދެފައި ދެތިން ފަހަރަކު ގޮވައިލިއެވެ. ކެމީލާގެ ނަޒަރު ހުއްޓުނީ މޭޒުމަތީގައި ބަހައްޓާފައިވާ ފޮޓޯ ފްރޭމްއަކަށެވެ. ޒުވާން އަންހެންކުއްޖަކާއި ކުޑަ ރީތި ފިރިހެންކުއްޖެކެވެ. ދެމީހުންވެސް ހެޔޮވަރަކަށް ހިނިތުންވެލައިގެންނެވެ. ސޯފިއާއާއި ދަރިފުޅުބާވައެވެ. ޔަގީނެވެ. މި ކުޑަކުއްޖާގެ މޫނުމަތިން ދަންނަ ވައްތަރެއް ޖެހިއެވެ. ނަމަވެސް ނޭގުނެވެ. އެކުއްޖާ މަރުވީ ހެއްޔެވެ. ސޯފިއާގެ އެކަނިވެރިކަމުގެ ސިއްރަކީ ކޮބާހެއްޔެވެ. ކޮންމެ އިންސާނެއްގެވެސް ވާހަކައެއް އޮންނާނެއެވެ. ބައެއްވާހަކަތައް ވަރަށް އާދައިގެއެވެ. އަނެއް ބައި ވާހަކަތައް ރީތިވެފައި އަސަރުގަދައެވެ. ބައެއް ވާހަކަތައް އެހާ ސިއްރުން ފުރިފައިވާނެއެވެ. ސޯފިއާގެ މާޒީ އޮޅުން ފިލުވާހިތް ވިނަމަވެސް ސޯފިއާ ދެރަވެދާނެތީ އަހާކަށް ނުވާނެއޭ ވެސް ހިތަށް އެރިއެވެ.\nސޯފިއާ ނުކުތީ ފާޚާނާއިންނެވެ.\n"މިއީ ސޯފިއާގެ ދަރިފުޅުތަ؟ " ކެމީލާ ހިނިތުންވެލިއެވެ.\n"ޔަޕް......" ސޯފިއާގެ ދެލޯ ފެންކަޅިވާގޮތް ވި ތަން ކެމީލާއަށް ފެނުނެވެ.\n"ހީޒް ބިއުޓިފުލް......." ކެމީލާއަށް ބުނެވުނެވެ.\n"އައި ލޮސްޓް ހިމް ފޯ އެވާ...." ސޯފިއާ އެހެން ބުނެފައި އިސްތަށިގަނޑު އޮމާންކުރަންފެށިއެވެ." މަގޭ މާކް.."\nސޯފިއާ މާކްއޭ ބުނުމާއިއެކު އެކުޑަކުއްޖާގެ މޫނުމަތިން ފެނިލި ސިފަތަކަކީ ހަމަ މާކަސްގެ މޫނުގައިވާ ސިފަތަކޭ ހިތަށް އެރިއެވެ. ނަމަވެސް އެއީ ކުށް ހީއަކަށްވެދާނެއެވެ. އެފަދަ ސިފަތައް ހުރި ކިތަންމެ ކުދިންނެއް މި އެމެރިކާގައި އުޅޭނެ ނޫންހެއްޔެވެ. އަބަދަށްޓަކާ ގެއްލުނީއޭ އެބުނީ ދަރިފުޅު މަރުވުމުންކަމަށް ޝައްކުކުރެވި ސޯފިއާ ދެރަވެދާނެތީ އިތުރަށް އަހާކަށް ބޭނުމެއްނުވިއެވެ.\nރިވާއާއި ނާޔަލް ދެއްކި ވާހަކަތައް ކައިޒާންއަށް އިވުނީ އިއްތިފާގުންނެވެ. އެދެމީހުންގެ އެ ސިއްރު އެނގުމުން ލިބުނު ޝޮކްގައި ކައިޒާންއަށް ގަނޑުވެފައިވާ ބުދެއްހެން ހިރިލާންވެސް ނޭގިފައި ހުރެވުނެވެ. ގެއަށް އައުމަށްފަހު އެންމެ ފުރަތަމަވެސް އޭނަ ގޫގުލްކުރީ ގްލިއޯ ބްލާސްޓޯމާއާއި ބެހެގޮތުންނެވެ. އެއީ ނާޔަލްގެ ބައްޕަވެސް އެބަލީގައި ނިޔާވި ކެންސަރެވެ. ނާޔަލް އެމީހުންނާއި އަބަދަށްޓަކާ ވަކިވަނީބާވައެވެ. ކައިޒާންގެ ހިތަށް ކުރީ ބަޔާންނުކުރެވޭފަދަ އަސަރެކެވެ. ކޮންމެ ގޮތެއްވިޔަސް ނާޔަލްއަކީ އޭނަގެ ބޭބެއެކެވެ. ގާތް އެކުވެރިޔެކެވެ. ވީއިރު ނާޔަލްގެ އަންހެނުންނާއި ދެމީހުންވެގެން ނާޔަލްއާއި ދުރަށްދާން ރޭވުން ރޭވުމަކީ ކޮންފަދަ ނުބައިކަމެއްހެއްޔެވެ. ކިރިޔާވެސް އިންސާނިއްޔަތުކަމެއް ހުރިނަމަ ނާޔަލްއަށްޓަކާ ކެމިލާއާއި ވަކިވާނެއެވެ.\nކައިޒާން އެކިގޮތްގޮތަށް ވިސްނިއެވެ. އެންމެފަހުން އޭނަ ނިންމީ ކެމީލާގެ ހިތް ހަލާކުކޮށްލާފައި ނަމަވެސް ދުރަށް ދިޔުމަށެވެ. ބޭވަފާތެރިކަމަށް ދެކެ އޭނަދެކެ ނަފްރަތުކުރިޔަސް އެންމެ ރަގަޅެވެ.\nކައިޒާން ނޯޔާއަށް ގުޅާފައި އޭނައާއިއެކު ރޭގަނޑު ކެއުމަކަށް އަންނާން އެދުނެވެ. އަދި ކެމީލާއާއި ނާޔަލް ގުޅުވަން އޭނައާއި ދެމީހުން ރައްޓެހިވެގެން އުޅޭކަމުގެ އެކްޓްޖައްސަން ރޭވިއެވެ. ދެމީހުން އެކީ ހޭދަކުރާ ވަގުތު ގިނަވާންފެށިއެވެ. ޑޭޓްތަކަށް ދާންފެށިއިރު ކައިޒާންގެ އިންސްޓަގްރާމްއާއި ފޭސްބުކްގައިވެސް އޭނައާއި ނޯޔާއާއިއެކުގަ ނަގާފައިވާ ހިތްގައިމު ސެލްފީތަކެވެ. ދެލޯބިވެރިންފަދައިންނެވެ. ނޯޔާގެ ފޮޓޯއަށް ހިތް ދޭންފެށިއެވެ. ކޮމެންޓްކުރާ މީހުން ބުނަނީ ދެޒުވާނުން ގުޅޭކަމުގައެވެ. ނޯޔާގެ އިނގިލީގައި އޮތް ޖަވާހިރު އަނގޮޓީ ދައްކާލައިގެން ހުރި ފޮޓޯގައި އެންމެން ސުވާލުކުރީ ކައި އަޅުވާދިން އެންގޭޖްމެންޓް އަނގޮޓިދޯ އޭ ކިޔާފައެވެ. ކެމީލާ ކޮންމެ ދުވަހަކުހެން ކައިޒާންގެ އިންސްޓާއާއި އެއްޗެހި ހާވާތީ ފުރަތަމަ ދުވަހުވެސް ފެނުނެވެ. ވަގުތުން ރޮވުނެވެ. ކައިޒާންއަށް ގުޅާފައި ނޯޔާއާއި ދެމީހުން އެކީ ފޮޓޯނަގާފައި ސޯޝަލްމީޑިއާއަށް ލަނީ ކީއްވެހެއްޔޭ އަހަން ބޭނުންވިއެވެ. ނޯޔާދެކެ ހިތްހަމަނުޖެހުނެވެ. އޭނަ ކައިޒާންދެކެ ލޯބިވާކަން އެނގޭއިރު ނޯޔާ އެހެން އުޅެން ލަދެއްވެސް ނުގަންނަނީހެއްޔެވެ. ކައިޒާންއަށް އޭނަގެ މަޖުބޫރީ އެނގޭހިދު އޭނަ ބޭވަފާތެރިވީކަމަށް ނުނިންމޭނެއެވެ. އޭނަ ސަލާމަތްކުރުމުގެ ބަދަލުގައި މިއުޅެގަތީ ކޮންކަމަކާހެއްޔެވެ. އޭނަ ތަޅުވަނީހެއްޔެވެ.\nކެމީލާ އިޝާކޮށްގެން އެނދަށް އެރިގޮތަށް ލޮލުން ކަރުނަ ހުސްވާގޮތެއް ނުވިއެވެ. ރޮމުންގޮސް ގިސްލެވެންފެށިއެވެ. އެހިތާމަތަކަށް ކެތްކުރާނެ ގޮތެއް އޭނައަކަށް ނުވިސްނުނެވެ. ކައިޒާން އެހެން ހަދާފާނެކަމަށް އޭނަ ފަހަރެއްގައިވެސް ހިޔެއްނުކުރެއެވެ. ރޮމުންގޮސް ބޮލުގައި ރިއްސަންފެށިއެވެ.\nނާޔަލް އެނދުގެ މަގަތުގައި އިށީދެފައި ކެމީލާގެ ބޮލުގައި ފިރުމައިލިއެވެ.\n"ވަޓް ހެޕެންޑް ކެމް....." ކެމިލާގެ ރުއިމުގެ އަޑުގަދަވިއެވެ. ނާޔަލްއަކަށްވެސް ވެގެން އުޅޭގޮތެއް ވިސްނާކަށް ނޭގުނެވެ. އޭނައަކަށް ކައިޒާންއާއި ނޯޔާ ރައްޓެހިވެގެން އުޅޭކަމެއް އެނގިފައެއް ނެތެވެ. ކައިޒާންއާއިހެދި މީގެ ކުރިންވެސް މިގޮތަށް ބާރަށް ރުއިތަނެއް ފެނިފައިވަނިއެއްވެސް ނޫނެވެ. "މާމަމެން އޯކޭތަ؟އާއިލާ އެންމެން ރަގަޅުތަ؟ "\nކެމީލާއަށް އޭނަގެ ހިތުގެ ހާލަތު ބަޔާންކުރެވޭނީ ކިހިނެއްހެއްޔެވެ. ކައިޒާންއާއި ނޯޔާ ރައްޓެހިވުމުން އޭނަގެ ހިތް އަނެއްކާވެސް ކުދިކުދިވެއްޖެކަމަށް ބުނެވޭނެހެއްޔެވެ.\n"ބޮލުގައި ރިއްސަނީ...." ކެމީލާ ބުނީ ދޮގެއްނޫނެވެ. ބޮލުގައި ރިހޭވަރުން ފަޅައިގެން ގޮސްދާނެހެން ހީވިއެވެ. ނާޔަލް ކެމީލާގެ ކޯތާފަތް ފޮހެލަދިނެވެ.\n"ގެނޭ މަސާޖުކޮށްލަދޭނަން....އޭރުން ލުއިވާނެ. ކެމް ވީކް ކަމުން ހިތް ހަލާކުވާވަރު އެބަވޭ. އަހަރެން ކަހަލަ މީހުން ބަލިވިޔަސް އެންމެ ރަގަޅުވާނެ. މިހާ ފްރެޖައިލް ކުއްޖެއް ބަލިނުވުމަށް އެދި އަބަދު ދުޢާކުރަން........." ނާޔަލް ކެމީލާގެ ބޮލުގައި އިނގިލިތަކުން ފިރުމައިލިގޮތުން އެއްފަހަރާ ރިހުން ކެނޑިގެން ދިޔަހެން ހީވިއެވެ. އެހަ އަރާމުވިއެވެ. ނަމަވެސް ހަގީގަތުގައި ބޮލަށްވުރެ ހިތުގައި ރިއްސާލެއް ބޮޑެވެ. އެކަމަށް ނާޔަލްއަށް ޝިފާއެއް ނުދެވޭނެއެވެ.\n"ތޭންކްސް. ޔޫ ހޭވް ބީން ސޯ ގުޑް ޓު މީ. އެކަމަކު އަހަރެން.......އަހަންނަށް އެއްވެސް ކަމެއް ކޮށްނުދެވޭ......." ކެމީލާގެ ދެލޯ އޭރުވެސް ބަރާވެފައިވަނީ ކަރުނުންނެވެ.\n"ކެމް އަހަންނަށް ފެންނަ ހިސާބުގައި ހުރެދިނުމަކީވެސް ކޮށްދެވޭ ކަމެއް...." ނާޔަލް އެތައް އިރެއްވާންދެން ކެމީލާގެ ބޮލުގައި އެގޮތަށް މަސާޖުކޮށްދިނުމުން ވާންކަން ކެނޑުނެވެ. އޭރު ކެމިލާވެސް ވަރުބަލިވެ ދެލޯ މަރާލައިފިއެވެ. އޭރު ކެމީލާ ވިސްނަމުން ދިޔައީ ނާޔަލްއާއިމެދުގައެވެ. ކައިޒާންގެ އަސްލު ކުލަ އަދި ކިރިޔާ ފެންނަން ފެށީއެވެ. ނާޔަލް މަޖުބޫރުން ކައިވެނިކުރިޔަސް އޭނައަށް ހާދަ ހެވެވެ. ކިރިޔާ ބަލިވިޔަސް އެހާ އޯގާތެރިއެވެ. ނުބަޔަކީ އޭނަގެ ހިތެވެ. ގަދަކަމުންވެސް ހިތް ބަދަލުކޮށްލަންވީއެވެ. މިހާރުވެސް އޭނަ ނާޔަލްއަށް އަންބެއްގެ ގޮތުން ވާޖިބު އަދާކުރެއެވެ. އެއަށްވުރެ އިތުރަށް އަޅާލާންވީއެވެ. އިންސާނާގެ ހިތަކީވެސް ދާދި ފަސޭހައިން ބަދަލުވާ އެއްޗެކެވެ. އޭނަވެސް ކައިޒާން އޭނައާއިމެދު ކަންތައްކުރިފަދައިން ކައިޒާން ދެރަކޮށްލަންވީއެވެ. އެހުރިހާ ވިސްނުމަކަށްފަހު އެއީ ކައިޒާންކަމާއިމެދު ސުވާލު އުފެދުނެވެ. ޖޯންއަށްވެސް ވެދާނެއެވެ. ނަމަވެސް ކައިޒާންގެ އެހުރިހާ ޝަޚުސްތަކާއިއެކު އުޅެން ކެތްވާނީ ކިހިނެއްހެއްޔެވެ. ޖޯން ވަކި ލޯބިވެރިން ހޯދިޔަސް އޭނަ ވީ ހިމޭނުން ހުންނާންހެއްޔެވެ. ދެރަވެގެންގޮސް އަނެއްކާ ރޮވެންފެށިއެވެ.\nފަތިހު ތެދުވެ ހޫނުފެނުން ފެންވަރާލައިގެން އޭނަ ނަމާދުކޮށްގެން އިރުއަރާންދެން ގުރުއާނާއި ދުޢާކިޔަވަން ނަމާދުކޮޓަރީގައި އިނެވެ. ކެމީލާގެ ހިތަށާއި ސިކުނޑިއަށް ތަސައްލީ ލިބެނީ ހެއްދެވިފަރާތަށް އަޅުކަން ކުރުމުންނެވެ. ހިތްތަކަށް ހަމަޖެހުން ލިބޭނީ މާތް ﷲ ހަދުމަކުޅައުމުން ކަމަށް ގުރުއާނުގައިވެސް ވެއެވެ.\n"ނާޔަލް އަށް ކޮފީއެއް ގެނެސްދޭންވީ. ކިހާ ސްވީޓް ބޯއިއެއް. އަހަރެން މިހާ ރުޅިއަންނަކަން އެނގޭއިރުވެސް ކިހާ ކެއަރިން. އެކަހަލަ ހަޒްބެންޑެއް ކޮންމެ ކޮންމެ މީހަކަށް ނުލިބޭނެ...." ކެމީލާ ދޮޅި ފަށް ޖަހާލާފައި އަވަސްވެގަތީ ކާކޮޓަރިއަށް ދިޔުމަށެވެ. ކޮފީތައްޔާރުކުރަން ހުރިއިރު އެކި ޚިޔާލުތައް ކުރެވުނެވެ. ނާޔަލްއަށް މީރުކޮށް ކޮފީއެއް ތައްޔާރުކުރާ ހިތުން ތައްޔާރުކުރީ ފުރަތަމަ ފަހަރަށެވެ. ތަބަކަށް ލައިގެން ގޮސް ދޮރު ހުޅުވައިލިއިރު ނާޔަލްއޮތީ ނުތެދުވެއެވެ. ނަމާދުވެސް ނުކުރަނީހެއްޔެވެ. މިހާރު އިރުއަރަން ކައިރިވެއްޖެއެވެ. ކެމީލާއަށް ނޭގުނީ އޭނަ ދިޔުމާއިއެކު ތެދުވެ ނާޔަލް ނަމާދުކުރިކަމެވެ. އެއްވެސް މީހަކަށް އޭނަ ކުރާ އަޅުކަން ނުދައްކަން ނާޔަލް މަސައްކަތްކުރެއެވެ.\n"ގުޑްމޯނިން......." ކެމީލާ އަތުގައި މަޑުމަޑުން ކޮށްޓާލުމުން ނާޔަލް ލޯ ހުޅުވާލައިފިއެވެ.\n"ބެޑްކޮފީދޯ......ތޭންކްސް ބޭބީ...." ނާޔަލް ތެދުވެ އިށީދެލިއެވެ. އިސްތަށިގަނޑު ހޭވިފައިވާއިރު ދެލޮލުގައި ކޮންމެވެސް ވަރަކަށް ނިދީގެ އަސަރު ހުއްޓެވެ. ކެމީލާ ދޮރުފޮތިތައް ކަހާލައިފިއެވެ. ފުޅާ ދޮރުތަކުން ބޭރުގެ މަންޒަރު ފެންނަލެއް ހާދަ ހިތްގައިމެވެ. ބަހާރު މޫސުމްގެ ހިތްގައިމުކަމުން އާޝޯޚުވާވަރުވެއެވެ.\n"އާދޭ އިށީދެލަން...." ނާޔަލް އެދުނެވެ. ކެމީލާ ހުރީ ދައުވަތު ނުލިބިފައިފަދައެވެ. އެނދަށް އަރާ ނާޔަލް ކައިރީ ހެޑްބޯޑަށް ލެނގިލައިގެން އިށީނެވެ. ނާޔަލްގެ ލޯތްބާއި އަޅާލުމުގެ ބަދަލުދޭން ކެމީލާ ބޭނުމެވެ. އޭނައަށް ނާޔަލްއާއި އަނގަ ތަޅަން އިނދެވިދާނެއެވެ.\n"ރޭގައި މާ ވަރަށް ރުއީމަ އަދިވެސް ޓަޔަޑްވެފައި. ނަމާދުކޮށްލީމަ ކިރިޔާ ފްރެޝްވެލީ...." ކެމީލާ ފިނިދެއަތް އުގުޅައިލިއެވެ.\n"މްމމް ހާދަ މީރޭ...." ނާޔަލް ކޮފީތަށިން އެތިފޮދެއް ބޯލިއެވެ. ކެމިލާ އުފާވިއެވެ. ޝުކުރު އަދާކުރިއެވެ.\n"އަހަންނަށް އެނގޭ ރޭ ކެމް ރުއީ ހަމައެކަނި ބޮލުގައި ރިއްސާތީ ނޫންކަން. ތަނަކަށް ތަދުވެގެން އެގޮތަކަށް ނުރޯނެ. ބޭނުންތަ ޝެއާކޮށްލަން. އޭރުން ހިތަށް ލުއިވާނެ..." ނާޔަލް އެހިއެވެ. ކެމީލާ ވިސްނާލިއެވެ. އެންމެ ރަގަޅުވާނީ ހަގީގަތް ބުނުމެވެ. ނާޔަލްއަށް ވިސްނޭނެއެވެ. ދޮގުހަދައިގެން ފާފަވެރިވުމުގެ މާނައެއް ނެތެވެ. ރޭވެސް އޭނަ ހެދި ދޮގެއްނޫނެވެ. ބޮލުގައިވެސް ރިއްސިއެވެ. ނަމަވެސް ހިތުގައި ރިއްސީ ކީއްވެކަން ނުބުނެވުނީއެވެ. މިހާރު ނާޔަލް ކައިރީ ހިތް ހުޅުވައިލާނީއެވެ. ނާޔަލް ރުޅިއަޔަސް އޭނަ ދޫކޮށްލިޔަސް ކުރާނެކަމެއް ނެތެވެ.\n"ރޭ ވީގޮތަކީ....." ކެމީލާ ކަރުކެހިލިއެވެ. އެވާހަކަދައްކަން ފަސޭހައެއް ނޫނެވެ. ނަމަވެސް އޭނަ ނާޔަލްއަށް ހަގީގަތްކިޔައިދޭނެއެވެ.\n"ކައިޒާން އާއި އަހަރެން ޕްލޭން ކުރީ. ނާޔަލް ކައިރިން ވަރިވެގެން ފިލައިގެންދާން. ފެމިލީއާއި ވަކިވެގެން ދުރަށްދާން....އެކަމަކު...އެކަމަކު ކައިޒާން ހެދީ ދޮގު. ހީ ބިޓްރޭއިޑް މީ. ކައި އުޅެނީ ނޯޔާއާއި ރައްޓެހިވެގެން...ސީ ދަ ޕިކްޗާސް. ހިތަށް އެރި ޖޯންއަށް ވެދާނެއޭ. އެކަމަކު ފަހުން ވިސްނުނީ ޖޯންގެ ގޮތުގައި ހުންނައިރު މޫނުގެ އެ އެކްސްޕެރެޝަނެއް ނޫން ހުންނާނީ. ހިނގާ ގޮތާއި ބަލައިލާގޮތްވެސް ތަފާތު......." ކެމީލާ އިންސްޓަގްރާމް ހުޅުވާލާފައި ފޮޓޯތައް ދެއްކިއިރު ކެމީލާގެ އަރުތެރެ ބެދިފައިވިއެވެ. ކައިޒާންހާދަ ގޯހެވެ. އޭނަގެ ހިތް ހަލާކުކޮށްލައިފިއެވެ. ދެން އޭނަ މާފެއް ނުދޭނެއެވެ. ކިތަންމެ އާދޭހެއްކުރިޔަސް ހެވެވެ.\n"މިހާރު އަހަރެންދެކެ މާ ބޮޑަށް ހޭޓްކުރަން ދޯ......އަހަންނަށް އެނގޭ ކެމް ބްލޭމްކުރާނީ މަށަށްކަން..." ނާޔަލް އެކަމާއި ހިތާމަކުރާހެން ހީވިއެވެ.\n"ނޫން. ހޭޓް ނުކުރަން..."\n"އެކަމަކު ލޯބި ނުވައްޗޭ އިނގޭ...." ނާޔަލް ހެމުން ބުނެލިއެވެ.\n"ހިތަކީ މީހެއްގެ ބާރު ފޯރޭ އެއްޗެއް ނޫން. ތިހެން ޔަގީންކޮށް ބުނާކަށް ނޭގޭ....އަހަރެން މިހިރީ ނާޔަލްގެ ކުރެހުންތައް ހަލާކުކޮށްލެވުނީމަވެސް ވަރަށް ދެރަވެ ގިލްޓީވެފައި. މިލިއަން ފަހަރު މާފަށް އެދުނަސް ހިތުން މާފުކުރެވޭނެތަ...ނުކުރެވޭނެ...އައި ވޯޒް ސޯ ސްޓުޕިޑް..." ކެމީލާ ތުންފަތުގައި ދަތްއަޅައިލިއެވެ.\n"ހުރިހާ އެއްޗަކަށްވުރެ އަގުބޮޑީ ކެމް....އެހެންވީމަ އެކަމާ ހިތާމައެއް ނުކުރަން. އެހުރިހާ އެއްޗެއް ކަށްވަޅަށް ނުވެސް ގެންދެވޭނެ. މިދުނިޔެއަށް އަހަރެމެން އަންނަނީ ދުވަސްކޮޅަކަށް. ދާއިމީ ތަނެއްނޫން. އެހެން ކަންތައްތަކާއި ވިސްނާކަށް ވަގުތެއްނެތް. އަހަރެންނާއިއެކު އެދުނިޔެއަށް ގެންދަން އެދޭ ހަމައެކަނި ޕާސަންއަކީ ކެމް. ކެމް ހިނިތުންވާތަން ދެކެން އަހަރެން ހުރިހާ އާޓަކާއި މުދަލެއް ދޫކޮށްފާނަން........" ނާޔަލްގެ އެ ޖުމްލައިން ކެމީލާގެ ހިތަށް އުފާވެރިކަން ގެނެސްދިނެވެ. ތަފާތު އަސަރެއްކުރުވިއެވެ. ނާޔަލް އޭނަދެކެ ލޯބިވާވަރު އަންދާޒާކޮށްލެވުނެވެ.


SunOnline: Massala jehunu fahun Nepal aai India ge verin furathama faharah vaahaka dhakkavaifi\nމައްސަލަ ޖެހުނު ފަހުން ނޭޕާލާއި އިންޑިއާގެ ވެރިން ފުރަތަމަ ފަހަރަަށް ވާހަކަ ދައްކަވައިފި\nމުހައްމަދު އައުޒަމް 16 Aug 2020, 10:00\nނޭޕާލުގެ ބޮޑުވަޒީރު ކޭ.ޕީ. ޝަރުމާ އޮލީ އާއި އިންޑިއާގެ ބޮޑުވަޒީރު ނަރެންދުރަ މޯދީ--\nބިމުގެ މިކްކުވެރިކަމާމެދު މައްސަލަ ޖެހުނު ފަހުން ނޭޕާލުގެ ބޮޑުވަޒީރު ކޭ.ޕީ. ޝަރުމާ އޮލީ އާއި އިންޑިއާގެ ބޮޑުވަޒީރު ނަރެންދުރަ މޯދީ ފުރަތަމަ ފަހަރަަށް ވާހަކަ ދައްކަވައިފި އެވެ.\nއޮލީ ވަނީ އިންޑިއާއިން އިއްޔެ ފާހަގަކުރި މިނިވަންދުވަހާ ގުޅިގެން މޯދީއަށް ގުޅުއްވައި ތަހުނިޔާ ވިދާޅުވެފަ އެވެ. އަދި ދާދި ފަހުން އދ.ގެ ސެކިއުރިޓީ ކައުންސިލްގެ މެމްބަރަކަށް އިންޑިއާވުމުން އެކަމަށްވެސް އޯލީ ވަނީ މަރުހަބާ ވިދާޅުވެފަ އެވެ.\nމޯދީ ވަނީ ދެ ގައުމަކީ ތާރީހީ އަދި ސަގާފީގޮތުން ވެސް ވަރަށް އެއްގޮތްކަންތައްތަކެއް ހުރި ދެގައުމުކަން ފާހަގަކުރައްވައިފަ އެވެ.\nއޭގެ އިތުރުން މިހާރު ފެތުރެމުންދާ ކޮރޯނާ ވައިރަސް ކޮންޓްރޯލް ކުރުމާ ގުޅޭ ގޮތުންވެސް ވާހަކަތައް ދެއްކެވި އެވެ.\nނޭޕާލާއި އިންޑިއާއާ ދެމެދު ބިމުގެ މިލްކުވެރިކަމުގެ މައްސަލަ ޖެހުނީ މިއަހަރު ކުރީކޮޅު އެވެ. އެގޮތުން ނޭޕާލްއިން ވަނީ އިންޑިއާގެ ބާރުގެ ދަށުގައި އޮންނަ ސަރަހައްދެއް، ނޭޕާލްގެ ބައެއް ކަމުގައި ބުނެ އާ ޗާޓެއް ނެރެފަ އެވެ. ނަމަވެސް އިންޑިއާއިން ވަނީ އެ ޗާޓް ބަލައިނުގެންފަ އެވެ. އަދި އެއީ، ތާރީހީ ގޮތުންބެލި ނަމަވެސް އެއްވެސް ހަގީގަތެއް ނެތް ޗާޓެއް ކަމަށް އިންޑިއާއިން ވަނީ ބުނެފަ އެވެ.\nމިދިޔަ މޭ މަހު އިންޑިއާއިން ވަނީ އެގައުމުގެ އުއްތަރަކަންދުން ޗައިނާގެ ޓިބެޓް ސަރަހައްދާ ހިސާބަށް 80 ކިލޯ މީޓަރުގެ މަގެއް ހަދައިފަ އެވެ. އެ މަގުގެ ބައެއް ހަދާފައި ވަނީ ނޭޕާލްގެ ސަރަހައްދެއްގެ ތެރޭގައި ކަމަށް ބުނެ ނޭޕާލްއިން ވަނީ ވަރަށް ބޮޑަށް ނުރުހުން ފާޅުކޮށްފަ އެވެ. -- ރޮއިޓާސް


ސެޕްޓެންބަރު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nސެޕްޓެންބަރު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nސެޕްޓެންބަރު 2018ގައި މިނިސްޓްރީ އޮފް ޖެންޑަރ އެންޑް ފެމިލީއަށް ޖުމުލަ 237 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 110 މައްސަލަ މިދިޔަ މަހު ވަނީ ރިޕޯޓުކޮށްފައެވެ. މިއީ ސެޕްޓެންބަރު މަހު ރިޕޯޓުކޮށްފައިވާ ޖުމުލަ މައްސަލަތަކުގެ 46 އިންސައްތައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި އިހުމާލުގެ މައްސަލަތަކެވެ. މި ގޮތުން މި ބާވަތުގެ 37 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން ޖިންސީ ހާނީއްކައިގެ 24 މައްސަލަ، ޖިސްމާނީ ހާނީއްކައިގެ 23 މައްސަލަ، ނަފްސާނީ ހާނީއްކައިގެ 11 މައްސަލަ، ގެވެށި އަނިޔާ ކުރާތަން ދެއްކުން ނުވަތަ ފެނުމުގެ7މައްސަލަ، އެހެން ކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ7މައްސަލަ އަދި ނަހަމަ ގޮތުގައި ބޭނުންކުރުމުގެ 1 މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ7މައްސަލަ މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ތަޢުލީމަށް ހުރަސް އެޅުމުގެ4މައްސަލަ، އައިޑީކާޑު/ ޕާސްޕޯޓް/ އުފަންދުވަހުގެ ސެޓުފިކެޓް ހޯދުމާ ބެހޭ2މައްސަލަ އަދި ބޯހިޔާވެހިކަން ފޯރުކޮށް ނުދިނުމުގެ 1 މައްސަލަ ހިމެނެއެވެ.\nޢާއިލީ 20 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ. މިއީ ސެޕްޓެންބަރު 2018ގައި ރިޕޯޓުކޮށްފައިވާ މައްސަލަތަކުގެ ޖުމުލަ 8 އިންސައްތައެވެ.\nމި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 8 މައްސަލައާއި ދަރިންގެ ޚަރަދު ދިނުމުގައި ދިމާވާ6މައްސަލަ އަދި ކުދިން ބެލުމުގައި ދިމާވާ5މައްސަލަ ހިމެނެއެވެ.\nއެކި ބާވަތުގެ ކުށް ކުރާ ކުޑަކުދިންގެ 17 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި މާރާމާރި ހިންގުމުގެ 11 މައްސަލައާއި ތަންތަނަށާއި ތަކެއްޗަށް ގަސްދުގައި ގެއްލުންދިނުމުގެ4މައްސަލަ ހިމެނެއެވެ.\nކުޑަކުދިންގެ އަޚުލާޤާ ގުޅުން ހުރި 25 މައްސަލަ މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ސްކޫލަށް ދާން ބޭނުންނުވުމުގެ 8 މައްސަލަ، ގެއިން ނުކުމެގެން ދިޔުމުގެ 8 މައްސަލަ އަދި ގަނާކުރުމާއި ފުރައްސާރަކުރުމުގެ7މައްސަލަ ހިމެނެއެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލަތަކެވެ. މި ބާވަތުގެ 30 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން، ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ 8 މައްސަލަ، އިހުމާލުވުމުގެ2މައްސަލަ، ބިރު ދެއްކުމަށް ކުރާ އެކިކަންކަމުގެ 1 މައްސަލަ، ނަހަމަ ގޮތުގައި ބޭނުންކުރުމުގެ 1 މައްސަލަ، ބާރާއި ނުފޫޒު ފޯރުވުމުގެ 1 މައްސަލަ، މާލީ އަދި އިޤްތިޞާދީ ފުދުންތެރިކަން ފޯރުކޮށްދިނުމުގައި ހުރަސްއެޅުމުގެ 1 މައްސަލަ އަދި ރޭޕްކުރުމުގެ 1 މައްސަލަ ހިމެނެއެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން7މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nއެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ5މައްސަލައަކާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ2މައްސަލައެވެ.\nބައިނަލްއަޤުވާމީ އަންހެންކުދިންގެ ދުވަސް ފާހަގަކުރުމުގެ ގޮތުން “ގަރލްސް ލީޑް އިނީޝިއަޓިވް”ގެ ނަމުގައި ޕްރޮގްރާމެއް ހިންގައިފި →\n← މަޢުލޫމާތު ހާމަކުރުމުގެ ރަންވަނަ މިނިސްޓްރީ އޮފް ޖެންޑަރ އެންޑް ފެމިލީން ހާސިލުކޮށްފި


K. Atoll in Addu City aai dhemedhah hudhu samaalu nerefi - AO News\nކ. އަތޮޅާއި އައްޑޫ ސިޓީއާއި ދެމެދަށް ހުދު ސަމާލު ނެރެފި\nއެގޮތުން މޫސުމާބެހޭ ޤައުމީ އިދާރާއިން ހުދު ސަމާލު ނެރެފައި ވަނީ ކ. އަތޮޅުން ފެށިގެން އައްޑޫ ސިޓީއާއި ދެމެދުގެ ރަށްތަކަށެވެ. އަދި އެލާޓް ނެރެފައި ވަނީ މިއަދު ހެނދުނު 06:00 އިން 10:30 އާއި ހަމައަށެވެ. މެޓް އޮފީހުން ލަފާކުރާ ގޮތުގައި މި ވަގުތުގަކުގައި އެ ސަރަޙައްދުތަކަށް ގުގުރުމާއެކު ބޯކޮށް ވާރޭ ވެހޭނެ އެވެ.\nއަލި މި ވަގުތުތަކުގައި އެ ސަރަޙައްދުތަކުގައި ވިލާގަނޑުގައި ގާތްގަނޑަކަށް 40 މޭލަށް ވައިގަދަވާނެ ކަމަށްވެސް މެޓް އޮފީހުން ލަފާކުރެއެވެ.\nހުދު ސަމާލުމޫސުންމޫސުމާ ބެހޭ ގައުމީ އިދާރާމޫސުމާބެހޭ ޤައުމީ އިދާރާމޫސުމާއި ބެހޭ ގައުމީ އިދާރާމެޓް އޮފީސް


ފިލައިގެން ނުދިޔަ ހިތާމަ – Faanooz\nފިލައިގެން ނުދިޔަ ހިތާމަ\nNovember 21, 2017 | އާމިނަތު ރައުދާ\nއިރު އޭގެ ވާޖިބު އަދާކުރުމުގެގޮތުން އެންމެފަހުގެ ދަޅަ ދައްކާލުމާއިއެކު، އޮއްސިގެން ހިނގައްޖެއެވެ. އެހެންނަމަވެސް އަދިވެސް މިޝްކާ އިނީ ގޮނޑުދޮށުގައި ހެދިފައިވާ ގަސްތަކުގެތެރޭގައި އިށީނދެލައިގެންނެވެ. އޭނާގެ ކޮއްކޮ މައިޝާވެސް އޭނާގެ ކައިރީގައި އިނެވެ. “ދޮންތީ! ހިނގާބަލަ ގެއަށްދާން. މިތަން މާވައިގަދަ.” މައިޝާ މިހެން ހަމަ ބުނެލުމާއިއެކު މިޝްކާ އެއިންތަނުން ތެދުވެ ހިނގައިގަތީ މައިޝާގެ އަތުގައި ހިފާލައިގެންނެވެ. ކުޑަތަންކޮޅަކަށް ހިނގައިގަނެވުނުތަނާ ގާކޮޅެއްގައި އަޅައިގަނެފައި މައިޝާ ބަންޑުން ވެއްޓުނެވެ. “އެއީއެއްވެސް ކަމެއް ނޫން. އަވަހަށް ތެދުވޭ!” މިޝްކާ މިހެން ބުނެލުމަށްފަހު ކޮއްކޮ ނަގާ ބެހެއްޓިއެވެ. “ދޮންތީ، ނަސީބެއްނު ފައި ނުކެނޑުނުކަންވެސްދޯ.” ތެދުވެ ގައިގައިހުރި ވެލިތައް ފޮޅާލަމުން މައިޝާ ބުންޏެވެ.\nގެއަށްއައިސް ހަމަވަނުމާއިއެކު މިޝްކާގެ މޫނަށް ހޫނު އެތިފަހަރެއް އެރިއެވެ. “ކަލޭ ތިއައީ ކޮންތާކުން؟ ކަލޭ ދާތަނަކަށް މައިޝާ ގޭގަ ބަހައްޓާފަވެސް ދެވިދާނެއެއްނު! ކިތައްފަހަރުތަ މަބުނާނީ އޭނަ ގޮވައިގެން ތިއްތިދެއްކެން ދާނެކަމެއް ނެތޭ!!” ރުޅިވެރިކަމާއިއެކު މިޝްކާގެ މަންމަ، ނަފީސާ ބަނދިވަރު ގުނާލާފައި، މައިޝާގެ އަތުގައި ހިފައި ދަމަމުންގޮސް ގޭތެރެއަށްވަނެވެ.\nމިޝްކާ ބިންމަތީގައި ދެކަކޫ ޖަހާލައިގެން އިނދެ ރޯންފެށިއެވެ. “މަންމާ! ކީއްވެތަ އަބަދު އަހަންނަށް ތިހާއިހާނެތިކޮށް ކަންތައް ތިކުރަނީ؟ އަހަރެން، ކޮއްކޮދެކެ ވަރަށް ލޯބިވޭ. އަހަރެން ނުދަން ކޮއްކޮ ގޮވައިގެން ތިއްތި ދެއްކޭކަށް.” މިޝްކާ ހިތާހިތުން ވާހަކަދައްކަމުން ގިސްލަމުން ދިޔައެވެ. ކަންދިމާކުރިގޮތުން މިޝްކާގެ ބައްޕަ، ނާޝިދު އައިސް ގެއަށްވަނީ އެވަގުތުއެވެ. “ކިހިނެތްވީތަ؟ ކަލޭގެކަމަކީ މިހާރު ދެކަކޫ ޖަހާލައިގެންއިނދެ ރުއިންތަ؟ ބޮޑު އުނދަގުލެއްނު! ހަމަމިހާރު ތެދުވެގެންދޭ!” ބައްޕަވެސް އައިސް މިފަދަގޮތަކަށް ވާހަކަ ދެއްކުމުން މިޝްކާ ވަރަށް ދެރަވިއެވެ. “އަހަރެން މިއީ ކިހާ ބޭކާރު މީހެއް ހެއްޔެވެ؟ އަހަރެންގެ މުޅި އުމުރުގައިވެސް އަހަރެން އުޅެން ޖެހޭގޮތަކީ ހަމަ މިއީހެއްޔެވެ؟” މިޝްކާގެ ހިތަށް އެރިއެވެ.\nމައިޝާ ކޮޓަރިއަށް ވައްދާލާފައި މަންމަ ދިޔައީ ބައްޕައަށް ކާންދިނުމަށެވެ. މަންމަ ހަމަކޮޓަރިން ނިކުތުމާއިއެކު މައިޝާއަށް ގިސްލެވެން ފެށުނެވެ. “މަންމަ ދޮންތިދެކެ ހާދަ ރުޅިޔެކޭދޯ އެއަންނަނީ؟ އަނެއްކާ އެއީކީއްވެބާ؟ ދޮންތިއަށް މަންމަގެ ލޯބި ނުލިބެންޏާ އަހަރެންވެސް މަންމަގެ ލޯބި ބޭނުމެއްނޫން. އަހަރެންވެސް ބޭނުންވަނީ ދޮންތި އުޅޭ ހާލުގަ އުޅެން.” މައިޝާ ކިތަންމެ ކުޑަޔަސް އޭނާ އެކަމާދޭތެރޭ ވަރަށް ވިސްނައެވެ. އެ ކުޑަ ހިތުގައި މިޝްކާއާއި މެދު ހަމްދަރުދީ އުފެދެއެވެ. ކޮންމެ ދުވަހަކުވެސް އެއީ އާދައެކެވެ. އަބަދުވެސް ނަފީސާ އާއި ނާޝިދުގެ ކަމަކީ މިޝްކާ ރޮއްވުމެވެ. އެފަކީރު ގެއަށް ވަދެއްޖެއްޔާ އަބަދުވެސް އޮންނަންޖެހެނީ ރޯލަރޯލައެވެ.\nދުވަސްތައް އާދައިގެ މަތީން ފާއިތުވަމުން ދެއެވެ. އެއްދުވަހުގެ ހެނދުނެވެ. މައިޝާ އޮތީ ވަރަށްބޮޑަށް ހުންއައިސްގެންނެވެ. މިޝްކާ އެކޮޓަރިއަށްވަނީ މައިޝާއަށް ގޮވާލުމަށެވެ. މިޝްކާ މަޑުމަޑުން ހިނގާލާފައިގޮސް އެނދުގެ މަގަތުން އިށީނެވެ. އަދި މައިޝާގައިގައި ކޮއްޓާލަންވެގެން މޫނުގައި އަތް ޖައްސާލިތަނާ މިޝްކާގެ އަތަށް ހޫނުވިއެވެ. ” ކޮއްކޯ! ހާދަ ހުންގަދައޭ. ނުދަންތަ ޑޮކްޓަރަށް ދައްކާކަށްވެސް؟” މިޝްކާ މައިޝާގެ ބޮލުގައި ފިރުމާލަމުން ބުންޏެވެ. ކުއްލިއަކަށް އެދެކުދިން ސިއްސައިގެން ދިޔައީ މަންމަ އައިސް ކޮޓަރީގެ ދޮރު ވަރަށް ބާރަށް ހުޅުވާލި އަޑަށެވެ. މައިޝާ، މިޝްކާގެ އަތުގައިހިފާ ފިއްތާލިއެވެ. “މަންމާ!” މިޝްކާގެ އަނގައިން މަޑުމަޑުން ނުކުތެވެ. ” ހޫނ! އެއްކަލަ ދެމީހުން އެއްތަންވީދޯ؟ މައިޝާ ކައިރީ މަ ކިތައްފަހަރު ބުނާނީ ތިކަހަލަ ގޯސް މީހުންނާއިއެކީ ނޫޅޭށޭ! މީހުން ބުނެއެއްނު އަހިވަކާޖެހި އަހިވައް ފާވާނެއޭ. ކަލެއަށްވެސް ވާނީ ހަމައޭނަގޮތް.” އަނގުރު އަލިފާންފަދަ ހޫނު ބަސްތަކަކުން މިޝްކާގެ ސިކުނޑި ފިހެލުމަށްފަހު ނަފީސާ ކޮޓަރީގެ ދޮރު ބާރަކަށް ލައްޕާލުމާއިއެކު ނިކުމެގެން ހިނގައްޖެއެވެ.\n“މައިއްކޯ. ދެން ދޮންތި މިގެއަކު ނުހުންނާނަން. ދޮންތީގެ ސަބަބުން މައި ގޯސް ކުއްޖަކަށް ވެދާނެ. އޭރުން ދޮންތިވެސް ވަރަށް ދެރަވާނެ. އަދި ދޮންތިގެ ސަބަބުން މަންމަ ހުރިހާއެއްޗެހް ގޮވަނީ މައި އާއި ދިމާލަށް. އެހެންވީމަ ދެން ދޮންތި ދަނީ.” މިޝްކާ ރޮމުން ރޮމުން ކޮޓަރިން ބޭރަށް ނުކުތެވެ. އަދި ހުރިހާ ކަމަކާވެސް ކެރިގެން ކުރިމަތިލުމުގެ ވަރުގަދަ ޢަޒުމަކާއިއެކު މިޝްކާ އޭނާގެ ކޮޓަރިއަށްވަދެ ފޮއްޓަށް އެއްޗެހި އަޅަން ފެށިއެވެ. ފޮއްޓަށް އެއްޗެހި އެޅުމަށްފަހު ފޮށި ހިފައިގެން މިޝްކާ ކޮޓަރިން ނިކުތެވެ. އަދި މަޑުމަޑުން ހިނގަމުންގޮސް ގޭގެ ބޮޑުދޮރާ އަރާހަމަކުރުމަށްފަހު އުޅެބޮޑުވި ގެފެންނާނެ އެންމެ ފަހުފަހަރުކަމަށް ވުމާއިއެކު، އެނބުރި ގޭތެރެއަށް ބަލާލިއެވެ. އެވަގުތު މައިޝާ އޭނާގެ ކޮޓަރީގެ ދޮރުމަތީގައި ހުއްޓިލައިގެން ހުއްޓެވެ. މައިޝާ ރޮވިފައި ހުރުމުން މިޝްކާ ވަރަށް ދެރަވިއެވެ. އަދި އަތްހޫރާލާ އެންމެފަހުގެ ސަލާމް ކުރުމަށްފަހު ގެއިން ނުކުމެގެން ހިނގައްޖެއެވެ. އެއާއިއެކު މައިޝާގެ ލޮލުން ކަރުނަ ފައިބަން ފެށިއެވެ. މިޝްކާގެ ހާލަކީވެސް ހަމައެއީއެވެ.\nމިޝްކާ ދާނެ ވަކިތަނެއް ނެތުމާއިއެކު މިޞްރާބުޖެހީ އަތިރިމައްޗާ ދިމާއަށެވެ. އަތިރިމައްޗަށް ދިޔައިރު މޫދުގައި އެކިއެކި ޢާއިލާތަކުގެ މެމްބަރުން މަޖާކުރަމުން ދެއެވެ. އެކުދިންގެ މަންމަމެންނާއި ބައްޕަމެން، އަދި އެމީހުންގެ ދަރިންނާއި ގާތްތިމާގެ މީހުންނާއިއެކު އުޅޭ އުފާވެރި ގޮތްތައް ފެނުމުން މިޝްކާ އިތުރަށް ދެރަވިއެވެ. އަދި ހިތަށްއެރިއެވެ. ” އަހަރެންގެ މަންމައާއި ބައްޕަވެސް އަހަރެންދެކެ އެހާލޯބިވާނެނަމަ ހާދަރަނގަޅެވެ. އެހެންވީނަމަ އަހަރެންވެސް އުޅޭނީ ހާދައުފަލުގައެވެ.” މިޝްކާގެ ހިތަށް ވަރަށް އަސަރުކުރިއެވެ. އަދި ދެލޯ ފެންކަޅިވެ، ހޫނު ކަރުނަ ކޯތާފަތް މައްޗަށް ފައިބައިގަތެވެ.\nމިޝްކާ ދިޔަތަން ބަލަން ހުރެފައި ރޮމުންރޮމުން މައިޝާ ކޮޓަރިއަށްވަނެވެ. އިރުކޮޅަކުން މަންމައައިސް ކޮޓަރިއަށް ވަނުމާއިއެކު މައިޝާ ދެލޯ ފޮހެލިއެވެ. އަދި ބުންޏެވެ. “މަންމާ! ދޮންތި ގޮއްސި ގެއިން ނުކުމެގެން މަންމަ އެއްޗެހިކީމަ.” ނަފީސާގެ ދެލޮލަށް ރުޅިވެރިގޮތެއް ޖެއްސުމާއިއެކު، ވަރަށް ބާރަށް ޖަވާބު ދިނެވެ. ” ހޫނ. ރަނގަޅެއްނު. ކަލޭ ތިހުރި އޭނަގެ އަވައިގައިޖެހި ހަރުވެފަ. މަށަށް މާރަނގަޅު އޭނަ މަރުވެއްޖެއްޔާވެސް. ކަލޭ ތިހާ ކަންބޮޑުވަންޏާ ދާންވީނު އޭނަގެ ފަހަތުން!” މައިޝާގެ ދެލޯ އަނެއްކާވެސް ފެންކަޅިވިއެވެ. އެއީ އޭނާގެ މަންމަ ނުރުހުންތެރިކަމާއިއެކު އޭނާއާއި މުޚާޠަބުކުރި އެންމެ ފުރަތަމަފަހަރުކަމަށް ވީމައެވެ. މައިޝާގެ ބައްޕައަށް އައިސް ކޮޓަރިއަށް ވަދެވުނީ މައިޝާ ރޯންއިންދައެވެ. ނާޝިދު މައިޝާއާއި މުޚާޠަބުކުރީ ކުރިންދުވަހު މިޝްކާ ރޯންއިންދާ މުޚާޠަބު ކުރިގޮތަކަށް ނޫނެވެ. “ދަރިފުޅާ! ކިހިނެތްވީ ތިރޮނީ؟” ނާޝިދު މައިޝާއާއި ސުވާލުކޮށްލިއެވެ. “ބައްޕާ! ދޮންތި ގޮއްސި ގެއިން ނުކުމެގެން. ދޮންތި ދިޔަތަނެއް ބަލައިދީ. އަދި ދޮންތި ގެނެސްދީ.” މައިޝާ ރޮމުންރޮމުން ވަރަށް އާދޭހާއިއެކު ބުންޏެވެ. ” ވަގުއެއް ވެއްޖެއްޔާ ބަލާނަން.” ވަރަށް ޔަޤީންކަމެއްނެތް ކަހަލަގޮތަކަށް މިހެން ބުނެލުމަށްފަހު ނާޝިދު ކޮޓަރިން ނިކުތެވެ. މައިޝާ ވަރަށް އުއްމީދާއިއެކު ބައްޕައަށް ހީލިއެވެ.\nމިޝްކާ އިނީ ރާޅުބީއްސާ ހިސާބުގައެވެ. މިހާރު މިޝްކާ އެވަނީ ޚިޔާލީ ފުންކަނޑެއްގެ ތެރެއަށް ފީނައިގެންފައެވެ. ކުއްލިއަކަށް މިޝްކާ ޚިޔާލީ ކަނޑުން މައްޗަށް އަރަންޖެހުނީ މުސްކުޅިވަރެއްގެ އަންހެނަކު އައިސް ގޮވާލިއަޑަށެވެ. “ކޮއްކޯ! ކިހިނެތްވީ؟ ކޮންކަމަކާ މާބޮޑަށް ތިވިސްނަނީ؟” އެއަންހެންމީހާ އެކުރި ސުވާލަށް ދޭނެ ޖަވާބެއް ނޭނގިފައި ހައިރާންކަމާއިއެކު ބަލަހައްޓައިގެން މިޝްކާއިނެވެ. މިޝްކާ ހައިރާންވީ އެމީހާއަށް މިޝްކާ ކަމަކާދޭތެރޭ ވިސްނާކަން އެނގުނީމައެވެ. އެމީހާއަށް ޖަވާބުދޭން އަނގަހުޅުވާލިތަނާ އެމީހުން ތިބިތަނާއި މާދުރުނޫން ހިސާބަކަށް އައިސް ސައިކަލެއް މަޑުކޮށްލައިފިއެވެ. މިޝްކާ އެނބުރި ބަލައިލިއެވެ. އެއީ ބައްޕައެވެ. އަނެއްކާވެސް މިޝްކާ ހައިރާންވިއެވެ. ހައިރާން ނުވާންވީވެސް ކީއްވެހެއްޔެވެ؟ އެބައްޕައަކީ މީގެކުރިން ދުވަހަކުވެސް މިޝްކާ ކޮންމެ ތަނެއްގައި ހުއްޓަސް އަޅާލާ ބައްޕައެއް ނޫނެވެ.\n“ކީއްވެ މިތަނުގަތިއިނީ؟ ހިނގާ ގެއްށްދާން!” ނާޝިދު ބުނެލިއެވެ. މިޝްކާ ހިތާއިދެކޮޅަށްނަމަވެސް އެސައިކަލުގެ ފަހަތަށް އެރީ، އެއީ މިޝްކާގެ އުފަން ބައްޕައަށް ވެފައި ދެވަނަ ގޮތެއް ނެތީމައެވެ. ނާޝިދު މިޝްކާ ގޮވައިގެން ދިޔައީ ގެއަށެވެ. ހަމަގޮސް ގެއަށް ވަދެވުނުތަނާ މައިޝާ ދުވެފައި އައިސް މިޝްކާގެ ގައިގައި އޮޅުލައިގަތެވެ. “ދޮންތީ! ކޮންތާކަށް މައި އެކަނި ކޮށްލާފައި ދިޔައީ؟ މައި ވަރަށް ދެރަވި ދޮންތި ދިޔައީމަ. ދެން މައި ދޫކޮށްލާފަ ނުދައްޗޭ އިނގޭ!” މައިޝާ އާދޭހާއެކު ބުންޏެވެ. މައިޝާ މި ދެއްކި ވާހަކަތަކުން ނާޝިދުގެ ހިތަށް ފުންއަސަރުތަކެއް ކުރިއެވެ. އަދި އެދެއްކި ވާހަކަތަކުން މިޝްކާގެ އެއްވެސް ކުށެއް ނެތްކަމާއި، މިޝްކާ މައިޝާދެކެ ވަރަށް ލޯބިވާކަން އަދި މައިޝާވެސް މިޝްކާދެކެ ވަރަށް ލޯބިވާކަން ނާޝިދުއަށް އެނގުނެވެ.\nނަފީސާ ކޮޓަރިން ނިކުމެގެން އެދިމާއަށް އަންނަތަން އެވަގުތު މިޝްކާއަށް ފެނުނެވެ. މިޝްކާ ބިރުން ރޫރޫއަޅައިގަތެވެ. “ކަލޭ އައީތަ؟ ކަލޭ ނެތީމަ މާފަސޭހަ. ދެން ކީއްކުރަން ތިއައީ؟ ކަލޭ ދިޔަ ތާކުވެސް ނުހުރެވުނުދޯ؟” ނަފީސާ އަބަދުވެސް އޭނާ މިޝްކާއާއި މުޚާޠަބުކުރާ އާދައާއި އެއްގޮތަށް އެކީއެކައްޗަކަށް ބަސްތައް އަމުނާލައިފިއެވެ. މިފަހަރު ނާޝިދު ވަރަށް ރުޅިއައެވެ. އަދި މިޝްކާއާއި ކައިރިއަށް ޖެހިލުމަށްފަހު، ނަފީސާއާއި ދިމާލަށް އެއްޗެއް ބުނެލިއެވެ. ” ނަފީސާ! ކިހިނެތް ވެގެންތަ ތިއުޅެނީ؟ އަހަރެމެންނަށް ދަރިން ދެއްވަނީ މާތްﷲ. މިއީވެސް އަހަރެމެންނަށް ﷲ ދެއްވި އަމާނާތެކޭ. އަހަރެމެން ޖެހޭނީ މި އަމާނާތް، އަމާނާތްތެރިކަމާއިއެކު ބަލަހައްޓަން. ދެން މީގެފަހުން ތިފަދަ ގޮތަކަށް މިޝްކާއާއި މުޚާޠަބުކޮށް ވާހަކަދައްކައިގެން ނުވާނެ! އަޑުއިވިއްޖެތަ؟” “އާނ. މަށަކީ ބީރުމީހެއް ނޫނޭ. މަގޭ ފަސްހިއްސު ސަލާމަތުން އެބަހުރި.” ނަފީސާ ޒުވާބު ކުރަން ފެށުމުން ނާޝިދު ނަފީސާގެ އަތުގައި ހިފައިގެންގޮސް ކޮޓަރިއަށްވަނެވެ. އެވަރުންވެސް ނަފީސާގެ އަނގަ މަޑެއްނުވެއެވެ. އަދި ބުންޏެވެ. ” ކަލޭވެސް ހާދަ ވެފައޭދޯ ތިހުންނަނީ؟ މަށަށްކީއް. އެއީ މަގޭދަރިއެއްނޫން.” މިޝްކާހުރީ ރޯންކަމުން މިޝްކާއަށް މަންމަ އެހެން ބުނިއަޑެއް ނީވެއެވެ. ނަމަވެސް މިއަޑުއިވުނު މައިޝާ، މިޝްކާކައިރީގައި މަޑުކުރުމަށް އަތުން އިޝާރާތް ކުރުމަށްފަހު، މަންމަމެންގެ ކޮޓަރިއާދިމާލަށް ދުއްވައިގަތެވެ.\nމައިޝާގޮސް ކޮޓަރީގެ ދޮރުގައި ކަންފަތް ޖައްސާލާފައި މަންމައާއި ބައްޕަ ދައްކާ ވާހަކަތައް އަޑުއަހަން ހުއްޓެވެ. މިޝްކާއަށް މައިޝާ މިކުރަނީ ކީއްކަމެއް އެއްގޮތަކަށްވެސް އެނގޭގޮތެއް ނުވިއެވެ. އެއަށްވުރެ ބޮޑަށް މިޝްކާއިނީ މަންމަ ކީއެއްޗެހިން ދެރަވެ އެކަމާ ރޯށެވެ. މައިޝާ ދޮރުގައި ކަންފަތް ޖައސާލައިގެން ހުއްޓެވެ. ބައްޕަ ދައްކާ ހުރިހާ ވާހަކައެއް ވަރަށް ސާފުކޮށް ރީއްޗަށް މައިޝާއަށް އަޑުއިވެއެވެ. އަދި މަންމަ ކައިރީގައި ބައްޕަ ކިޔާ އަޑުއިވެއެވެ. ” ހަމަޖެހިބަލަ ނަފީސާ! ތެދެއް. އެއީ އަހަރެމެންނާ އެއްވެސް ގުޅުމެއްނެތް، ޢާއިލާއެއްގެ ހުރި ހަމައެކަނި ދަރިއެއް.” މައިޝާއަކަށް ބައްޕަ މިދައްކަނީ ކާކުގެ ވާހަކައެއްކަމެއް ނުވިސްނުނެވެ. ބައްޕަ އެވާހަކަ ދެއްކުމަށްފަހު ދެން މައިޝާއަށް އިވެންފެށީ ބައްޕަ ރޯއަޑެވެ. މައިޝާ ވަރަށް ދެރަވިއެވެ. އެހެންނަމަވެސް މައިޝާ ކެތްކޮށްލައިގެންހުރީ، ދެން ބައްޕަ ދައްކާ ވާހަކައަކުން އެދައްކަނީ ކާކުގެ ވާހަކައެއްކަން އެނގިދާނެކަމުގެ އުއްމީދުގައެވެ. އެހެންހުއްޓާ އަނެއްކާވެސް ބައްޕަ ވާހަކަދައްކަން ފެށިއެވެ. ” އެއީ ކިހާ ހިތާމަވެރިކޮށް ދިމާވިކަމެއް! އެއީ އަހަރެމެންނާއެކު ދަތުރެއްގަ ދިޔަ މީހެއް. އޭނާގެ އަނބިމީހާ ވަނީ ދަރިފުޅު ވިހެއުމުގެ ތެރޭގަ ނިޔާވެފަ. އޭނާއަކީވެސް ވަރަށް ބަލި މީހެއް. ހާރޓް ޕޭޝަންޓެއް. އެހެންނޫންތަ؟ އޭނާ މޭގަ ރިއްސިގޮތަށް އަހަރެންގެ ކައިރީގަ އިނީތީވެ، އަހަރެންގެ ފަރާތުން އެދުނީ އޭނާ މަރުވެގެން ދިޔަޔަސް އޭނާގެ ދަރިފުޅު މިޝްކާ އަހަރެންގެ ދަރިއެއްފަދައިން ބަލައިދިނުމަށް.”\nމައިޝާގެ ގައިން ހީބިހި ނަގައިގެން ދިޔައެވެ. ހަމައެއާއިއެކު ކުޑަކުޑަ މައިޝާގެ ދެކޯތާފަތް އެކީއެކައްޗަކަށް ކަރުނުން ތެންމާލައިފިއެވެ. އެއީ މައިޝާ އެންމެ ލޯބިވި އޭނާގެ “ދޮންތި” މިޝްކާއަކީ އޭނާގެ އެއްބަނޑު އެއްބަފާ ދައްތަ ނޫންކަން އެނގުމުންނެވެ. ކޮންމެގޮތަކަށް ކަންތައްވީ ކަމުގައިވިޔަސް މައިޝާގެ ހިތުގައި މިޝްކާއާއިމެދު ވާލޯތްބަކަށް ކުޑަވެސް ބަދަލެއް ނާންނާނެއެވެ.\nމައިޝާ ރޯތަންފެނި، މިޝްކާ ދުވެފައިއައިސް މައިޝާ ގައިގައި ބައްދާލައިފިއެވެ. އަދި އެހިއެވެ. “މައި ކޮއްކޯ! ކިހިނެތްވީ؟” މައިޝާ ރުއިން ކޮންޓްރޯލް ކުރެވޭތޯ މަސައްކަތް ކުރަމުން ވާހަކަ ދެއްކިއެވެ. “ދޮންތީ! ދޮންތި ކޮއްކޮ ދޫކޮށްލާފައި އެއްވެސް ތަނަކަށް ނުދައްޗޭ އިނގޭ!” ދެންވެސް މައިޝާއަށް ފެށުނީ ރޯށެވެ. “އާއެކޭ! ދޮންތި ނުދާނަން. ކީއްކުރަން ދޮންތި ކޮއްކޮ ދޫކޮށްލާފަ ދާންވީ؟ ދެން ބުނެބަލަ. ކީއްވެތިރޮނީ؟” މިހެން މިޝްކާ ބުނުމުން، މައިޝާ މިޝްކާގެ އަތުގައި ހިފައިގެންގޮސް ގޭގެ ޖޯލިފަތީގައި އިށީނެވެ. އަދި ވަރަށް ހިތްވަރު ކޮށްފައި ވާހަކަފެށިއެވެ. “ދޮންތީ! ވަރަށް ބިރުގަނޭ މިވާހަކަ ބުނަން.” އެހިސާބަށް ބުނެފައި މައިޝާ ހުއްޓާލުމުން މިޝްކާ ސުވާލުކުރިއެވެ. “އެއީ؟” މައިޝާ ވާހަކަ ކިޔައިދޭންފެށިއެވެ. ” ދޮންތިގެ މަންމައާއި ބައްޕަ މިހާރު މިދުނިޔެއަކު ނެތް. ކޮއްކޮމެންނަކީ އަސްލު ދޮންތިއާއި ވަރަށް ދުރުހިލޭ ބައެއް.” މައިޝާގެ މިވާހަކަތައް ޤަބޫލުކުރަން މިޝްކާގެ ހިތްނުރުހުނެވެ. ނަމަވެސް މައިޝާ ތަކުރާރުކޮށް ބުނަން ފެށުމުން ޤަބޫލުކުރަން މަޖުބޫރުވިއެވެ.\n“ތިއީ ކާކު ދައްކައިގެންއުޅޭ ވާހަކައެއް؟” މިޝްކާ މިހެން އަހާލަމުން މައިޝާއާއި ދިމާއަށް ބަލާލީ ޝައްކުގެ ނަޒަރަކުންނެވެ. “މިއީ ބައްޕަ ދެންމެ ކޮޓަރީގައިހުރެ މަންމަ ކައިރީގައި ބުނިއެއްޗެއް.” މައިޝާ ހުރިހާ ވާހަކައެއް ތަފްޞީލުކޮށް ކިޔައިދިނުމުން މިޝްކާގެ ލޮލުން ކަރުނަ ފޭދެންފެށިއެވެ. އެއީ ނާޝިދު ކޮޓަރިން ނުކުމެގެން އައި ވަގުތެވެ. ” ކޮންވާހަކައެއް ތިދައްކަނީ ދެކުދިން؟” ނާޝިދު ހީލަމުން މިހެން އަހައިލިއެވެ. “ކޮބާތަ އަޅުގަނޑުގެ އަސްލު މަންމަ އާއި ބައްޕަ؟” މިޝްކާގެ ކުރެހިފައިވާ އަޑުން ސުވާލުކުރީ ނާޝިދުއާއެވެ. މިޝްކާ މިކުރި ސުވާލަށް ދޭނެޖަވާބެއް ނޭނގިފައި ހުއްޓާ މައިޝާ ވާހަކަދައްކަން ފެށިއެވެ. “ބައްޕާ! ބައްޕަ މަންމަކައިރީގައި ދެއްކި ހުރިހާ ވާހަކައެއް ކޮއްކޮއަށް އަޑުއިވުނު.” މިހެން ބުނުމުން ނާޝިދުއަށް ޙަޤީޤަތް ހާމަކުރަން މަޖްބޫރު ވިއެވެ. “އާނ. މިބައްޕައާއް މަންމައަށް މަޢާފުކުރޭ! ވަރަށް ގިނަ ދުވަސްވެއްޖެ މިވާހަކަ ނުދެއްކިގެން އުޅޭތާ.” އަދި ނާޝިދު މިޝްކާއަށް ހުރިހާވާހަކައެއް ހަޤީގަތަށް ކިޔައިދިނެވެ. އެވަގުތު ނަފީސާވެސް އައިސް އެތަނަށް ހުއްޓި މަޢާފަށް އެދުނެވެ.\nމިޝްކާއަށް ކޮށްފައިވާ އަނިޔާތަކާއި، ބުނެފައިވާ ހިތްދަތި ބަސްތައް އެއްފަރާތްކޮށް، ނަފީސާއާއި ނާޝިދުއަށް މަޢާފުކުރުމަށްފަހު އަބަދުވެސް ހިތްހެޔޮކަމުގައި ބުންޏެވެ. އަދި އޭގެފަހުން އެގޭތެރެއަށް އައި ބަހާރުމޫސުމެއް ފަދައިން އެކުޑަކުޑަ ޢާއިލާ ވަރަށް ލޯތްބާއެކު އުފަލުގައި ދިރިއުޅެމުން ދިޔައެވެ. މިޝްކާ އޭނާގެ މަންމައާއި ބައްޕަ ނެތުމުން ކުރާ ހިތާމަތައް ފިލައިގެން ނުދިޔަސްވެހެވެ.\nماشاء الله! ވ ރީތި.


SunOnline: ODPL: Eagles aai BG point akun fuhdhaalaifi\nބީޖީއާއި އީގަލްސް ޕޮއިންޓަކުން ފުއްދާލާއިފި\nމުއާވިޔަތު އަންވަރު 17 Nov 2015, 00:25\nނޮވެމްބަރު 16، 2015: އުރީދޫ ދިވެހި ޕްރިމިޔާ ލީގުގައި ބީޖީ އާއި އީގަލްސް ބައްދަލު ކުރި މެޗުގެ ތެރެއިން -- ސަން ފޮޓޯ: ޔޫސުފް ސޮފްވާން\nއުރީދޫ ދިވިހެ ޕްރިމިއާލީގްގައި މިރޭ އީގަލްސްއާއި ބީޖީ ކުޅުނު މެޗް ދެ ޓީމުންކުރެ އެއްޓީމަކަށް ވެސް ގޯލެއް ކާމިޔާބު ނުކުރެވި ޕޮއިންޓަކުން ފުއްދާލާން ޖެހިއްޖެ އެވެ.\nމިރޭގެ މެޗް އެއްވަރުވުމުން ދެޓީމުވެސް އޮތީ ޕޮއިންޓް ތާވަލްގައި ހަމަ ކުރިންވެސް އޮތް ހިސާބުގައެވެ. އެގޮތުން ހަތަރު ވަނައިގައި 15 ޕޮއިންޓާއެކު އީގަލްސް އޮތީ ތިންވަނައިގައި އޮތް މާޒިޔާއާ ޕޮއިންޓުގެ ގޮތުން އެއްވަރުވި ނަމަވެސް ލަނޑުގެ ތަފާތުންނެވެ. 13 ޕޮއިންޓާ އެކު ބީޖީ ހަ ވަނައިގައި އޮތީ، ހަމަ އެ އަދަދަށް ޕޮއިންޓް ލިބިގެން ފަސްވަނައިގައި އޮތް ވިކްޓަރީއަށް ވުރެ ޖެހި ގޯލްގެ ތަފާތުންނެވެ.\nމިރޭގެ މެޗްގައި ދެ ޓީމްގެ ފަރާތުންވެސް ފެނިފައިވަނީ ދާދި ހަމަހަމަ އާދައިގެ ކުޅުމެކެވެ. އެހެންނަމަވެސް ދެ ޓީމަށް ވެސް ލަނޑުޖަހާނެ ހުސް ފުރުސަތުތައް ލިބި ވަނީ ގޯލަކަށް ބަދަލުކޮށްލެވޭގޮތް ނުވެފައެވެ.\nމެޗަށްފަހު ވާހަކަދައްކަމުން ބީޖީގެ ކޯޗް މުހައްމަދު ޝާޒްލީ ފާހަގަކުރި ގޮތުގައި މެޗުގެ ދެވަނަ ހާފްގައި ލަނޑުޖަހާނެ އެންމެ ރަނގަޅު ފުރުސަތުތައް ލިބުނީ ބީޖީ އަށެވެ. އެގޮތުން ދެވަނަ ހާފްގައި ބީޖީއަށް ލިބުނު ކޯނަރަކުން އާދަމް ފަޒީހް ނަގައިދިން ބޯޅަ ޑެނިއަލް ފެލޮމެން ފޮނުވާލީ ގޯލްގެ މަތިންނެވެ.\nނޮވެމްބަރު 16، 2015: އޫރީދޫ ދިވެހި ޕްރިމިޔާ ލީގުގައި ބީޖީ އާއި އީގަލްސް ބައްދަލު ކުރި މެޗުގެ ތެރެއިން-- ސަން ފޮޓޯ: ޔޫސުފް ސޮފްވާން\nކޯޗް ޝާޒް ބުނީ، މެޗްގައި އެންމެ ރަނގަޅަށް ކުޅުނީ އޭނާގެ ޓީމްކަމަށާއި ތިންޕޮއިންޓު ގެއްލެންދިމާވި އެންމެ ބޮޑުއެއް ސަބަބަކީ އެ ޓީމަށް ލިބުނު ގިނަ ފުރުސަތުތައް ރަނގަޅަށް ބޭނުން ކޮށްނުލެވުން ކަމަށެވެ.\n"ބީޖީގެ ކުޅުންތެރިން ކުރާ ހިތްވަރު މި މެޗްގައި ވެސް ފެނިގެން ދިޔަ. ދެން ކޮންމެވެސް ހިސާބެއްގަ ނަސީބުވެސް އެހީވެގެން މިކަހަލަ އުނދަގޫ މެޗެއް ވިންކުރެވޭނީ. އެހްނެ ނަމަވެސް އެކަން ކާމިޔާބު ނުވެގެން އެދިޔައީ،" ޝާޒް ބުންޏެވެ.\nމިރޭގެ މެޗްގައި އީގަލްސް އަށްވެސް ލަނޑުޖަހާނެ ހުސް ފުރުސަތުތައް ލިބިވަނީ ބޭކާރުވެފައެވެ. އެގޮތުން ދެވަނަ ހާފްގެ 79 ވަނަ މިނިޓްގައި އީގަލްސްގެ މުބީންއަށް ވަނީ ގޯލްޖަހާނެ ރަނގަޅު ފުރުސަތެއް ލިބިފައެވެ. ނަމަވެސް ބީޖީގެ ޕެނަލްޓީ އޭރިއާ ތެރޭ ހުރެ، މުބީން ކުރިއަށް ފޮނުވާލި ހަމަލާ ދިޔައީ ގޯލުގެ ހުރަސް ދަނޑިމަތިން ބޭރަށެވެ.\nމެޗަށްފަހު ވާހަކަ ދައްކަމުން އީގަލްސްގެ ކޯޗް އިހްސާން އަބްދުލް ޣަނީ (ސާންތި) ބުނީ މެޗްގައި އޭނާ ގެ ޓީމްގެ ފަރާތުން ފެނުނު ކުޅުމާއި ދޭތެރޭ ހިތްހަމަޖެހޭ ކަމަށާއި ބަލިނުވެ އެއްޕޮއިންޓް ލިބުމުންވެސް އެއީ މައްސަލައެއް ނޫން ކަމަށެވެ.\nމިރޭގެ މެޗްގައި ބީޖީގެ އިބްރާހިމް ޝިޔާމް (ދޮނާ) ދެވަނަ ހާފް ނިމެން އުޅެނިކޮށް ކުރި ފައުލަކާ ގުޅިގެން އޭނާއަށް ދެވަނަ ރީނދޫ ކާޑާ އެކު ރަތްކާޑް ދެއްކުމުން، ސާންތި ބުނީ އެންމެ މުހިންމު އެއް ކުޅުންތެރިއަށް ކުރިއަށް އޮތް މެޗްގައި ނުކުޅެވޭގޮތް ވުމުން ޓީމަށް ވަރަށް ބޮޑަށް އަސަރު ކުރާނެ ކަމަށާއި އެހެން ނަމަވެސް ކުރިއަށް އޮތް މެޗްގައި ދޮނާ ނެއްތަން ފޫބައްދައިގެން ރަނގަޅު ކުޅުމެއް ދައްކަން މަސްއްކަތް ކުރާނެ ކަމަށެވެ.\nލީގުގެ މެޗެއް ދެން ކުޅޭނީ، ބުރާސްފަތި ދުވަހުގައެވެ. އެ ދުވަހު ދެ މެޗު ކުޅުމަށް ހަމަޖެހިފައިވާއިރު، ހަވީރު ކުޅޭ މެޗުގައި ބައްދަލު ކުރާނީ ޓީސީ އާއި ވެލެންސިޔާއެވެ. އެރޭ ކުޅޭ މެޗުގައި ބައްދަލުކުރާނީ، ނިއު އާއި ބީޖީއެވެ.


Huvadhu Atholhu Viyafaariverin Sarahadhdhee Bandharehge Inthizaarugai - AO News\nހުވަދު އަތޮޅު ވިޔަފާރިވެރިން ސަރަހައްދީ ބަނދަރެއްގެ އިންތިޒާރުގައި\nޤައުމެއް ކުރިއަރައިދާނީ އެޤައުމެއްގެ ރައްޔިތުން ކުރިއަރައިގެންނެވެ. ރައްޔިތުންގެ ޖީބަށް ވަންނަ އާމްދަނީ އިތުރުވެ ޚަރަދުތައް ކުޑަވެގެންނެވެ. ތަރައްޤީވަމުން އަންނަ މި ހުވަދުއަތޮޅަށް ދިމާވެފައިވާ އެންމެ ބޮޑު އެއް މައްސަލައަކީ ތަކެތީގެ އަގުބޮޑުވުމެވެ. މާލެއަށް ގެންނަ މުދާ ބޯޓަކަށް ލައިގެން ރަށާއި ހަމައަށް ގެންނައިރު އެތަކެތީގެ އަގު ބޯޓު ކުއްޔާއި އެހެނިހެން ޚަރަދުތައް ލައިގެން ހުންނާނީ ބޮޑުވެފަތާއެވެ. އެހެނެއްކަމަކު އާމްދަނީގެ ގޮތުގައި މިލިބޭ އުޖޫރަ އަތޮޅުތެރޭ ރަށެކޭ ކިޔާފައި ވަކި ބޮޑެއް ނުވެއެވެ.\nހުވަދުއަތޮޅުގެ ގިނަ ވިޔަފާރިވެރިންނަކީ ތިނަދޫގެ ބޮޑެތި ވިޔަފާރިވެރިން ރާއްޖެއިން ބޭރުން މާލެ ގެނެސް ބޯޓުތަކުގައި ތިނަދޫއަށް ގެންނަ މުދާ ހޯލްސޭލްކޮށް ގަނެ، ރަށްރަށަށް ގެންގޮސްގެން ވިޔަފާރިކުރާ ބައެކެވެ. މިހެން ވިޔަފާރިކުރާއިރު ތިނަދޫގައި ތިބި ވިޔަފާރިވެރިން ރާއްޖެއިން ބޭރުން ގަންނަ މުދާ ކޮންޓެއިނަރުތައް މާލެ ނުވަތަ އައްޑޫއަށް ނުގެންގޮސް ތިނަދޫއަށް ގެނެވޭނަމަ ކައިރި ރަށްރަށުގެ ވިޔަފާރިވެރިންނަށްވެސް މިހާރަށްވުރެ ހެޔޮ އަގެއްގައި މުދާ ލިބޭނެކަމީ ޝައްކެއް އޮތްކަމެއް ނޫނެވެ. މިގޮތަށް މިކަން ކުރެވެންއޮތީ ހުވަދުއަތޮޅުގެ މައި ވިޔަފާރި ހަބު ކަމަށްވާ ތިނަދޫގައި ސަރަހައްދީ ބަނދަރެއް ގާއިމްކުރެވިގެނެވެ.\nތިނަދޫގައި ސަރަހައްދީ ބަނދަރެއް ޤާއިމުކުރެވުމުން ހުވަދުއަތޮޅުގެ އެންމެހާ ރައްޔިތުންނަށް އިތުރު ފުރުސަތުތަކެއް ހުޅުވިގެންދާނެއެވެ. ވިޔަފާރީގެ ރޮގުންނާއި އެހެނިހެން ގޮތްގޮތުން ހުވަދުއަތޮޅު ކުރިއަރައިގެން ދާނެއެވެ. އެކި ވައްތަރުގެ ވިޔަފާރިތައް މިއަތޮޅުން ފެނިގެންދާނެއެވެ. ލިބެން ހުންނަ މުދާ އިތުރުވެގެން ދާނެއެވެ. ވިޔަފާރިތައް ގިނަވި ވަރަކަށް ތަކެތީގެ އަގު ކުޑަވެގެންދާނެކަން މިއީ “އިކޮނަމިސްޓް” އަކަށް ނުވިއަސް އެންމެންނަށްވެސް އިނގޭނެ ކަމެކެވެ.\nއެހެންކަމުން ސަރަހައްދީ ބަނދަރެއް ތިނަދޫގައި ގާއިމްކުރުން މިވެގެން ދަނީ ސީދާ އާންމު ރައްޔިތު މީހާއާއި ގުޅިފައިހުރި ކަމަކަށެވެ. އާންމު ރައްޔިތު މީހާއަށް ހެޔޮ އަގެއްގައި ވިޔަފާރި ކޮށްލެވި އެކި ބާވަތުގެ މުދާ ހެޔޮ އަގެއްގައި ލިބި އާންމު ދިރިއުޅުމުގެ ފެންވަރު ރަނގަޅުވެގެން ދާނެ ކަމަކަށެވެ. ވިޔަފާރިތަކަށް އާމްދަނީ ލިބޭނެ އިތުރު ފުރުސަތަކަށެވެ.\nއަންނަ އަހަރަށް ލަފާކުރާ ބަޖެޓުގައި 3.36 މިލއަން ރުފިޔާ ޚަރަދުކޮށްގެން ތިނަދޫގައި ގާއިމްކުރުމަށް ހަމަޖެހިފައިވާ ސަރަހައްދީ ބަނދަރުގެ ފުރަތަމަ ފިޔަވަހީގެ މަސައްކަތް ބެއްލެވުމަށް ކަމާއިބެހޭ އިދާރާތަކުން މިއަހަރުގެ އޮކްޓޯބަރު މަހު ތިނަދޫއަށް ކުރެއްވި ޒިޔާރަތުގައި ތިނަދޫ އައިސްޕްލާންޓްގެ އުތުރަށް ވާގޮތަށް އަލަށް އެޅުނު ބަނދަރު ސަރަހައްދުގައި އޮތް ހުސް ބިމުގައި ސަރަހައްދީ ބަނދަރު އެޅުމަށް އެ ބޭފުޅުން ތިނަދޫ ކައުންސިލަށް ލަފާދެއްވާފައިވެއެވެ. ނަމަވެސް އެ ސަރަހައްދުގައި ފިޝަރީޒް މިނިސްޓްރީން ކޯލްޑް ސްޓޯރޭޖެއް ގާއިމްކުރުމަށް ހަމަޖެހިފައިވާތީ މިހާރު ކައުންސިލުން ވަނީ ސަރަހައްދީ ބަނދަރު އެޅުމުގެ މަސައްކަތްކުރުމަށް ތިނަދޫގައި އަލަށް ގާއިމްކުރާ ގޭސް ސްޓޭޝަން ކައިރިން ބިމެއް މިނިސްޓްރީ އޮފް ނެޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ އަށް ދިނުމަށް ނިންމާފައެވެ.\nކޮންމެ ތަނެއްގައި ޤާއިމުކުރިއަސް ހުވަދުއަތޮޅުގެ ރައްޔިތުންގެ އުއްމީދަކީ ވީހާވެސް އަވަހަށް ސަރަހައްދީ ބަނދަރެއް މިއަތޮޅުގައި ގާއިމުވެ ކަސްޓަމްސް، އިމިގްރޭޝަން އަދި އެމް.ޕީ.އެލްގެ ޚިދުމަތް މިއަތޮޅުގެ ރައްޔިތުންނަށް ލިބިގެން ދިއުމެވެ. ތިނަދޫ ކައުންސިލުން މިފަދަ ކަމަކަށް ބިމެއް ކަނޑައަޅާނީ ޕްލޭނިންގ މިނިސްޓްރީގެ އިރުޝާދާއި އެއްގޮތަށް، ބަލަންޖެހޭ ކަންކަމަށް ރަނގަޅަށް ބަލާފަ ތާއެވެ.\nގދ. އަތޮޅުގދ.ތިނަދޫސަރަހައްދީ ބަނދަރު\nނޮވެމްބަރު 11, 2020\n3.3މ ރުފިޔާން 5ރޫމް ގޭކަސް ނުހެދެއި،ދެން ކޮން ޕޯޓެކެ ތިބަޖެޓުން އޮޑެންނާ؟؟ ސަރުކާރުވެރިންނެ އަތުން ޕޮއިންޓެހޮވަންނަން މިކަހަލަ ކަބަރެ ލޭއިއައްޓައި ހޯވެންނެއި މުޖްތަމަޢުހުހްޓީ އާމްމުމަސަލަތަކެ ލޭއިއަސް، ސަމާލުކަމަންއަހަ ރަގަޅެސްވެޔަންނެއިކުން، އެހެންވީމް🙄\nThi banadharu thinadhooga hedhumuge beynumakee kobaa.bin onnaa g dh gan kahala bodu rasheh ga hedheema dho rangalhuvaanee.